
	PREDSEDAVAJUĆA: Poštovane dame i gospodo, nastavljamo zasedanje.
	Prema službenoj evidenciji, prisutno je 89 narodnih poslanika.
	Molim vas da ubacite vaše identifikacione kartice identifikacione jedinice, da bismo utvrdili koliko je  poslanika trenutno u sali. 
	U sali je prisutan 101 narodni poslanik.
	Gospodine Atlagiću, vi ste prvi danas po listi. 
	Molim vas samo se prijavite.
	Hvala.
	MARKO ATLAGIĆ: Poštovana potpredsednice Narodne skupštine Republike Srbije, dozvolite samo nekoliko rečenica, pošto sam već rekao nešto o dva predloga zakona koja smo imali iz područja sporta. Mi smo to već imali prilikom izveštaja odbora. Znači, nije bilo nekih posebnih primedbi, ali smo naglasili da je to izuzetno značajno zbog toga što će međunarodni sportski savezi, prvi put u našoj zemlji, moći da se presele na područje Republike Srbije. To je sa jedne strane. Sa druge strane, isto tako potrebno je osnivati i nove saveze, jer imamo indicije da bi se to moglo desiti u tom vremenu.
	Međutim, ono što je bitno da naglasim, a to je da su ovi zakoni izuzetno bitni i za vaspitnu funkciju naše omladine i naših đaka i studenata, jer se kroz taj segment, aktivnosti ovih zakona, izuzetno neguje patriotski osećaj, patriotizam kao najveće dostignuće moralnog vaspitanja naše dece i omladine.
	Isto tako je bitno da naglasim da primenom ovih zakona sa područja sporta na neki način, ne na neki način, nego i direktno, utičemo na razoružanje mržnje među narodima i mržnje među našim učenicima. Svedoci smo u ovih godinu dana da su opozicione stranke stalno insistirale na mržnji. Kako dolazi do mržnje? Dolazi tako što se najpre plasiraju laži, a onda iza laži mržnja, a onda dolazi i do sukoba, da ne kažem kojekakvih, čak i krupnih, velikih, do građanskog rata i do ratova. Samo ću da citiram francuske učitelje iz 1921. godine koji su rekli: „Ako hoćete trajan i siguran mir među narodima, onda treba ostvariti razoružanje mržnje koja razdvaja pojedine narode i među njih unosi bakcil svih sukoba i svih ratova“. Vidite, zato država Srbija i njeni predstavnici upravo rade na razoružanju mržnje, jer mržnja dovodi do sukoba i dovodi do ratova.


1/2	TĐ/MP

	Isto tako u svakom nastupu predsednika Republike Aleksandra Vučića čuli ste da država Srbija zastupa mir, podvlači se mir. Zašto? Predsednik Vučić dobro zna, kao pametan čovek, da rat ne vodi ničemu. Još je Komenski, najveći učitelj pedagogije čovečanstva, rekao: „Rat je potrebno odbaciti kao nešto zversko, jer ljudima pristaje ono što je ljudsko“. Vidite koliko je predsednik dalekovidan i stalno govori – mir, bezbednost. 
	Poštovani građani Republike Srbije, poštovana potpredsednice, ja beležim svaku izgovorenu reč svih poslanika. Nikada iz opozicionih klupa nisam čuo reč mir. A evo zašto predsednik forsira bezbednost i mir. Nema razvoja, dok nema mira. Zašto su nam udarili na obrazovanje i preko sporta i na sport? Upravo zato što se na neki način, ne na neki način nego direktno, obrazovanjem utiče na formiranje karaktera, na formiranja čovekove ličnosti, ličnosti mladih naraštaja, naših učenika i naših studenata.
	Završiću jednim citatom filozofa Lajbnica, koga naš uvaženi predsednik Aleksandar Vučić često citira, koji je rekao: „Dajte nam obrazovanje i mi ćemo za kraće vreme, nego što je jedno stoleće, promeniti karakter Evrope“. Ovo je preko obojene revolucije. Hteli su nam karakter naše dece menjati. Zato ćemo srbistiku podržati, podržati izučavanje naše istorije, evropske i svetske i zato ćemo u budućnosti izučavati istoriju Srba pre 7. veka. Dakle, evo, u tom smislu mislim.
	I na kraju, zaista pozivam kolege iz opozicionih klupa da podrže ove naše predloge zakone, ne samo ova dva, nego i ostale, je li, i pozivam ih da podrže državnu politiku sada kada je državi najteže. Možda nikad teže u istoriji nije bilo. Bilo je teških momenata, vi to znate, ali možda nikad nije bilo teže. Pozivamo vas, gospodo, da i vi učestvujete u državnoj politici, sprovođenju državne politike Republike Srbije koju je formirala naša vlada i naš predsednik države i ova skupština na kocu. Vidite, to je naš put, srpski put, ono što mi kažemo, a to je put saradnje i sa istokom i sa zapadom, i sa severom i sa jugom, ali sa tradicionalnim našim prijateljima, ali mi imamo samo svoju put koji je trasirao predsednik Vučić jer on dobro zna da se tuđim putem nikad kući ne steže, nego uvek i samo svojim. 
	Mi smo danas, zapamtite, gospodo, moje reči, jedina slobodna zemlja u Evropi i predsednik Vučić jedini slobodni državnik u Evropi. Jedan kolega iz opozicionih klupa mi je rekao da nije tačno, pa on ne zna da deca uče u 5. razredu osnovne škole da jedan  vladar u istočnom delu Evrope nije znao da ta država 77% je u Aziji, a nije u Evropi, nego svega 23% i da imaju svoj savez, i to dva saveza. Dakle, moramo zaista čuvati ovaj slobodni put vojne nezavisnosti. 
	I još jednom ponavljam, ja znam da će pojedince, pogotovo jednog poslanika kojeg nema u prvoj klupi, vođa svoje poslaničke grupe, izludeti ove reči, građani Srbije su jedini slobodni građani danas u Evropi. To građani znaju. Ponavljam još jednom – predsednik Republike Srbije Aleksandar Vučić je danas, gospodnje 2026. godine, jedini slobodni vladar u Evropi. Republika Srbija 2026. godine je jedina slobodna država u Evropi. U to ime živela ujedinjena Srbija. Živeo jedini slobodni vladar u Evropi danas Aleksandar Vučić! Živela Srbija, jedina ujedinjena, slobodna država u Evropi! Hvala. 
	PREDSEDAVAJUĆA: Hvala, profesore. 
	Reč ima gospodin Nenad Abramović. 
	Izvolite. 
	 
	

2/1	GD/CG			10.10 – 10.20

	NENAD ABRAMOVIĆ: Poštovana predsedavajuća gospođo Raguš, uvaženi ministri Vujiću i Gajiću, poštovane kolege narodni poslanici i cenjeni građani Republike Srbije, kao što sam u svom prethodnom obraćanju u ovom Domu rekao da ćemo menjati zakone na bolje, nadam se da ćemo imati i posle ove rasprave o zakonima koji su na dnevnom redu skupštinskog zasedanja i da ćemo ih usvojiti sa što većom podrškom političkih subjekata koji su prisutni u Narodnoj skupštini. 
	Pred nama su i te kako bitni zakoni, predlozi zakona iz bezbednosnog sektora, a to su zakoni o oružju i municiji, kao i Predlog zakona o izmenama i dopunama Krivičnog zakonika.
	Kroz zakon o oružju i municiji uvode se strožije bezbednosne mere, pre svega zdravstvene provere za vlasnike oružja, što je i te kako potrebno posle tragedija koje smo imali. Kao ratni veteran i te kako znam šta znači kada labilnim osobama i psihičkim nedovoljnim stabilnim date oružje.
 	Na kraju oružje nama pojedincima, osim lovačkih udruženja i klubova koji se bave streljaštvom ustvari i nije toliko potrebno, jer želimo da živimo u miru. Kada nam ono bude potrebno da branimo državu od agresije i našeg spoljnjeg neprijatelja naša država će nam ga dati.
	Zakon iz oblasti sporta koji se usaglašavaju sa evropskim i svetskim standardima takođe treba podržati i tu se menjaju neke nadležnosti koji sa sportskih saveza prelaze na Ministarstvo sporta, a sve u saglasnosti sa zakonima EU.
	Predlog zakona o izmenama i dopunama finansiranja političkih aktivnosti koji pored svoje transparentnosti finansiranja kampanja političkih stranaka uvode se i preciznije definisanje troškova, kao i odgovornosti. Kampanje ovim zakonom, kao i Predlogom izmena i dopuna Zakona o Ustavnom sudu koji pored skraćenja rokova uvodi i digitalizaciju sudova ispunjavaju se sve preporuke ODIHR-a.
	Tu su i zakoni o zaštiti životne sredine koje će na jedan, pre svega precizan i transparentan način urediti ovu oblast.
	Posebno zadovoljstvo mi predstavlja osećaj što je u naš parlament stigao Predlog zakona roditelj-negovatelj, a biće mi još veći, ja se nadam, kada koncezusom usvojimo ovaj zakon. Ovaj zakon koji je pored ranije donesenih humanitarnih zakona omogućava da ova ranjiva kategorija svoja prava ostvaruje, a da se pri tom ne suspenduje ni jedno dosadašnje pravo koji su korisnici imali.
	Ovaj zakon je istorijski i hvala svima koji su učestvovali u njegovom donošenju, posebno ministarki Đurđević Stamenkovski i njenom timu. Ovim zakonom Republika Srbija pokazuje da je briga o ranjivim kategorijama društva postala jedan od prioriteta našeg društva. 
	Naime, uspešnost svakog društva meri se kroz odnos prema ranjivim kategorijama društva, a kroz implementaciju ovog zakona svakako ćemo podići kapacitete njihove zaštite u egzistencionalnom smislu. E to je politika Aleksandra Vučića i SNS. To je politika koja čuva porodicu kao osnovnu ćeliju društva i njenu opstojnost i održivost, a svakako da će biti još populacionih mera kojima ćemo to podržati.
	Zadnjim merama Vlade Republike Srbije prepoznate su i ostale ugrožene kategorije društva, čime je Republika Srbija na čelu sa svojim predsednikom Aleksandrom Vučićem, pokazuje da je briga o ljudima prioritet svih prioriteta. Tu pre svega mislim na penzionere sa malim primanjima, korisnicima dečijeg dodatka, korisnike socijalne pomoći. Takođe se nadam da će u skorije vreme ove pomoći koje su jednokratne već da će se postepeno uklopiti u mesečna davanja korisnicima. 

2/2	GD/CG

	Posebno me raduje da kao ratnog veterana što su kroz zadnje mere prepoznati ratni veterani, pa je tako kroz ove mere i pomoći ova kategorija, njih oko 100.000 biti pomognuto, a za moje saborce neka materijalna satisfakcija nije u pravom članu već činjenica da je Republike Srbije u svoje prave, a ne lažne veterane, a oni u svoju državu jer će oni uvek biti tu kada Srbiji bude teško, a bilo je teško zadnjih godinu i po dana. 
	Za nas, prave srpske veterane, otadžbina je svetinja i drugu nemam. Još jednom želim sa govornice ovog Doma da pozdravim sve veterane Srbije i sve veterane u regionu koji su branili srpski narod, jer za nas je zeleno svetlo uspešna i pristojna Srbija. Živela Srbija!
	PREDSEDAVAJUĆA: Hvala. 
	Reč ima dr Uglješa Mrdić. 
	Izvolite. 
	UGLjEŠA MRDIĆ: Hvala, predsedavajuća. 
	Poštovane kolege narodni poslanici, članovi Vlade sa svojim saradnicima, pred nama su danas dobri zakonski predlozi. Govorio bih o nekoliko njih. Apsolutno prvenstveno podržavam zakon koji se tiče roditelja negovatelja i negovatelja. Smatramo da je to izuzetno i humano i ljudski i to je samo jedan od pokazatelja da i Vlada Republike Srbije i mi narodni poslanici koji smo glasali za Vladu Republike Srbije i za naše državno rukovodstvo, predvođeno predsednikom Aleksandrom Vučićem, brine o građanima. Isto je kada je u pitanju Zakon o oružju i municiji i izmene Krivičnog zakonika koje su prvenstveno ne toliko zbog nekih međunarodnih pritisaka, koliko zbog bezbednosti građana. 
	Izmene Krivičnog zakonika će biti sada, ukoliko zakon, a nadam se da hoće, bude bio usvojen, oštrije. Onaj koji nelegalno bude posedovao oružje, municiju, eksplozivne materije ili ih  bude prometovao ili ih proizvodio, biće oštrije kažnjen i smatramo da je to dobro. 
	Takođe, želim da pohvalim i Predlog zakona koji se tiče finansiranja političkih aktivnosti od strane mog kolege Miroslava Petrašinovića i na taj način i tim zakonom mi smo ispoštovali sve preporuke ODIHR-a i samim tim sve ono što je traženo, a po pitanju izbornih aktivnosti i izbornih zakona. 
	Takođe, zakon iz oblasti zaštite životne sredine, iz oblasti sporta su jako dobri. Posebno kao sportista želim da podržim sve ono što je rekao ministar sporta gospodin Zoran Gajić i što se tiče funkcionisanja sportskih saveza, ali i što se tiče dopinga u sportu. Doping je zabranjen i biće zabranjen i to je jedino što može da podrži svaki onaj koji je da li sportista, da li kao rekreativac, da li kao profesionalac, da li kao radnik u sportu i na taj način, na osnovu svih ovih zakonskih predloga Srbija pokazuje koliko je ozbiljna i koliko mi ovde u Parlamentu imamo dobre zakone, koliko smo spremni da razgovaramo kroz dijalog o svim oblastima i sa opozicijom i sa građanima, kao što smo imali prilike i na javnim slušanjima, kada je bio u pitanju Zakon o finansiranju političkih aktivnosti. 
	Pokazujemo da smo otvoreni za sve sugestije, za sva mišljenja, ali na kraju, da li kao Vlada ili kao narodni poslanici, uvek gledamo da predložimo onaj zakon ili izmene i dopune zakona koji su od interesa za građane Srbije i koji su dobri, a ovih danas desetak zakona, o kojima govore moje kolege i ja jesu dobri i jesu od interesa za građane Srbije i to građani treba da shvate, da Vlada Republike Srbije, da vlast u Srbiji predvođena predsednikom Aleksandrom Vučićem brine o građanima i uvek smo otvoreni za dijalog, uvek smo otvoreni za diskusije, uvek smo otvoreni za sugestije  zato što je to od interesa i naše države i naših građana. Zahvaljujem. Živela Srbija!

2/3	GD/CG

	PREDSEDAVAJUĆA: Hvala vama. 
	Reč ima potpredsednik Skupštine gospodin Edin Đerlak. 
	Izvolite. 	
	EDIN ĐERLAK: Zahvaljujem. 
	Uvažena predsedavajuća, uvaženi članovi Vlade, dame i gospodo narodni poslanici, pred nama je nekoliko važnih zakona koje usvajamo ove nedelje i jedan od njih se tiče i zagađivanja životne sredine i građani u Sandžaku se sa punim pravom pitaju da li će ti zakoni biti mrtvo slovo na papiru  ili će se zaista s provoditi u praksi. 
	Ako želite da vidite kako to izgleda kada je nešto mrtvo slovo na papiru, dođite u Sandžak i zaista, odakle kod da krenete, ako krenete od vazduha, videćete grad Novi Pazar koji ima najzagađeniji vazduh u Srbiji i nekoliko puta zagađeniji od najzagađenije grada u EU, što direktno ugrožava zdravlje našeg stanovništva. Ljudi nam bukvalno umiru od toga. 
	Ako, pak, krenete od reka, videćete da su nam sve reke u četvrtoj i petoj kategoriji zagađenosti, što znači da su najzagađenije ili ako odete da gledate zemljište, videćete onu ekološku bombu nad glavama stanovništva Novog Pazara i Tutina, koje se zove Golo Brdo, na šta smo nekoliko puta ovde upozoravali. Ako, pak, krenete dalje do Sjenice, videćete takođe još jednu nesanitarnu deponiju koja predstavlja ekološku bombu, gde smo nedavno imali probleme. Dakle, sve tri lokalne samouprave imaju nesanitarne deponije. Pazite, to nije zatečeno stanje, to traje godinama. Godinama se otpad u Sandžaku odlaže na nesanitarne deponije i naravno da to nije u skladu sa zakonom i da se ljudi onda pitaju šta će nam takvi zakoni. 
	 


3/1	AL/VZ		10.20 – 10.30

	Šta će nam takvi zakoni ako imate Rogoznu i na Rogozni kompaniju "Zlatna reka" usled čijeg delovanja istraživanje je došlo do ozbiljnih ekoloških incidenata, gde je Ministarstvo rudarstva odavno trebalo da reaguje i da oduzme dozvolu za rad ovoj kompaniji. I to nije kraj, radnici te kompanije se fizički obračunavaju sa građanima Novog Pazara. I šta treba da građani fizički odgovore na to, da padnu nečije glave ili, ne daj Bože, da neko strada? Pa je l' imamo zakone koji štite ili je to mrtvo slovo na papiru? Ako je ovo drugo, recite nam da znamo da se sami organizujemo.
	Međutim, ne mislim da će to doneti bilo kome išta dobro. Ali znajte sigurno da nikome nećemo dozvoliti, niti da gazi naša prava, niti da uništava ono što smatramo najvrednijim, a to je život i okolina u kojoj živimo. 
	I onda imate ovaj danas famozni REM, koji usvajamo, kome permanentno šaljemo zvanična saopštenja i sve što dobijemo od REM-a je apsolutno nereagovanje i ignorisanje. Šta će nam takav REM? Šta će nam takav REM kada imate Javni servis koji se ponaša, kao da je to njihova privatna prćija, gde onako po hiru svom ili simpatijama ili nalozima, baš me briga čijim nalozima, poziva u emisiju koga hoće, a sistemski ignoriše autentično legitimno izabrane predstavnike Bošnjaka? Preko dve godine ne pozivaju u emisiju nijednog izabranog predstavnika Bošnjaka na RTS. I da bude još gore, negiraju bosanski jezik, čime krše Ustav i zakone ove zemlje. I onda imate Ustavni sud koji sve to lepo revitalizuje, izlazi sa saopštenjima i tendencioznim tumačenjem Ustava kad je u pitanju proporcionalna zastupljenost Bošnjaka u državnim organima. I na prošloj sednici kada je bilo govora o ne proporcionalnoj zastupljenosti, za koje smo dovodili najeklatantnije primere na svim nivoima, imate, nažalost, ministra pravde, koji kaže da to oko ne proporcionalne zastupljenosti ne postoji ni u jednom međunarodnom dokumentu o ljudskim pravima. Ma nemojte, molim vas. Prvo, to je notorna neistina, da ne upotrebim neki grublji termin. Drugo, kakva je to logika? Znači, ako je neko gladan, taj neko nije gladan dok ne dođe neka međunarodna institucija da mu kaže da je gladan. 
	I, na kraju, imate nekoliko izveštaja i mišljenja Saveta Evrope, gde decidno navode da Bošnjaci nisu proporcionalno zastupljeni u sredinama u kojima većinski žive. Šta treba, da ćutimo na to? Pa, naravno, da nećemo da ćutimo na to. Zašto ovo sve govorim? Verujte, iz najbolje namere. Zato što je vreme da prestanemo da guramo probleme Bošnjaka pod tepih, jer ti problemi su narasli do plafona. A mi ovde vrlo dobro znamo šta se dešava nakon toga. Nažalost, imali smo prilike da učimo, iz ne tako davne i nemile istorije. Vreme je da se prestane sa praksom tretiranja Bošnjaka kao građana drugog reda i kao neke egzotične vrste. Znate ono, dobro je dok ih ima, samo kao ukras, ni slučajno da budu proporcionalno zastupljeni. I naravno da nikada nećemo pristati na to. 
	Ono na šta pristajemo jeste poštovanje Ustava i zakona, ni manje, ni više od toga i tretiranje građana Sandžaka i Bošnjaka kao ravnopravnih u ovoj zemlji. Ne tražimo ni manje, ni više od toga, a na manje od toga znajte sigurno nikada, i slovima nikada nećemo pristati. 
	PREDSEDAVAJUĆA: Gospođa ministar, Sara Pavkov, ima reč. 
	Izvolite.
	SARA PAVKOV: Poštovana predsedavajuća, poštovani narodni poslanici, uvaženi građani Republike Srbije, žao mi je što se koristi vreme u ovom cenjenom domu za stvari koje slušamo kao pokvarena ploča samo zato što određeni poslanici nisu pročitali materijal koji je pred njima. 


3/2	AL/VZ

	S obzirom da smo imali kritike za određene jedinice lokalne samouprave, i gde se ističe da se manje ili više ulaže. Evo, ja ću sada taksativno građanima Srbije da iznesem šta je Ministarstvo zaštite životne sredine, u prethodnih pet godina, uložilo samo u grad Novi Pazar. U pitanju je preko 130 miliona dinara. Pa idemo redom: zamena individualnih ložišta 2024. – 2023. godine; zamena kotlarnica 2023. godine, 2022. godine, 2021. godine; pošumljavanje 2025. godine, 2024. godine, 2023. godine, pa i 2022. godine; zaštita zemljišta, čišćenje divljih deponija i ono što je najvažnije za kvalitet vazduha, a narativ koji smo čuli malopre to nije istakao, iako dolazi odatle, pa ne razumem zbog čega se ne ponosi što će biti unapređen kvalitet vazduha, jer je za grad Novi Pazar obezbeđeno 80 miliona dinara za zamenu kotla u centru grada; pomerena automatska merna stanica na mesto koji je adekvatno za merenja, a koje je bilo na inicijativu građana Novog Pazara, uređen vodotok koji je, takođe važna stanica u aspektu zaštite voda, kao deo zaštite životne sredine. 
	Tako da nisam sigurna da ovaj narativ ima veze niti sa zakonom koji je danas na dnevnom redu, niti sa utemeljenim činjenicama, niti sa nekim ko voli što se pozitivne stvari dešavaju u mestu odakle on ili ona dolazi. 
	Što se tiče mrtvog slova na papiru, kako kažete, za sistem upravljanja otpadom, i tu vas ne razumem zašto ne delite sreću sa mnom, možda vam se ja ne sviđam ili imate neki drugi razlog, ali nisam sigurna o čemu se radi, mi smo pokrenuli postupak za izgradnju Regionalnog centra za upravljanje otpadom Nova Varoš. U toku je procedura. Očekujemo na jesen potpisivanje. Regionalni centar za upravljanje otpadom u Novoj Varoši će da objedini jedinice lokalne samouprave Prijepolje, Priboj, Sjenicu i Novu Varoš, što će umnogome da rastereti jedinicu lokalne samouprave koju ste vi isticali i tu će biti kapaciteta preko 30.000 tona na godišnjem nivou, a paralelno gradimo transfer stanicu u Sjenici koja će dodatno da rastereti taj deo Srbije kako bismo mogli da budemo u standardima Evropske unije.	
	Što se tiče odvoženja smeća i problema koje ima Novi Pazar, jedinica lokalne samouprave kao autonomni organ, kojem je poverena nadležnosti, i ta komunalna nadležnost da može sama da odlučuje gde će, na koji način i uz čiju pomoć da reši pitanje upravljanja otpadom, znam da Novi Pazar ima problem. Znam i gde odvoze smeće i da to nije ni jeftino. Ali ono što je dobra stvar je da država strateški pristupa za jedinice lokalne samouprave koje nisu počele sa projektno-tehničkom dokumentacijom, koje nisu ni u jednoj kreditnoj liniji i koje nemaju osposobljen program šta će sistemski da rade, jer na tome intenzivno pola godine radi država i verujem da će uskoro biti obaveštene i široke narodne mase, kao i vi predstavnici građana, ali i kao predstavnici lokalnih samouprava na koji način će se do 2030. upravo u tim lokalnim samoupravama sistemski rešiti pitanje. 
	I nadam se da sam vam odgovorila na sve vaše kritike i zamerke, iako to nema veze sa Predlogom zakona koji je na dnevnom redu. Hvala lepo.
	PREDSEDAVAJUĆA: Najlepše hvala.
	Gospodin ministar, Nenad Vujić, ima reč.
	Izvolite.
	NENAD VUJIĆ: Uvažena potpredsednice Narodne skupštine, uvažene narodne poslanici i narodni poslanici, javnosti radi samo moramo da nešto ovde pojasnimo. Niti Narodna skupština, niti Vlada Republike Srbije biraju sudije i tužioce. To je po Ustavu dužnost, odnosno nadležnost Visokog saveta sudstva i Visokog saveta tužilaštva. Prema Zakonu i zakonima Republike Srbije ova tela su nadležna za 

izbor i napredovanje sudija i tužilaca. Isto tako, u ovim zakonima postoji odredba gde se kaže da će prilikom izbora se voditi računa i o nacionalnom sastavu. Naglašavamo, voditi računa, a ne da imaju bilo kakvu obavezu, pošto ustavnim telima ne možete zakonom propisati nekakvu obavezu te vrste. Ta odredba je u potpunosti usklađena sa svim međunarodnim dokumentima i to govore činjenice zato što su svi naši zakoni, i Zakon o sudijama i o tužiocima i o Visokom savetu sudstva, i tužilaštva, kao i ustavni amandmani prošli i mišljenje Venecijanske komisije, kao dela Saveta Evrope, i koja je govorila o potpunoj usklađenosti ovog člana. Tako da, to je vrlo jasno kada govorimo i o domaćem pravnom okviru i o međunarodnim dokumentima. Tako da, ne možemo govoriti o tome da Republika Srbija ne poštuje svoje međunarodne obaveze. 

	Naravno, Visoki savet sudstva, Visoki savet tužilaštva prilikom izbora vode računa i o nacionalnom sastavu, ali i sudije se biraju na osnovu stručnosti i osposobljenosti i to su objektivni, jasni i merljivi kriterijumi prilikom izbora. Ali, ponavljam, svi naši zakoni koji se tiču izbora sudija i tužilaca, napredovanja, usklađeni su sa međunarodnim dokumentima, pogotovo dokumentima Saveta Evrope, koji su i prošli mišljenje Venecijanske komisije. Hvala. 
	PREDSEDAVAJUĆA: Najlepše hvala.
	Gospodine Igor Bečić.
	Izvolite.
	IGOR BEČIĆ: Uvažena predsedavajuća Narodne skupštine i predstavnici Vlade, poštovane kolege i koleginice narodni poslanici, u toku ove rasprave o veoma važnim predlozima zakona iz domena unutrašnjih poslova, pravosuđa, socijalnih pitanja, ljudskih prava, imali smo priliku da se kroz izlaganja poslanika SNS upoznamo sa zakonskim rešenjima i kvaliteta ovih predloga. 
	U svom izlaganju osvrnuo bih se na Predlog zakona o oružju i municiji, zakonu koji se tiče bezbednosti svakog građanina Republike Srbije. Nažalost, svedoci smo tragedije koja se dogodila i koja nam je posebno ukazala da je neophodno da se ova oblast dodatno uredi sa preciznijim rešenjima, ali i pooštrenom kaznenom politikom.
	Među najznačajnijim novinama koje donosi Predlog zakona o oružju i municiji izdvajaju se strožiji i precizniji uslovi za držanje, nošenje, čuvanje i prenošenje oružja, unapređenje zaštite dece i maloletnika i pooštravanje kaznene politike, nova kategorizacija oružja usklađena sa standardima EU, priznavanje evropske dozvole za vatreno oružje, ograničavanje količine municije za ličnu bezbednost, uspostavljanje jedinstvenog informacionog sistema i registra za praćenje oružja, uređenje postupka legalizacije i dobrovoljne predaje neregistrovanog oružja. Važno je istaći da se ovim predlogom zakona dodatno uređuje i rad civilnih strelišta i primenjena je strožija kaznena politika u ovoj oblasti.
	Ono što je posebno značajno jeste da je povećana starosna granica za nabavljanje oružja za ličnu bezbednost za 18 na 21 godinu života, što obezbeđuje viši stepen psihofizičke zrelosti. Ovim nisu oštećeni vlasnici sportskog i lovačkog oružja, jer je zadržana starosna granica od 18 godina. Ovo predstavlja samo neke od najvažnijih novina koje će doprineti efikasnoj kontroli oružja, većoj bezbednosti građana i modernizaciji celokupnog sistema.
	Ovaj predlog zakona je rezultat široke rasprave koja je vođena sa svim zainteresovanim civilnim društvom, lovcima, streljanama, savezima, proizvođačima i trgovcima oružjem, ali i prepoznavanjem posle tragičnih događaja koji su se proteklih godina dogodili u Srbiji, gde je prepoznato da je neke stvari u normativnom delu neophodno dodatno urediti. 
	Kao što sam istakao, predlog zakona predstavlja sveobuhvatnu regulativu u oblasti oružja i municije koja je usaglašena sa direktivama EU, ali i rešenjima koja su prilagođena realnim normativnim okvirom u kojem funkcioniše država Srbija. 
	Cilj donošenja ovog zakona nije samo usklađivanje sa evropskim propisima, nego zbog veće bezbednosti i eliminisanje ovih izazova, rizika i pretnji koje donosi nelegalno oružje. Ovaj predlog zakona nije usmeren protiv savesnih i odgovornih vlasnika, već predstavlja mehanizam koji sprečava zloupotrebe i smanjuje rizike po bezbednost društva u celini. Država obezbeđuje jasna pravila, efikasan nadzor i doslednu primenu kako bi se sprečile moguće posledice neodgovornog rukovanja. 

	Ovaj predlog zakona predstavlja korak ka odgovornijem društvu u kome se bezbednost ne posmatra samo kao institucija, već kao zajednički interes svih građana i zato pozivam sve narodne poslanike da u danu za glasanje podrže ovaj zakonski predlog. 
	Na kraju, želeo bih da čestitam predsednici ovog visokog doma na organizaciji Konferencije predsednika parlamenata država kandidata za Evropsku uniju, na kojoj smo ponovo mogli da vidimo želju svih evropskih zvaničnika da se sastanu sa predsednikom Vučićem i sa njime razmene mišljenja o svim važnim temama. 
	Pored svakodnevnih pretnji koje doživljava on i njegova porodica, ekonomskih reformi, radnih mesta, izgradnje infrastrukture i auto-puteva, on ima i snage i vremena da rešava probleme na nivou Grada Beograda, da razgovara sa sindikatima. Tu bih pomenuo i novi paket mera za poboljšanje životnog standarda građana koji je predsednik Vučić predstavio krajem jula, vredan oko 600 miliona evra. 
	Posebno naglašavam sastanak sa generalnim sekretarom Interpola, gde postoji velika šansa da Srbija postane sedište Regionalnog biroa Interpola. Sve to, pored i sastanka sa savetnikom predsednika Trampa, govori o njegovoj ulozi važnog lidera za stabilnost ovog regiona. 
	A opozicija, opozicija može samo da kaže, kroz ono što smo juče videli, da očekuju zaključak da Srbija dok je Aleksandar Vučić na vlasti nikada neće ući u Evropsku uniju. To je rekao član predsedništva Demokratske stranke Nebojša Zelenović, govoreći o očekivanjima od rasprave o Srbiji u Evropskom parlamentu. To je bio njihov zadatak koji pokušavaju da ispune, da naštete građanima Republike Srbije. Zahvaljujem se.  
	PREDSEDAVAJUĆA: Hvala. 
	Izvinite, gospodine Škrijelj, nisam videla da ste se pozvali na Poslovnik. 
	Imate reč, samo se prijavite.
	Izvolite.  
	AHMEDIN ŠKRIJELj: Reklamiram povredu člana 107. stav 1. Mislim da ste imali obavezu da prekinete ministra pravde jer je radio jednu vrlo opasnu stvar, on je danas u ime Vlade Republike Srbije svim pripadnicima nacionalnih manjina poslao poruku, odnosno zanegirao im je Ustavom garantovano pravo na srazmernu zastupljenost u državnim organima, policiji, sudstvu i tužilaštvu. To je jako opasno. Ali, to je i poruka, da li njegova lično ili kompletne Vlade Republike Srbije, a ja smatram kompletne Vlade Republike Srbije, da Bošnjaci i druge nacionalne manjine nemaju pravo da učestvuju u radu državnih organa u skladu sa nacionalnom strukturom stanovništva, konkretno kad su Bošnjaci u pitanju sandžačkih opština. 
	Ministar je zanegirao Ustav, zanegirao niz zakona, niz međunarodnih dokumenata i oglušio se o mišljenja Savetodavnog komiteta Saveta Evrope koji od 2014. godine konstantno u svojim izveštajima taj problem apostrofira. Mislim da ste vi kao predsedavajuća, kao neko ko je dužan da se stara o tome šta se govori, kako se govori u ovoj Skupštini, trebali da upozorite ministra da je posebno problematično da on kao ministar pravde u dve rečenice zanegira Ustav i posebno zanegira jedno osetljivo pitanje kao što je pravo nacionalnih manjina na srazmernu zastupljenost u sudstvu i tužilaštvu. Hvala.    
	PREDSEDAVAJUĆA: Da li želite da se  Skupština izjasni o tome? (Da.)
	Hvala i hoće, sigurna sam. 
	Gospodin ministar se javio.
	Izvolite. 

	NENAD VUJIĆ: Uvažena potpredsednice Narodne skupštine, uvaženi narodni poslanici i narodne poslanice, ponavljam javnosti radi, zakon je vrlo jasan i ne pravi nikakvu diskriminaciju. Ono što je isto tako vrlo jasno, to je Ustavom Republike Srbije nadležna tela za izbor sudija i tužilaca su Visoki savet sudstva i Visoki savet tužilaca. Takođe, norma zakonska je jasna, da ta tela prilikom izbora vodiće računa o nacionalnom sastavu. To je međunarodni standard i to je ono što pokriva i Ustav Republike Srbije, a to je jednaka dostupnost. Znači, vodiće računa i o nacionalnom sastavu. To je norma koja je prihvaćena u međunarodnim dokumentima. Ponavljam, zakoni koji regulišu ovu oblast su zakoni koji su i dobili saglasno mišljenje Saveta Evrope, odnosno Venecijanske komisije. Hvala. 
	PREDSEDAVAJUĆA: Hvala vama, gospodine ministre.
	Gospodin Slobodan Nikolić. 
	Izvolite. 
	SLOBODAN NIKOLIĆ: Zahvaljujem. 
	Rekao bih nekoliko reči vezano samo za zakon o oružju i municiji. Konkretno, ja imam iskustvo, u subotu sam dobio od Agencije za sprečavanje korupcije pismo da se izjasnim zašto nisam prijavio da sam vlasnik lovačke puške broj taj i taj i pištolja broj taj i taj. Međutim, ja nikada nisam imao lovačku pušku, imao je moj pokojni otac koji nije živeo sa mnom u domaćinstvu, a pištolj mi je oduzet pre 25 godina. 
5/1	MZ/MJ		10.40–10.50

	Hoću da naglasim, znači, da evidencija MUP-a, konkretno u Šapcu, i nije dobra i ne znam kako prikupljaju te podatke, a vidim da se predlažu u novom zakonu nova rešenja. Trebalo bi obratiti pažnju vezano za te netačne podatke. Evo, radi se o nekoliko godina i radi se o kardinalnim greškama. Znači, verujem da su i drugi imali slične probleme. 
	Hteo sam da kažem nekoliko reči o Zakonu o finansiranju političkih stranaka, pre svega tiče se malih stranaka, odnosno stranaka nacionalne manjine. Konkretno, mi smo protiv preliminarnog izveštaja koji je nametnuo ODIHR, to nemaju ni druge zemlje, i kada su bili poslednji lokalni izbori mi smo učestvovali u nekih 12 lokalnih samouprava. ASK, koji je mogao da obavesti, jer nije bilo mnogo lista, jednim mejlom, da se promenio zakon, da treba podneti taj izveštaj u roku valjda sedam dana pre održavanja izbora. Mi to nismo uradili i oni su pisali 12 prijava za isti problem. Zamislite, znači, po 12 različitih sudija, što je nezamislivo, znači, mesto da se spoji to u jedan predmet. I onda ja dođem ovde u Beograd, sedište stranke u Šapcu, neke sudije postupaju tako što pošalju mesnom prekršajnom sudu koji je nadležan, jer je prekršaj, ako je načinjen, on je načinjen u tom mestu i sudi se u tom mestu. 
	Došao sam, prvo su me pozvali da kažu zbog čega me zovu, da nije predat preliminarni  izveštaj za Zemun, a Zemun je imao nula troškova u kampanji jer je bio uklopljen u opštu kampanju republičku i nismo imali nikakve troškove. Trebalo je samo napisati nulu i poslati prazan papir. I desilo se to da naše sugestije nisu uvažene i da su se tu vodili određeni postupci i normalno da su kazne previsoke. 
	Vi imate takav apsurd da, na primer, Agencija za sprečavanje korupcije, jedan radnik koji je radio ranije kaže da on nije bio za to. Na primer, na olovci, na reklamnom materijalu, ako napišete, na primer, s jedne strane „Ruska stranka“, s druge strane „Srbija u BRIKS-u“, treba da stavite i štamparija „Grafosistem“ Sremska Mitrovica. Zar je to uopšte normalno i to bi poskupelo i izradu tog reklamnog materijala, to se odnosi i na upaljače, flajere i na sve druge stvari. Ne znam šta je želeo s tim da se postigne, da li da vide da li tu ima neke korupcije, fakture postoje, ode se kod proizvođača toga i to se reši na određeni način. 
	Isto smatram da su, ako smanjujemo sredstva za finansiranje, za doniranje, mi uopšte nemamo nikakve donacije, nismo imali nijedan prilog, imamo članarinu, ali ne naplaćujemo, to se nas ne tiče, trebalo bi smanjiti  i onda da smanjimo i ove velike kazne od 200.000 do dva miliona. Zamislite, pa to može jedna stranka mala da se kazni sa dva miliona ako naiđe na sudiju koji je, onako, kao što sam ja naišao, kad me je pitao – a vi ste to oni iz Niša. Mislim da je sudnica broj 10. u Ustaničkoj ulici i držala je kalendar „Koraksov“, na listu gde Aleksandar Vučić vrti Anu Brnabić, karikature, znate kako već „Koraks“ i odmah sam znao da će to biti tendenciozno suđenje i tražio sam izuzeće, ali gospođa Ristanović, koja je vršilac dužnosti tada bila Prekršajnog suda, odbila je moj zahtev za izuzeće. Znači, i među sudijama imamo dosta pristrasnih sudija i politički opredeljenih.
	Na kraju, zaključio bih ovaj moj govor, da ja lično i moja stranka osuđuje jučerašnji nastup predsednika Ukrajinske rade Ruslana Stefančuka, koji je zloupotrebio ovaj susret predstavnika parlamenata koji žele da se pridruže Evropskoj uniji, gde je vređao Rusiju, predsednika Putina, poredio ovde neke naše političare, policiju, pominjao Staljina, da traži vojnu, političku i humanitarnu pomoć od Srbije. Zahvaljujem. 
	PREDSEDAVAJUĆA: Sledeći na listi je gospodin Đorđe Komlenski.
	Izvolite. 

	ĐORĐE KOMLENSKI: Zahvaljujem, predsedavajuća. 
	Drugarice i drugovi, dame i gospodo, ja ću za početak govoriti vezano za autentično tumačenje koje je danas na dnevnom redu. I za početak ću prvo citirati odredbu zakona koja je navodno sporna, jer ona kaže – odredbom člana 18. tačka 4) Zakona o elektronskim medijima propisano je sledeće: „Mandat člana Saveta prestaje“, i u tački 4) stoji, „podnošenjem ostavke Narodnoj skupštini u pismenoj formi, u kom slučaju mandat člana Saveta prestaje danom dostavljanja ostavke“. To je zakonska odredba. 
	Jednu od četiri od ovih ostavki ću vam pročitati, koje su predate, ova je bar predata 19. decembra 2025. godine, na Svetog Nikolu baš, ali malo čudno. I kaže ostavka: „Podnosim ostavku na članstvo u Savetu Regulatornog tela za elektronske medije (REM). To činim zbog nemogućnosti da Savet bude koristan i funkcioniše u skladu sa zakonom i svojom osnovnom ulogom, kao nezavisno regulatorno telo koje štiti javni interes u oblasti elektronskih medija. U okolnostima u kojima institucionalna blokada i odsustvo političke volje onemogućavaju zakonit i legitiman rad Saveta, smatram da obavljanje ove funkcije nema smisla. Dana 19. 12. 2025. godine, Rodoljub Šabić.“ Uredno predata na pisarnicu Narodne skupštine Republike Srbije. 
	Drage moje poštovane i uvažene kolege, za mene ovde ne postoji ništa nejasno i ništa sporno. Posle  završenog  izbornog  postupka ovih četvoro članova REM-a su dali ostavke. Te ostavke nisu čak ni opozvali. Da su ih opozvali, možda bismo imali o čemu možda i da razgovaramo. Dakle, oni nemaju nikakvo ni ljudsko, ni moralno, a ponajmanje zakonsko pravo da budu članovi REM-a. 
	Ono što je još opasnije, ako se ovakvo tumačenje usvoji, a o tome se mora razmišljati u perspektivi zbog već viđenih scenarija koje smo doživeli u prethodnih godinu i po dana, a to je da ovakvo tumačenje može da dovede do toga da ubuduće neko ko želi da potpuno blokira rad ovog regulatornog tela bude izabran, ne ode na posao, a da osporava pred sudom, i to s pravom, odluku o izboru novog člana REM-a. Dakle, postavlja se pitanje – zbog koga i čega mi ovo danas radimo?
	Ja sam zadivljen, hajde da budem fin pa kažem – uslovljavajućim potencijalom tih četvoro veličanstvenih, koji su prenebregli skupštinsku odluku i jasno rekli da ih je baš briga, da njih ne interesuje šta je Skupština odlučila, da oni ne žele da budu članovi Regulatornog tela, da im zbog toga ne možemo ništa, a i ne moramo, a i nećemo, a sve to iz tog razloga jer nisu uspeli da izmanipulišu da bude izabran još jedan član koji bi njima bio peti, da imaju apsolutnu većinu u REM-u i da mogu da rade šta hoće i kako hoće. Da li će ovakvo autentično tumačenje dovesti do toga da im se isplate sve naknade za period od 12. 11. 2025. godine? E, stvarno su baš zaslužili i takvu nagradu. Ja ne verujem da su oni časni dovoljno da se toga odreknu ili bar to uplate u humanitarne svrhe. 
	Iskreno rečeno, stvarno sam oduševljen zbog koga nas prinudna uprava iz Brisela uslovljava otvaranjem klastera i uplatom novčanih sredstava, koja nam pripadaju. Ali pored tog svog ličnog oduševljenja, oprostićete mi, nekako neću moći da glasam za ovo autentično tumačenje. Čak i da sam 100% u krivu, što dozvoljavam, jer kažu: „dva pravnika – tri mišljenja“, ove osobe ne zaslužuju da na ovakav način budu rehabilitovane, a pogotovo zbog drskosti da ni svoje ostavke koje su podnele, uredno, u skladu sa zakonom i kompletnom procedurom, nisu ni opozvale u međuvremenu. Hvala. 

	PREDSEDAVAJUĆA: Hvala vama.
	Reč ima gospođa Zagorka Aleksić.
	Izvolite.
	ZAGORKA ALEKSIĆ: Zahvaljujem se.
	Uvažena potpredsednice Raguš, poštovani ministri, poštovane kolege, uvaženi građani, govoriću pre svega o zakonu o roditeljima-negovateljima i negovateljima, jer zaista predstavlja značajnu prekretnicu u sigurnosti jedne specifične grupe naših građana kojoj nije lako. 
	Niko nije rekao da ćemo ovim zakonom obrisati sve njihove probleme, jer njihova životna situacije malo je reći nije laka, tj. osetljiva je, ali donošenjem ovog zakona oni će dobiti status koji zaslužuju i biće prepoznati od strane svoje države, što jeste suština. 
	Predlog zakona o roditeljima-negovateljima koji je danas pred nama obezbeđuje takav finansijski aranžman koji će doneti potrebnu izvesnost onim porodicama koje u našem društvu nose najteži teret i svojom žrtvom pokazuju šta znači istinska porodična solidarnost. 
	Znate, svi mi kažemo kako živimo za svoju decu, i to jeste istina, ali vrlo je lako govoriti o tome iz jedne ugodne pozicije dok imamo poslovni život, dok imamo društveni život, a ovi ljudi ne žive samo za svoju decu, već žive i njihove živote. 
	Ovaj zakon će postati integralni deo šire socijalne podrške koja u Republici Srbiji već postoji i sada je već na jednom visokom nivou i usmeren je na zaokruživanje i jačanje našeg ukupnog sistema socijalne sigurnosti. 
	Jako je važno napomenuti da nijedan zakon ne može odjednom rešiti celokupnu problematiku iz svojih oblasti i sasvim je prirodno i očekivano da imamo i dobrih konstruktivnih predloga za unapređenje i opravdanih kritika, ali sa druge strane ne manjka ni onih aktera koji čekaju samo priliku da budu zlonamerni prema svakom predlogu.
	Međutim, kada je reč o ovom zakonu pred nama je pre svega rešenje koje ima jednu dobru i plemenitu nameru i koja će se u budućnosti sigurno nadograđivati i sa mogućnostima u budžetu, ali pre svega sa potrebama na terenu. Zato našta poslanička grupa smatra da je sada ključno pokazati jedinstvo, jer ovaj zakon ima više nego jasnu intenciju, a to je olakšati situaciju roditeljima negovateljima.
	Naknada od 65.000 dinara u neto iznosu pruža bazičnu podršku i ono što je najvažnije je što država preuzima na sebe plaćanje poreza i doprinosa za penzijsko, invalidsko i zdravstveno osiguranje, što znači da će ovi ljudi nakon godina posvećenih negovanju deteta steći pravo na redovnu penziju. 
	Takođe, naknada za roditelja ne ukida pravo deteta na uvećani dodatak za tuđu negu i pomoć, kao i druge socijalne usluge.
	Pomenula bih i zakon o potvrđivanju opcionog protokola uz Konvenciju o pravima deteta o postupku za pritužbe. Potvrđivanjem ovog protokola naša zemlja formalno zaokružuje proces usklađivanja sa međunarodnim standardima u ovoj oblasti. Ovaj protokol predviđa da se sva prava dece moraju tretirati jednako i daje se jedan dodatni, institucionalni glas deci na međunarodnom nivou. I ovi zakoni pokazuju jedan odmeren i stabilan pravac u kojem se kreće naša socijalna politika.
	Uvažena predsedavajuća, ja ću malo samo skrenuti sa teme, ali ostaću u istom duhu, nadam se da ćete dozvoliti. Pomenula bih i program za prevenciju i zaštitu dece od nasilja za period od 2026. do 2030. godine, koji je nama u Skupštini u Odboru za prava deteta predstavila ministarka Jelena Žarić Kovačević. 

6/2	MT/MP

	Javna rasprava o ovom Predlogu je završena pre desetak dana i možemo slobodno da kažemo da ovaj program predstavlja do sada najsistematičnije rešenje koje smo imali u ovoj oblasti.
	Ono što mu daje posebnu težinu i legitimitet jeste činjenica da je reč o dokumentu koji je proizašao iz jednog širokog društvenog dogovora. Tu je bila neprocenjiva stručna podrška UNICEF-a, a u javnoj raspravi su učestvovala i ministarstva, predstavnici institucija, stručnjaci i pojedinci. To jeste jedan ambiciozan, ali mislim da je istovremeno i jedan vrlo realan i primenljiv plan i to će biti izazov u budućnosti, to možemo tako reći. 
	U celoj analizi tog dokumenta, kada se sve to pogleda, ono što je važno smatram da se trenutno stanje nije ni malo ulepšavalo, već su stvari onakve kakve jesu. Pred nama su zaista brojni problemi, a mi narodni poslanici imaćemo priliku da pratimo implementaciju ovog programa, kao i rešavanje tih problema koje sam navela. Hvala vam puno.
	PREDSEDAVAJUĆA: Najlepše hvala vama. 
	Koliko je meni poznato to je prvi takav program ikada. Jel tako? 
	ZAGORKA ALEKSIĆ: Da.
	PREDSEDAVAJUĆA: Hvala puno.
	Reč ima gospodin Goran Spasojević. 
	Samo se, molim vas, prijavite. 
	GORAN SPASOJEVIĆ: Uvažena predsedavajuća, poštovane dame i gospodo narodni poslanici, poštovani građani Srbije, danas imamo 18 tačaka dnevnog reda i ja ću se osvrnuti samo na nekoliko od njih, za koje mislim da su izuzetno važne i vidim da su probudile pažnju veliku i javnosti i poslanika u ovom domu. 
	Pre svega, zakon roditelj-negovatelj je nešto što je možda istorijska stvar i vidim da je stvorilo problem samo to ko ga je predložio i ko je prvi put u istoriji doneo jedan sistemski zakon koji će urediti potpuno ovu oblast, a ne samo izmene i dopune Zakona o socijalnoj i dečijoj zaštiti. 
	Govoriću to sa ljudske strane zato što su o podacima i mnogim detaljima govorile moje kolege narodni poslanici i izneli su mnogo toga što je važno za te roditelje, pre svega, i za tu decu. Reći ću da je to za njih jedna od najvažnijih stvari, tj. možda i najvažnija. Konačno su prepoznati, konačno mogu da računaju da nisu sami, da iza njih stoji država, da iza njih stoje institucije i da će im sve u budućnosti biti mnogo lakše. 
	Zaista nije važno ko ga je predložio, vidim da je to problem kod kolega opozicionih poslanika i vidim da je ogroman broj amandmana. To govori samo da ni jedan od ovih zakona, očigledno, koji su i preporuka i EU i ljudski su, neće biti podržan. I baš bih voleo da vidim u danu za glasanje kako će se dešavati stvari, jer briga o deci nije politička tema, briga o deci je životno pitanje iza koga svi moramo da stanemo.
	Što se tiče ovih drugih zakona, što se tiče pre svega Zakona o sportu, nećete mi zameriti, ja kao predsednik Pododbora za sport najviše ću posvetiti toj temi zato što je ona po prvi put u Parlamentu a da možemo o njoj da diskutujemo na jedan kvalitetan način. Međutim, vidi da se i dalje sport u ovom domu zloupotrebljava u političke svrhe. Ne govori se o svemu onome što je uradilo Ministarstvo sporta. Ja ću da iskoristim ovu priliku i u ovom domu, kao i na Odboru, da čestitam Ministarstvu sporta na predanom radu i da pomenem, osim ova dva zakona danas koja imamo na dnevnom redu, a to je Zakon o međunarodnim sportskim savezima i zakon o antidopingu, da kažem da je naša Antidoping agencija jedna od najboljih u svetu. Da imamo takav ugled da prosto na mnoga velika takmičenja se poziva naša antidoping agencija da prati ta takmičenja zato što iza nje stoje relevantni rezultati. 

	Imao sam tu sreću i priliku da učestvujem u organizaciji Svetskog prvenstva u rvanju dva puta u Beogradu i video sam koliki ugled u svetu imamo što se tiče toga. To treba da znaju i narodni poslanici. I žao mi je što narodni poslanici opozicioni ne dolaze na sednice Odbora kada su teme sporta u pitanju kao kad dolaze na sve druge teme, jer sport nije samo sportsko takmičenje, sport obuhvata i zdravlje dece i razvoj, obrazovanje. I ne samo dece, nego i onih kategorija koje ne mogu da se bave profesionalno. Amaterskih kategorija, veterana. To je najšira oblast koja obuhvata kompletno naše društvo. Sport treba da bude vrlo važna tema u ovom domu i građani Srbije treba da znaju šta radi Ministarstvo sporta i šta radimo svi mi kao narodni poslanici da to unapredimo. 

7/1	VS/CG		11.00 – 11.10			

	Ono što najvažnije i što bih ja istakao to je izrada strategije razvoja sporta za koju sam siguran da je jedna najboljih, bar od onih koje sam imao prilike da vidim, mnoge oblasti, mnoga ministarstva, mnoge institucije će koristiti tu strategiju kao svoj uzor i kao primer kako treba izraditi.
	Urađena je jedna od najboljih analiza. Potpuno su obuhvaćene sve sfere sporta. Nekada nismo smeli ni da govorimo kako ući u privatizaciju, kako se izboriti sa problemima sporta. Sport je bila najneuređenija oblast u prethodnom periodu. Tom strategijom smo sve definisali.
	Ja sam siguran da ćemo ko god bude na vlasti, da li će to biti, ja siguran i rekao sam svoje mišljenje i svoj stav ko treba da bude u narednom periodu i kome građani treba da daju poverenje, ne zato što sam subjektivan, nego zato što iza toga stoje rad i rezultati, ali bilo ko bude imao prilike da vrši vlast siguran sam da će ovu strategiju koristiti kao sveto pismo.
	U njenoj ne postoji jedna jedina stavka koja nije urađena. Radio je veliki broj eminentnih stručnjaka iz sporta. To su Đurđević, Atanasov, da ne nabrajam sve ostale. Ja sam imao prilike i tu sreću i zadovoljstvo da budem i na javnim slušanjima gde je učešće imalo najveći broj sportskih udruženja, saveza, grupa građana, klubova i svi su imali svoje predloge. To su bile sjajne prilike da možete da date svoje predloge. Čini mi se da je 99% tih predloga i usvojeno. 
	Siguran sam da će sport u narednom periodu, a pomenuli smo to i na odboru, sport nije samo takmičenje, to je jedna izuzetno važna privredna grana koja je trebala da ima svoje definicije i način kako i na koji način će se to raditi, kako i na koji način će se kontrolisati. Siguran sam da je i u diplomatskom smislu. Sama činjenica govori da mnogi međunarodni sportski savezi žele da budu, da im sedište bude u Beogradu ili u Srbiji bilo gde, govori o tome kakav ugled u svetu imamo.
	Prema tome nadam se da će u narednom periodu tema sporta biti češća u parlamentu, da možemo da razmenimo argumente, da možemo da razmenimo informacije i da sve to pretočimo i zajedno kreiramo kao jedan značajan program za građane Srbije, pre svega.
	Iskoristiću priliku da čestitam i našim košarkašima u kvalifikacijama za svetsko prvenstvo i našim mladim košarkašima koji su bronzani, da čestitam Novaku Đokoviću u plasman u polufinale. Srebrni, izvinjavam se. To je za nas potpuno jednako kao i da su zlatni. To je jedna sjajna generacija. Što se tiče košarke Srbija ne treba da brine u narednom periodu, siguran sam da je svetla budućnost pred nama. Da čestitam i Novaku Đokoviću ulazak u polufinale. Ono što je on uradio je nešto zaista sjajno, na ponos svim Srbima. U 39 godini odigrati onakav meč, na tako visokom nivou je za sve pohvale.
	Što se tiče finansiranja političkih stranaka, tu moram da kažem nekoliko stvari i da pohvalim kolegu Petrašinovića. Kada bih mogao ja da odlučujem o tome najveći deo predloga bi prepustio njemu. 
	On to radi na jedan sjajan način, profesionalno. Bili smo svi zajedno na javnom slušanju i videli ste koliko argumenata. Prosto, kolega Petrašinović je što se tiče svih svojih predloga odgovorio na sve. Ja neću govoriti o tome i o tim detaljima, ali je vrlo važno da smo definisali mnoge stvari.
	Mi nemamo ništa da krijemo, ni čega da se stidimo, spremni smo da usvojimo sve preporuke i EU i ODIHR-a i ovim pokazujemo koliku demokratsku širinu imamo.
	Što se tiče elektronskih medija i REM-a. Ja imam samo jedno pitanje za moje kolege. 

	Hoćemo li, REM je jedna od preporuka za izbore, da li hoćemo na izbore ili nećemo na izbore? Evo izbori su tu, na vratima, za sve vas koji ste pravili pitanje oko toga da nećete da usvojimo predloga REM-a kako bismo mogli da idemo na izbore.
	Nema potrebe kolege, zaboravili ste da sam u većini svojih izlaganja govorio da  neću pominjati imena niti ću ikada ikoga uvrediti od svojih kolega opozicionih poslanika, niti ću pomenuti, niti jednog kolegu kako ne bih davao priliku za repliku, ne zato što se bojim da ćete nešto reći pametno, nego zato što ne treba pretvarati ove teme u politički poligon što je vaš cilj jedini. Ja vam samo kažem, ako ste spremni, podržite ovaj zakon o REM-u, mi smo spremni da izađemo na izbore u svakom trenutku, a videćemo u danu za glasanje da li ste to spremni i vi.
	Još jedna tačka koja je posebno bolna za nas iz krajeva, Mladenovca, evo ja sam i Zakon o oružju, municiji, i znate šta se desilo u Mladenovcu, šta se desilo u Duboni i Orašju, Ribnikaru i to je toliko bolno i ja sam jedan od ljudi koji je, čiji je prijatelj školski drug izgubio sina Miša Todorović, ja sam jedan od onih koji je bio na sahrani obe porodice Panić i Todorović i nije bilo trenutaka, kada nisam pomislio, bože kako doći do toga da oružje ne postoji. Posebno u vremenima kada nema ratnih sukoba, kada nema tenzija i nikakvih dešavanja za koje kažete da morate da branite zemlju i uzmete oružje u ruke i da branite ono što je najsvetije.
	Izgubiti dete, to je najgora i najteža stvar koja može jednom čoveku da se desi. Ne znam kako sam ja preživeo samim prisustvom na tim događajima, kako je tek tim roditeljima, kako im je danas kada ih srećem i kada treba da se pozdravim sa njima i verujte da ovaj zakon što smo doneli je najmanje što smo mogli da uradimo.
	Ono što čujemo iz opozicionih redova, čujem da smo oštetili, i što se mene tiče, oružje ne treba da postoji, posebno nelegalno i uhvatili smo oblast svih i lovaca i sportskih takmičenja što se tiče oružja i trofejnog orujžja. Ja sam razgovarao sa mojim prijateljima lovcima i moram da kažem da su oni zadovoljni ovim zakonom i moj prijatelj Joca je rekao, prvo što sam ga pitao…
	PREDSEDAVAJUĆA: Molim vas, privodite kraju, grupa nema više vremena.
	GORAN SPASOJEVIĆ: Još jednu rečenicu i završavam, je rekao da je ovo odličan zakon i ja ću uvek govoriti ono što govore obični građani, i da li su oni zadovoljni našim odlukama i našim donošenjem zakona. Oni jesu zadovoljni i samom tom činjenicom sam i ja i nadam se da ćete u danu za glasanje većinu ovih zakona podržati i da  niste podnosili amandmane samo zato da bi glasali protiv zakona, jer vaši amandmani nisu usvojeni i da ćemo pokazati u nekim oblastima da nam je svima važno, život i kvalitet života naših građana. Hvala vam.
	PREDSEDAVAJUĆA: Gospodin ministar, Zoran Gajić.
	ZORAN GAJIĆ: Poštovana potpredsednice, uvaženi poslanici, pre svega želim da se zahvalim pododboru za sport, profesoru Atlagiću, gospodinu Spasojeviću, a i svim ostalim članovima koji su svi imali aktivno učešće i samo želim da kažem da su ovi zakoni proistekli upravo iz te strategije, a strategiju nismo napravili kabinetski, jednostavno išli smo na noge, preko 140 lokalnih samouprava i preko 60 od 87 saveza i sva tri sistema koje imamo, olimpijski , paraolimpijski i Sportski savez Srbije, i svi fakulteti i državni i privatni, za sport i fizičku kulturu uzeli aktivno učešće i imali devet radnih grupa, sa preko 200 članova, bez obzira što moj kabinet se sastoji, rekao bih ne od političkih ličnosti, nego od ljudi koji su sve zajedno kada se sabere par stotina godina u sportu. 

	Nismo želeli kabinetski da donosimo nikakvu strategiju. Otišli smo i radili godinu i po dana na eks ante analizi i na bazi onoga što je naš sportski narod zahtevao, upravo došli i do ovih promena zakona i što se tiče međunarodne pozicije i što se tiče antidopinga. 
	Kako rekoste, zaista imamo vrlo respektabilan ADAS, Antidoping agenciju Srbije, koja je prepoznata u svetskim razmerama. 
	Što se tiče ovih međunarodnih zakona, imamo jako puno naših sportskih radnika koji su na vrlo, vrlo visokim pozicijama u svetskim konfederacijama, od Međunarodnog olimpijskog komiteta, pa redom do članova borda, izvrših komiteta, tehničkih komisija, tako da je to na ponos naše zemlje i to je svojevrsna žestoka diplomatija koju mi nismo još iskoristili, ali radimo na tome i sigurno ćemo u narednom periodu uobličiti sve to i maksimalno iskoristiti ne samo za sportski razvoj, nego i kroz ovaj zakona smo neke stvari tu napravili i da ćemo doprineti u opštem društvenom razvitku i prepoznavanju države Srbije preko tzv. sportske diplomatije ne samo na terenu, preko rezultata. 
	Hvala vam još jednom koji su učestvovali sa nama u donošenju strategije. 
	Vama posebno hvala, profesore. Hvala gospodine Spasojeviću i svim članovima Pododbora za sport.
	PREDSEDAVAJUĆA: Najlepše hvala, gospodine ministre.
	Dragan Stanojević ima reč. Nije tu.
	Edin Numanović ima reč. Nije tu.
	Prof. dr Mitar Kovač ima reč. Nije tu.
	Gospođa Ana Krstić ima reč. 	
	Molim vas, prijavite se.
	Izvolite.
	ANA KRSTIĆ: Hvala.
	Govoriću o Predlogu za donošenje autentičnog tumačenja člana 18. Zakona o elektronskim medijima. 
	Nažalost ponovo raspravljamo o zloupotrebi instituta autentičnog tumačenja. Sada se od Narodne skupštine traži da kaže da podnete ostavke članova Saveta REM-a nisu važeće, iako za to pravno utemeljenje u zakonu ne postoji. 
	Mi razumemo frustraciju zbog činjenice da se Savet REM-a ne formira mesecima. Juče smo i čuli objašnjenje zašto se izašlo sa ovim predlogom, odnosno da je postojao neki dogovor između vlasti i određenog dela opozicije prošle nedelje kako da se ova situacija premosti. 
	Razumemo da je potrebno naći rešenja, ali ono se ne sme tražiti kroz lomljenje pravnog sistema. Pravna država postoji upravo zato da se pravila ne savijaju do besmisla onda kada rezultat koji proizvedu nije politički poželjan ili potreban. 
	Na jednoj od prethodnih sednica kada smo raspravljali o autentičnom tumačenju koje se ticalo Generalštaba, podsetila sam javnost na to čemu autentično tumačenje zapravo služi i kada se može koristiti. To nije institut kojim se zakon popravlja, to nije institut kojim se dopisuje ono što je zakonodavac zaboravio i svakako nije institut kojim se premošćavaju političke škakljive situacije. Njegova svrha je veoma uska - da razjasni značenje norme koja je nejasna u primeni i ništa više od toga. 
	O tome sam, dakle, govorila i ranije, ukazujući da se ovaj institut poslednjih godina koristi sve češće upravo kao zamena za izmene zakona, čime se potpuno obesmišljava njegova svrha. Šta u ovom konkretnom slučaju imamo danas?

	Dakle, zakon nigde ne propisuje da član saveta može podneti ostavku isključivo nakon stupanja na dužnost. Da je zakonodavac želeo da uvede takva ograničenja učinio bi to izričito, kao što čini i drugim zakonima kada određena prava ili obaveze vezuju za stupanje na funkciju. Na primer, kod sudija ili pojedinih državnih službenika.
	Umesto toga,  sada se od nas traži da u zakonu pročitamo nešto što u njemu ne piše, da prihvatimo postojanje uslova koje zakon nikada nije propisao. To nije tumačenje zakona, već njegovo naknadno dopisivanje. Dakle, kada zakonodavac želi da veže pravne posledice za stupanje na dužnost, on to kaže, a ovde nije rekao, a kada zakon nešto ne propisuje, mi nemamo pravo da to dopisujemo pod imenom autentičnog tumačenja. 
	Podsetiću i ja da je upravo nadležni odbor Skupštine, nakon podnošenja ovih ostavki pokrenuo postupak za izbor četiri nova člana Saveta REM-a. Dakle, i sam je postupao polazeći od toga da su ostavke pravno valjane i da su mesta upražnjena, a danas hoćemo da kažemo da te ostavke nikada nisu ni proizvele pravno dejstvo, što je, složićete se, zaista apsurdno. 
	Najopasnije od svega je što ulazimo u fazu kada ovakve situacije postaju sve manje presedan, a sve više redovna pojava i ostaje poruka da svaki put kada tekst zakona proizvede politički nezgodnu ili nepoželjnu posledicu dovoljno je doneti autentično tumačenje koje će reći da zakon zapravo znači nešto drugo, a to nije vladavina prava i nije pravna sigurnost koju svi tako olako pominju. 
	Većina u parlamentu svakako može da izmeni zakon. Dakle, ako smatrate da postojeći zakon nije dobar, onda predložite izmene zakona, neka prođu javnu raspravu, neka prođu odbore. Razumem da u kontekstu ove situacije to ne bi proizvelo posledicu do koje se želi doći,  ali to je cena koja bi morala da se plati ako insistiramo na vladavini prava i pravnoj državi. 
	Pozivam još jednom vladajuću većinu da prestane da koristi institut autentičnog tumačenja, bilo kao prečicu ili bilo kao poligon za politički kompromis i time na jedan zaista banalan način urušava integritet zakonodavnog tala. Hvala. 
	PREDSEDNIK: Najlepše hvala vama. 
	S obzirom da su poslaničke grupe Samostalni poslanici istrošili svoje vreme, pre zaključenja ovog dela rasprave pitam da li neko od ovlašćenih predstavnika, šefova poslaničkih grupa želi reč? Da. 
	Reč ima gospodin Đorđe Komlenski. 
	Izvolite. 	
	ĐORĐE KOMLENSKI: Zahvaljujem, predsedavajuća. 
	Drugarice i drugovi, dame i gospodo, u ovom delu bih želeo da prvenstveno pomenem zakon koji je izuzetno važan i tu očigledno nema spora među nama, a to je Zakon roditelj negovatelj i negovatelj i želim da napomenem sledeću stvar, a to je da smo amandmanski reagovali kod ovog zakona i evo u kom pravcu. 
	Ovaj zakon, kako je predložen, predviđa da pravo na novčanu naknadu imaju nezaposlena lica, a imaju status roditelja  negovatelja. Kada kažem nezaposlen, mislim na vlasništvo firmi, radnji, na bilo koji drugi način obavljanja nekog posla. Znači, to je preduslov da bi rešenje o statusu roditelja negovatelja ili negovatelja bilo doneto. 
	Obzirom na pozitivna iskustva prakse, recimo iz oblasti PIO, mi smo predložili da se ovde može napraviti jedan dvokorak, a to je da se rešenjem koje neće odobriti naknadu, odnosno početak isplate naknade, utvrdi da podnosilac zahteva zaista ima status roditelja negovatelja ili negovatelja. Evo iz kog razloga. 

	Može da se desi u praksi zbog različitih načina tumačenja, primene propisa ili bilo čega drugog, da neko ko proceni da mu odgovara da prima naknadu koju zakon propisuje, ugasi preduzetničku radnju, što izaziva troškove, gubitak poslovanja, da otkaz kod poslodavca kod kojeg je zaposlen, a da se nakon toga donese rešenje kojim se njegov zahtev odbije. Da bi se izbegla ovakva moguća situacija, razmišljanje je išlo baš u ovom pravcu kada je u pitanju analogija, recimo, kod utvrđivanja prava na porodičnu penziju, gde se osobama koje imaju pravo na porodičnu penziju, a n isu ispunile neki od u slova, recimo, godine života itd., utvrdi da imaj pravo  na porodičnu penziju, ali da će realizacija tog prava početi kada, recimo, osobe ženskog pola napune 53 godine. Znači, u tom pravcu je bio predlog. To je jedna dimenzija razmišljanja. 
	Druga dimenzija razmišljanja je sledeća – da će osim ove novčane naknade, u perspektivi, kao što su se mnoge stvari u praksi dešavale kada otvorimo prostor za delovanje države kada je u pitanju pružanje pomoći, pojaviti i nekakvi vidovi ne novčane pomoći, po pitanju rehabilitacija, letovanja, zimovanja, prava na vaučere. Zaista ne bih sada ovde da licitiram šta bi sve to moglo da bude. O tome treba da razmisle oni koji su kompetentniji za tu oblast od mene. Sa rešenjem da neko ima status roditelja negovatelja, ali nije hteo da prekine radni odnos kod poslodavca, on bi ovakve beneficije mogao da ostvari. 

	Znači, predlog koji smo uputili nikako ne može da škodi. Možda postoji pametnije i bolje rešenje, što nije sporno, pričaćemo i u pojedinostima kada budemo razgovarali o tome, ali upravo je u cilju da zaštitimo roditelja-negovatelja i tu porodicu da ne dođe u situaciju da ostane bez prihoda, a da iz nekog razloga ne može da ostvari pravo, a opredelio se da ga dobije.
	Ne bih dalje pravio moguće životne i pravne konstrukcije kako je to moguće, ali složićemo znajući da to može. A mislim da ovo jeste razlog zašto o tome treba razmisliti ili na neki drugi način rešiti, ne amandmanom koji smo predložili, ali uglavnom u tom pravcu bi ovaj zakon, bez da išta košta dodatnih sredstava građane koji žele da ostvare ovo pravo i, nažalost, imaju uslove da ga ostvare, omogućio da to urade potpuno bezbedno i sigurno kada su oni u pitanju.
	Što se tiče izmena i dopuna Krivičnog zakonika, zaista pozdravljamo to što se krivična dela, koja su ranije bila predviđena u Zakonu o oružju i municiji, izmeštaju tamo gde im je mesto u Krivični zakonik i njihova razrada je u redu. I amandmanima, ali i nekim drugim sugestijama imamo par zamerki, pogotovo na član 1. gde se, kada se govori o višestrukom povratu, bez ikakvih preduslova, bez ikakvih standarda predlaže da prihvatimo odluke sudova stranih država. Mislim da je to u ovom trenutku nedopustivo i da to može da dovede do nekih problema koji su evidentni da se mogu desiti u primeni. Nema načina za selektivnost u svemu ovome, ali ne bih sada da nabrajam sve države koje su mogle u kvazisudskim postupcima doneti nekakve odluke protiv naših državljana, a mi ćemo ih ovde onda tretirati kao validne bez ikakve selekcije, bez ikakvih standarda, bez ikakvih principa. 
	Posebno mi se ne sviđa što ovo može na mala vrata da bude otvaranje prostora za dalje izmene Krivičnog zakonika na kojima nevladin sektor posebno insistira, kojim bi se moglo sankcionisati negiranje takozvanog izmišljenog genocida u Srebrenici, kojim će biti sankcionisano osporavanje presuda Haškog Tribunala, presuda ovih kvazišiptarskih, terorističkih UČK-a sudova itd., itd.
	Posle ovoga što nam se izdešavalo oko korekcija vezanih za pravosudne zakone, očigledno je da će se otvoriti još veći prostor za pritisak tzv. elitnog nevladinog sektora i kvazistrukovnih udruženja sudija i udruženja tužilaca koji su inače u ranijem periodu bili pretežno finansirani iz inostranstva. Ono što je dobro, dobro je da su uključeni u rad ovoga dela i Udruženje sudija i tužilaca Srbije, koji se finansira isključivo iz svoje članarine. Trebalo bi voditi računa da nama ispod radara ne dođe u nekom budućem periodu i krivično delo s karakteristikama specifičnog delikta mišljenja, čime bi se inkriminisalo javno negiranje, odnosno usporavanje sudski utvrđene istine.
	Imali smo amandmane i kada je u pitanju kaznena politika za neovlašćeno nošenje oružja itd. Mislim da su kazne u jednom delu previsoko predviđene. Ja potpuno razumem da mi imamo problem sa lošim postupanjem sudija i sudova u praksi i neizricanjem adekvatnih zatvorskih mera, ali ne može podizanje donjeg praga da bude način na koji ćemo mi obezbediti da većina onih koji to učine bude odgovarajuće sankcionisan. Propisivati raspon od pet do petnaest godina za neovlašćeno držanje i nošenje oružja iz stava 1. i stava 2, a ne praveći čak ni razliku da li se radilo o oružju za koje se može dobiti dozvola i za ono koje se nikad ne može dobiti odobrenje za posedovanje, mislim da je neki kvalifikatorni momenat koji može da bude problematičan. 
	Zašto ovo moram da vam kažem? Moramo da vodimo računa da će ovim biti drastično oštećeni oni obični građani koji će stvarno doći u situaciju da iz nehata učine krivično delo, a da će morati da trpe sankciju drakonski veću od one koju bi specijalna i generalna prevencija tražila samo zato što se naše sudije ne odvažavaju 

i ne odlučuju da na adekvatan način donose kazne, izriču kazne kada je u pitanju neovlašćeno nošenje i držanje oružja, pogotovo od onih koji su već jasno profilisani iz oblasti kriminala. 
	Prema tome, mislim da ovu kaznenu politiku treba malo usaglasiti, otvoriti prostor, ali i da onda tražimo drugi način kako ćemo obezbediti stručnost, dostojnost, a bogami i hrabrost očigledno koju sudije nemaju da na odgovarajući način sankcionišu primereno onome što se desilo. Ovako ćemo jedan deo običnih građana, o kojima prvenstveno moramo da vodimo računa, onima koji nisu skloni vršenju krivičnih dela, dovesti u situaciju da bespotrebno budu drakonski kažnjeni. Zato vas molim da u međuvremenu ovo razmotrite. Možda ni ono što je predloženo amandmanima nije najidealnije i najpametnije, uvek se to prihvata, ali smatram da ovakvim povećanjem raspona kazni u nekim segmentima zaista ugrožavamo balans koji postoji u Krivičnom zakoniku sa drugim krivičnim delima i u nekim segmentima, tu se čak i kolege iz opozicije na odboru bile u pravu, da se izjednačava sa krivičnim delom ubistva neovlašćeno nošenje i držanje oružja, što mislim da ipak u striktnoj primeni ne bi trebalo dozvoliti. 
	PREDSEDAVAJUĆA: Hvala vama. 
	Reč ima gospodin Aleksandar Jovanović. 
	Izvolite. 
	ALEKSANDAR JOVANOVIĆ: Zdravo živo! Ekološki ustanak će glasati za zakon roditelj-negovatelj. Samo ima jedna stvar koja mi nije jasna. Zašto ne podržite amandmane SSP-a? Ukoliko ih podržite mnogo veći broj ljudi će ostvariti pravo na pomoć. Jesu li problem pare – šta je problem – ili politika? To treba da objasnite građanima, da znaju zašto ne prihvatate amandmane SSP-a koji su, na kraju krajeva, jasni. Mnogo veći broj ljudi bi ostvario prava na pomoć. Objasnite to narodu. U čemu je tu problem? Dakle, mi ćemo podržati ovaj zakon. 
	Što se tiče zaštite životne sredine, integrisanih dozvola, gospođo Pavkov, je l' znate vi koliko u ovom trenutku ima nelegalnih deponija u Srbiji? Koliko tih deponija gori? A tek će da gori.  Ovaj zakon neće sprečiti trovačnice koje na sve strane postoje u Srbiji. 
	Znate li šta se dešava na Drini kod Malog Zvornika trenutno? Ko je zatrovao Drinu? Imate pomor ribe. Što ne odete na teren malo? Znači, ovo što radite treba da budu dela, a ne reči. Integrisane dozvole neće sprečiti ono što se dešava u Srbiji. Zagađenje vazduha, vode i zemlje su posledica politike koja se ovde vodi već zadnjih 15 godina – nebriga o životnoj sredini. Posvećena investitorima, a ne zaista vodi, zemlji i vazduhu. 
	 Na prostoru Stare planine, na lokaciji Smilovci, to su jezera dole na granici sa Bugarskom, firma „Jadran“ planira data centar. I kao što ste planirali rudnik „Mazgoš“ od koga ste odustali posle pobune građana, sad se servira priča o data centru za koji je sklopljen sporazum tj. pismo o namerama opet ovog Vladice, predsednika opštine Dimitrovgrad, sa firmom „Jadran“ za dve milijarde evra. Prvo, šta će da košta dve milijarde evra? Data centar? I koliko će taj data centar da popije vode koje nema na Staroj planini? 
	Mi smo ovde pokrenuli inicijativu da pokažemo svi brigu oko nečega što nam je valjda zajedničko, a to je voda. Predsednik države u nekoliko svojih poslednjih nastupa pominje vodu kao nešto što je jako važno jer ćemo ostati bez nje. Srbija nema Ustav koji prepoznaje vodu kao ustavnu kategoriju. U čemu je problem da podržite to, da se sprovede referendum, kao u Sloveniji pre četiri godine, da se građani Srbije pitaju da li su za to da voda postane pravo svakog građanina ove zemlje? Pravite se blesavi. Od svega pravite politiku. 

	Srbija će ostati žedna i već će ostati žedna. Videćete ovog leta koliko će ljudi imati problem, koliko će građani imati problem sa čistom pijaćom vodom. Trenutno ih ima milion. Milion građana Srbije nema pristup čistoj pijaćoj vodi. 
	Što se tiče deponija, jedini način da se Srbija očisti od đubreta, od komunalnog i opasnog otrova jeste da uradi isto ono što je uradila i Evropa, da krenu da se grade spalionice, ljudi. U Beču, centru grada postoji spalionica, vi to verovatno znate, gospođo Pavkov, koja emituje 0% štetnih gasova emisije. Deca se igraju, postoji dečije igralište u neposrednoj blizini te spalinice. Jedini način da se Srbija oslobodi deponija, da ovo što gledamo svaki dan da prestanu da gore, a vi šta radite, vi premeštate đubre sa jednom kraja Srbije na drugi, to neće rešiti problem, počnite da gradite spalionice kao što to radi svako normalno društvo i to će rešiti problem da se oslobodimo halova, da se oslobodimo Sremske Mitrovice, da se oslobodimo ovog đubreta. Mi nismo sposobni da očistimo đubre, a kamoli da očistimo birački spisak. 
	Idite na Drinu, gospođo Pavkov. Pozvao sam vas više puta da idete na teren. Nemojte da mašete zastavicama na Dan zaštite životne sredine pokažite to na delu. Idite sad na Drinu i recite građanima koje zatrovao Drinu kod Malog Zvornika. Idite na teren.
	Što se tiče zakona  roditelj-negovatelj podržaćemo to, ali vas pozivamo da uradite ono što je predložio SSP da bi se taj zakon odnosio na veći broj ljudi. 
	I juče se u Skupštini desio jedan izuzetak. To što se juče desilo je za mene bilo šokantno u pozitivnom smislu. Gospodin Aleksandar Mirković je uradio nešto što se ovde desilo ja ne pamtim, mada nisam ovde dugo, tri godine, on je uputio izvinjenje kolegama preko puta. Znači, prvi put u životu da čujem da se neko izvinjava. Naš osnovni problem ovog društva jeste nepoštovanje. Ovde, bre, niko nikog ne poštuje. Ovde se svi gledaju kao neprijatelji, onda se čudimo šta se dešava na ulici. 
	Dakle, hajte da prestane, evo, vidite gospođo Marina. Ne može Milenko da izdrži pola minuta. Dobro je, bre, Milenko, sačekaj malo. 
	Dakle, hvala za izvinjenje i hvala vama, gospođo Raguš, što ovu sednicu, za razliku od Ane Brnabić i vašeg prethodnika, vodite na jedan tolerantan način. 
	Javiću se kasnije još po ovom pitanju, a vi, gospođo Pavkov, razmislite malo zašto Srbija nema vodu kao ustavnu kategoriju. Pokažite, bre, da vam je stalo. Nama preti žeđ, a vi se ovde bavite nekim floskulama i frazama, nastavljate kontinuitet vaših prethodnika ministara za zaštitu životne sredine koji  samo pričaju dok se Srbija truje. Hvala lepo.
	PREDSEDAVAJUĆA: Hvala vama.
	Reč ima gospodin Branko Lukić.
	Izvolite.
	BRANKO LUKIĆ: Hvala vam, predsedavajuća.
	Poštovani poslanici, gospođo i gospodo ministri, molio bih samo kolege da mi dozvole da govorim.
	Kolega Jovanov, izvinite, molim vas. Hvala. Eto dobio  sam odgovor za govor. 
	PREDSEDAVAJUĆA: Evo, gospođa Jovanović vam je dala  dozvolu da nastavite. Molim vas, nastavite.
	BRANKO LUKIĆ: Hvala, gospođo Jovanović.
	Ja ću kratko o zakonu o oružju i municiji. Prvo, ne mogu da kažem da nismo naišli  na razumevanje kada smo učestvovali u konsultacijama sa gospodinom Odalovićem. Bilo je želje da se čuje i naš glas, ali konačna rešenja nisu zadovoljavajuća. 

	Juče smo čuli od ministra Vujića da je sve usklađen sa Evropskom unijom, da su se ispratile sve direktive Evropske unije. Međutim, razumem obavezu Srbije koja je preuzela takve obaveze. Međutim uvek ima prostora, pogotovo je bilo prostora da je zakon o oružju i municiji… Ja ću morati da prekinem, izvinite, moraćete da mi vratite  vreme. 
	PREDSEDAVAJUĆA: Hoćete da nastavite da govorite?
	BRANKO LUKIĆ: Pa, ne mogu da govorim u ovom haosu. Izvinite, molim vas.
	PREDSEDAVAJUĆA: Samo nastavite.
	BRANKO  LUKIĆ: Ja sam navikao na sudnicu u kojoj moraju ljudi da se poštuju i da se poštuje određen protokol.
	PREDSEDAVAJUĆA: Tako je. Samo nastavite. 
	Izvolite.
	BRANKO LUKIĆ: Dakle, zakon o oružju i municiji pre svega je morao da bude jasan, precizan, moderan, da bude prilagođen našem narodu, da bude prilagođen našim običajima, da bude prilagođen našem duhu, da isprati čak i običaje ovog naroda, a ne da ih ukida, pa onda u takvoj situaciji ne bi bilo problema i ne bi bilo nezadovoljstva sa njegovom primenom i policiji bi bilo lakše da sprovodi takav zakon, da je on više realan i prilagođen ovom društvu. Ja uvek naglašavam, bez obzira na veroispovest, bez obzira na nacionalnu pripadnost, to je jedna od retkih oblasti koja ujedinjuje stanovnike ove cele države. 
	Međutim, moram navesti i kolegu Gorana Spasojevića, u stvari Igora Bečića, kolegu poslanika, koji je rekao da je veća bezbednost građana u pitanju.  Ne znamo na osnovu čega se došlo do zaključka da je na osnovu ovog zakona, koji još uvek nije u primeni, nije ni prihvaćen, bi došlo do veće primene i veće bezbednosti stanovništva. 
Dakle, rekao je tako da ovaj zakon novi, predloženi, nije usmeren protiv legalnih vlasnika oružja. Pa protiv koga je usmeren? Upravo suprotno. Pa ministar Vujić vam je rekao da se nelegalnim bavi Krivični zakonik. Ovaj zakon o oružju i municiji se upravo bavi legalnim i usmeren je prema legalnih vlasnika oružja. To jeste problem i mi zastupamo samo legalne vlasnike oružja. Nas ne zanimaju nelegalni vlasnici oružja. Njih treba progoniti. Treba ih kažnjavati, ali ne treba isto postupati prema legalnim vlasnicima oružja. 
	I videli smo, kao što je i ministar Vujić rekao, Krivični zakonik je vezan za ovaj zakon o oružju i municiji i stvarno je vezan na taj način da se pristupilo, kao što je i kolega Komlenski rekao, drakonskom povećanju kazni, a već prethodni, ovaj važeći Krivični zakonik je drakonski predvideo kazne za narušavanje, nelegalno držanje i nelegalnu proizvodnju, prenošenje.
	Trebamo znati da je 90-ih godina kada je bilo mnogo manje krivičnih dela koja su počinjena vatrenim oružjem, to je bio prekršaj, ljudi, nije bilo krivično delo uopšte. Mi sada poistovećujemo nelegalno prenošenje oružja i nošenje oružja sa krivičnim delom ubistva. Pa dokle smo došli? Hvala vam.
	PREDSEDAVAJUĆA: Hvala vama.
	Gospođa ministar, Sara Pavkov, ima reč.
	Izvolite. 
	SARA PAVKOV: Poštovana predsedavajuća, uvažene kolege, dragi narodni poslanici i građani Srbije, sve što sam čula da je upućeno direktno meni vidim kao pozitivan komentar da se vama de fakto sve što ja sa timom ispred životne sredine 


10/3	AL/MJ	

radim sve više sviđa, jer ono što se naveli je naša svakodnevna politika. Teren svaki drugi ili treći dan je sastavni deo onoga što kabinet Ministarstva zaštite životne sredine radi i vidim da i vi volite teren, pa vas pozivam da idete sa mnom. Teško jeste uz svakodnevne obaveze i u kancelariji i u kabinetu i u Vladi, kao i vi u Skupštini. Odlazak na teren je dodatan napor. Ako imate snage i volje, evo, pozivam vas da idete i sa mnom. 
	
11/1	MV/MP		11.40 – 11.50

	Što se tiče Dimitrovgrada nemam informaciju, iako sam evo duplo proverila, za ove navode koje ste spomenuli. Ono što jesmo uradili, to je da smo izdali uslove zaštite prirode za izmenu i dopunu prostornog plana Opštine Dimitrovgrad. To je jedina stvar koja je bila aktuelna i koja je prethodnih dana završena.
	Što se tiče voda, apsolutno ste u pravu da je to ključni aspekt zaštite životne sredine kompletnog kontinenta. Videli smo posledice klimatskih promena prethodnih nedelja, gde znatno veće ekonomije od nas su podlegle velikim pritiscima zbog visokih temperatura. Velika Britanija, Francuska, čak skandinavske zemlje trpe izuzetne posledice po pitanju visokih temperatura. Određeni su bili u situaciji da proglase i vanredno stanje s obzirom da nemaju klima uređaje niti mogu da ih kupe za tako kratko vreme. 
	Tako da, voda je jedno od ključnih prioriteta na našoj agendi i srećna sam što smo ove godine otvorili posebnu poziciju u okviru budžeta koja se bavi isključivo zaštitom voda. Juče sam bila na terenu da obiđem ono za šta smo svi čuli. Godine 2021. smo rešili veliki problem u Prijepolju saniranjem i rekultivisanjem deponije „Stanjevine“. Međutim, nije bilo dovoljno, već smo morali da nastavimo dugoročnije da ulažemo, a to je pre svega zaštita vodotoka, odnosno onemogućavanje da ne daj Bože taj otpad pod bujicom vode dođe opet u reku Lim. Ponosna sam što je 80% projekta gotovo po pitanju potpornog zida na reci Lim u Prijepolju. 
	Slične stvari nastavljamo da radimo na istoku Srbije, u Knjaževcu, a nadam se uskoro i u glavnom gradu. Tako da, voda je definitivno prioritet Ministarstva zaštite životne sredine. 
	Što se tiče upravljanja otpadom, ja nigde ne prebacujem otpad sa jedne lokacije na drugu. Ne znam da li to radi neko drugi, ali ja to ne radim. Imamo dva strateška pravca. Jedan je koji je orjentisan ka procentu koji je target Republike Srbije po pitanju sistema upravljanja otpadom po EU standardima, a drugi sistemski pristup je upravo ono što ste vi istakli, a to je inseneracija i kogeneracija, gde imamo već primer u glavnom gradu gde to funkcioniše na deponiji „Vinča“, koji iziskuje dodatne kapacitete, a imamo i projekte u ostalim delovima Srbije koji upravo rade ovo što ste vi rekli da može da bude rešenje. 
	Tako da, vidim i još jednom podvlačim da ovo što je naša politika za životnu sredinu se i de fakto vama sviđa, tako da hvala na podršci i na pohvalama.
	PREDSEDAVAJUĆA: Hvala vama gospođo ministar.
	Reč ima gospodin ministar Nenad Vujić. 
	Izvolite.
	NENAD VUJIĆ: Uvažena potpredsednice Narodne skupštine, uvažene narodne poslanice i uvaženi narodni poslanici, kada govorimo o zakonu o oružju i municiji, ponavljam da ovim izmenama zakona se išlo za tim da se rasterete savesni vlasnici oružja od suvišnih administrativnih procedura i pritisaka, ali da se dodatno učvrsti bezbednost sistema u našoj državi. To je vrlo jasno postavljeno u ovom zakonu, zato su i u radnoj grupi koja je radila zakon o oružju i municiji bili predstavnici građana, raznih udruženja građana, ali i sportskih udruženja, lovačkih udruženja. Zato što, recimo, kada je u pitanju lovačko oružje, za sve one koji savesno imaju pribavljeno lovačko oružje tu nema nikakvih problema. Čak je i olakšano pribavljanje određenog oružja koje se koristi za lov ili sport. Tako da, to su vrlo jasne karakteristike ovih izmena zakona. 

	Ponavljam još jednom, javnosti radi, da je napravljen i taj iskorak koji govori u prilog tome da se olakšava onim koji su savesni, koji drže savesno oružje i municiju, a to je da je omogućeno po prvi put da se oružje može legalno čuvati i u mestu prijavljenog boravišta, što je sada bio problem jer ljudi su imali negde boravište, a prebivalište na drugom mestu, a oružje je bilo vezano za prebivalište. Na taj način ovo su sve pokazatelji da za one koji su savesni, legalni, ovaj zakon ne predstavlja problem. Zato smo i napravili izmene u Krivičnom zakonu gde smo razdvojili određene članove sadašnjeg člana 348. i doneli članove a, b, c i isto tako povećali, pojačali kaznenu politiku, zato što svako onaj ko neovlašćeno, nelegalno ima oružje ima jasne zakonske konsekvence. Ali, tu treba razdvojiti zakon o oružju i municiji koji predstavlja proceduru za legalno pribavljanje oružja. Kažem, traži se uvek taj balans između bezbednosti građana, ali i smanjenje nekakve nepotrebne birokratske procedure gde je to uvek nešto na čemu se radi. Hvala. 
	PREDSEDAVAJUĆA: Najlepše hvala.
	Gospodin Igor Bečić, replika. 
	Izvolite. 
	IGOR BEČIĆ: Poštovane kolege, mnogo puta smo videli da ovi sa blokaderske strane često im ništa nije jasno i ne pristupaju na pravi način i ne razumeju ono što govorimo. Nekima je i problem što naša koleginica Slavica Đukić Dejanović često ne svraća u zadnje vreme u ovaj visoki dom. 
	Jasno sam rekao da ovaj predlog zakona nije usmeren protiv savesnih i odgovornih vlasnika, već predstavlja mehanizam kojim se sprečavaju zloupotrebe i smanjuju rizici po bezbednost društva u celini. Država ovim obezbeđuje jasna pravila, efikasan nadzor i doslednu primenu kako bi se sprečile moguće posledice neodgovornog rukovanja. Znači, jasno je da nije usmeren prema savesnim i odgovornim vlasnicima, već predstavlja mehanizam koji sprečava zloupotrebe i smanjuje rizike. O tome sam ja govorio. Zahvaljujem se. 
	PREDSEDAVAJUĆA: Hvala. 
	Sledeći je gospodin Ahmedin Škrijelj. 
	Izvolite. 
	AHMEDIN ŠKRIJELj: Zahvaljujem, predsedavajuća. 
	Koleginice i kolege narodni poslanici, članovi Vlade, SDA Sandžaka predloge zakona Vlade posmatra, pored ostalog, i prema tome kakve posledice proizvode u Sandžaku. Kada jedinstveno pravilo zbog slabije razvijenih institucija, usluga ili infrastrukture u Sandžaku proizvodi teži efekat nego u razvijenim delovima zemlje, naša je obaveza da na to ukažemo i zatražimo rešenje. 
	Kod izmena Krivičnog zakonika predlog precizira da se kod višestrukog povrataka kao ranija osuda uzima u obzir i pravosnažna presuda suda strane države. Sama namera je opravdana, ali takva presuda može dovesti do strožijeg kažnjavanja u Srbiji. Zato zakon treba dopuniti zaštitnom garancijom da se pre nego što strana presuda proizvede težu posledicu proveri da li je postupak u kom je doneta zadovoljio osnovne standarde na pravično suđenje iz Evropske konvencije o ljudskim pravima. Za Sandžak to ima poseban praktičan značaj, jer veliki broj naših građana živi i radi o država porodične i poslove veze u više država. 
	Raniju osuđivanost treba uzeti u obzir, ali strožija kazna u Srbiji ne sme biti zasnovana na presudi donetoj u potencijalno nepravičnom postupku. Istovremeno, predlog uređuje presude domaćih sudova i sudova stranih država, ali ne i presude međunarodnih sudova. Srbija je ugovorna strana Rimskog statuta Međunarodnog krivičnog suda, a potvrđeni međunarodni ugovori su deo unutrašnjeg pravnog poretka 

Republike Srbije. Zato nije dosledno urediti presudu nacionalnog suda druge države a izostaviti pravosnažnu presudu Međunarodnog suda čiju je nadležnost Republika Srbija prihvatila. 
	Za Bošnjake ovo pitanje ima posebnu težinu, ali princip je znatno širi. Država mora jasno urediti koje pravosnažne presude proizvode posledicu kod višestrukog povrata i pod kojim uslovima, uzimajući u obzir i Zakon o saradnji sa Međunarodnim krivičnim sudom, posebno njegove članove 8. i 9. 
	Kod zakona o roditeljima negovateljima smatramo da bi bila greška da se posle toliko godina čekanja usvoji zakon čiji domašaj veliki deo porodica ostavlja izvan sistema. Zakon se previše oslanja na ranije priznate administrativne statuse, čime ograničenja postojećeg sistema prenosi u novi zakon. Zato je potrebna individualna funkcionalna procena stvarne potrebe čoveka koliko mu je pomoći potrebno, koliko često i kojim intenzitetom. 
	Zakon treba da omogući da roditelj negovatelj radi do 20 sati sedmično uz srazmerno umanjenje naknade. U sredinama sa užim tržištem rada, kakvo je područje Sandžaka, dugotrajni, potpuni izlazak iz zaposlenosti može značiti i trajni gubitak posla. Zakon koji štiti porodicu ne sme proizvoditi njenu dugoročnu ekonomsku zavisnost. Problem stomatološkog zbrinjavanja osoba sa invaliditetom najbolje pokazuje zašto status i naknada sami po sebi nisu dovoljni.   
	       
12/1	MZ/CG		11.50–12.00

	Podsetiću javnost da je u Novom Pazaru sprovedena peticija koju je podržalo gotovo 5.000 građana, sa zahtevom da se u Sandžaku obezbedi stomatološko zbrinjavanje osoba sa invaliditetom, koje se danas zbog nedostatka odgovarajućih uslova u zdravstvenim ustanovama regiona upućuju na Stomatološki fakultet u Beogradu. Nije dovoljno priznat status roditelja negovatelja, ako država nije obezbedila potrebnu zdravstvenu uslugu za posebno ranjivu grupu građana. 
	Kod integrisanog sprečavanja i kontrole zagađenja, viši standardi životne sredine jesu potrebni i mi ih podržavamo, ali država mora preuzeti odgovornost za uslove u kojima se ti standardi primenjuju. Vlada infrastrukturu za upravljanje otpadom u sandžačkim opštinama nije razvila u skladu sa stvarnim potrebama regiona. Ako propišete novu obavezu, a u regionu ne postoji odgovarajući kapacitet za tretman određene vrste otpada, opština, ili kako to zakon kaže, operatori, moraju plaćati duži transport i veće troškove. Zato zakon treba dopuniti obavezom države, a to smo predložili amandmanom, da utvrdi program teritorijalne dostupnosti infrastrukture, gde kapaciteti postoje, gde nedostaju, koji regioni zbog udaljenosti imaju veće troškove i u kojim rokovima će se te razlike smanjiti. Program treba da obuhvati i nesanitarne deponije i druga ozbiljno zagađena područja. Isti ekološki standard mora da važi za sve, ali država mora preuzeti odgovornost za infrastrukturni zaostatak, koji je u Sandžaku rezultat višedecenijskog zapostavljanja ovog regiona.
	Kod finansiranja političkih aktivnosti moramo biti potpuno jasni. Ovo pitanje se ne može odvojiti od izbornog sistema i prava nacionalnih manjina na autentično političko predstavljanje. Kad se određenim novim političkim subjektima olakšava pristup budžetskim sredstvima ukidanjem jemstva, a izborni sistem nema dovoljno snažne mehanizme da spreči zloupotrebu manjinskog statusa i pojavu fantomskih lista, otvara se mogućnost da budžetska sredstva završe kod kratkotrajnih ili zavisnih projekata čiji efekat može biti fragmentacija glasova manjinske zajednice i slabljenje njenih autentičnih predstavnika.
	(Predsedavajuća: Molim vas, privodite kraju. Isteklo je vreme.)
	Završavam, hvala.
	Ne sporimo pravo bilo kome da učestvuje na izborima, ali država ne sme napraviti sistem u kojem se formalno koristi manjinski status, povlače budžetska sredstva i rasipaju glasovi manjinskih zajednica, bez stvarnih mehanizama koji sprečavaju zloupotrebu posebnih prava namenjenih političkom predstavljanju nacionalnih manjina.
	Poštovane koleginice i kolege, u svim oblastima vidimo isti problem. Država donosi normu iz centra, ali ne preuzima dovoljno odgovornosti za nejednake uslove u kojima će se ta norma primeniti. Hvala.
	PREDSEDAVAJUĆA: Hvala vama.
	Izvolite. 
	AKOŠ UJHELjI: Zahvaljujem se, poštovana potpredsednice, poštovano predsedništvo, poštovani ministri, dame i gospodo narodni poslanici.
	Pred nama se danas nalazi Predlog zakona o izmenama i dopunama Zakona o finansiranju političkih aktivnosti. Kao poslanik poslaničke grupe Saveza vojvođanskih Mađara, želim odmah na početku jasno i nedvosmisleno da poručim – naša poslanička grupa će u danu za glasanje podržati predložene izmene i dopune Zakona.
	Kao što je poznato, Narodna skupština Republike Srbije u kontinuitetu radi na implementaciji ODIHR preporuka, pažljivo analizirajući izveštaje iz prethodnih izbornih ciklusa, počev od 2020. godine, preko 2022. godine, pa sve do decembra 2023. godine.

	Ovaj predlog izmena i dopuna Zakona je direktan proizvod inkluzivnog parlamentarnog dijaloga u okviru skupštinske radne grupe, vođenog u stalnoj koordinaciji sa ODIHR-om i Evropskom komisijom. Srbija time pokazuje spremnost da sasluša sugestije i sposobnost da te sugestije pretoči u zakonska rešenja.
	Dame i gospodo narodni poslanici, za Savez vojvođanskih Mađara, kao najveću stranku nacionalne manjine u Republici Srbiji, jednakost izbornih uslova, pravna sigurnost i očuvanje stečenih manjinskih prava su od vitalnog značaja.
	Kada govorimo o reformi izbornog zakonodavstva i finansiranju političkih subjekata, moramo sagledati širi kontekst specifičnosti multietničkih sredina, posebno u AP Vojvodini. Stranke nacionalnih manjina, po svojoj prirodi, nemaju ravnopravnu startnu poziciju sa većinskim političkim organizacijama. Zbog toga je za nas svaki zakon koji unosi red, transparentnost i ograničenja u trošenju novca zapravo korak ka zaštiti naših političkih prava. 
	Naš stav je po ovom pitanju potpuno jasan. Još u junu 2015. godine predsednik Saveza vojvođanskih Mađara i predsednik naše poslaničke grupe zvanično je izneo stav Saveza vojvođanskih Mađara povodom potrebe za reformom političkog sistema Srbije. Pastor je tada pred skupštinskom akcionom grupom naglasio da se naša stranka zalaže za sistemsko unapređenje niza zakonskih akata, precizirajući upravo potrebu za izmenama Zakona o političkim strankama, Zakona o finansiranju političkih aktivnosti, kao i Zakona o nacionalnim savetima nacionalnih manjina. Naš stav je i tada bio, a i danas je, da je reforma izbornog i finansijskog okvira neraskidivo vezana za prava i položaj nacionalnih manjina u našoj zemlji. 
	Ovaj predlog zakona donosi novine koje direktno adresiraju preporuke ODIHR-a. Podržavamo uvođenje maksimalnog gornjeg limita za troškove izborne kampanje, koji je definisan na šest miliona evra za parlamentarne i predsedničke izbore, jedan i po milion evra za pokrajinske izbore u Vojvodini, milion evra za gradske i 400 hiljada evra za opštinske izbore. Ova mera je u nekoliko navrata predlagana od strane ODIHR-a. Uvođenjem finansijskih limita promoviše se jednakost i sprečava se da se izborna trka pretvori u arenu u kojoj pobeđuje isključivo onaj ko ima najdublji džep. Isto tako, smanjenje dozvoljenih limita za privatne donacije sa deset na pet prosečnih plata za fizička lica, odnosno sa trideset na deset prosečnih mesečnih zarada za pravna lica značajno doprinosi transparentnosti i jačanju poverenja građana u nezavisnost političkih subjekata. Za manjinske zajednice ovo je važno jer sprečava ekonomski pritisak krupnog kapitala na lokalne samouprave i obezbeđuje da glas običnog čoveka, građanina, poljoprivrednika u Vojvodini ima istu težinu kao i glas velikih korporacija. 
	Posebno želim da pohvalim uvođenje člana koji detaljno uređuje korišćenje usluga i dobara u javnoj svojini tokom kampanje. Organi Republike Srbije, autonomne pokrajine i jedinica lokalne samouprave sada imaju zakonsku obavezu da svim izbornim akterima ponude jednake uslove za korišćenje javnih prostora i resursa, bez obzira na to da li se daju uz naknadu ili bez nje i da se svoje odluke i akte u roku od jednog dana javno objave na svojim veb-sajtovima.
	Tokom izborne kampanje rok za odgovor na zahtev političkog subjekta skraćen je na svega dva radna dana. To je direktno ispunjenje Preporuke 13 ODIHR-a iz 2023. godine i predstavlja snažnu kočnicu za bilo kakav pokušaj zloupotrebe javnih resursa od strane bilo koje lokalne vlasti. 
	Za nas iz Saveza vojvođanskih Mađara je izuzetno značajan i predlog kojim se grupe građana i političke stranke koje nisu osvojile mandate u prethodnom sazivu izuzimaju od obaveze polaganja izbornog jemstva, kao preduslova za isplatu prve rate 

javnih sredstava za izbornu kampanju. Ovo je direktno usklađivanje sa Preporukom 15 ODIHR-a iz 2023. godine. Za stranke koje tek ulaze u politički život ili se bore na lokalnom nivou ovo rešenje otvara vrata ravnopravnosti i omogućava vođenje efektivne kampanje, bez diskriminatorskih, finansijskih blokada i hipoteka. Istovremeno se osigurava povraćaj tih sredstava u roku od 30 dana, ukoliko se ne pređe cenzus, čime se država obezbeđuje od eventualnih zloupotreba. 
	Poštovane kolege, mi iz Saveza vojvođanskih Mađara podržavamo uvođenje članova koji decidno zabranjuju privrednim društvima da vrše ili omoguće promociju političkih subjekata u svojim prostorijama, na skupovima ili preko svojih komunikacionih kanala, bez zvanično zaključenog ugovora o pružanju usluga. To znači da se u potpunosti eliminiše mogućnost skrivenog ili neformalnog sponzorstva političkih partija od strane privatnih firmi. 
	U potpunosti prateći Preporuku 6 ODIHR-a iz 2022. godine i Preporuku 16 iz 2023. godine, po prvi put se u našem pravnom sistemu sveobuhvatno reguliše pojava sprovođenje izborne kampanje od strane trećih lica. 

	Zakon jasno definiše šta je kampanja trećih lica. To je svaka plaćena aktivnost ili nenovčano davanje koje prelazi 50% prosečne mesečne zarade u Srbiji, a sprovodi ga lice koje nije povezano sa političkim subjektom sa ciljem da pozitivno ili negativno utiče na izbore. 
	Zakon uvodi gvozdenu disciplinu za treća lica. Ona, naime, pre započinjanja bilo kakve aktivnosti moraju otvoriti poseban namenski račun za svaku izbornu kampanju pojedinačno. O tome moraju obavestiti Agenciju za sprečavanje korupcije u roku od tri dana. Za finansiranje mogu koristiti isključivo sopstvena sredstva ili kredite i ne mogu potrošiti više od 10 prosečnih mesečnih plata na nivou cele kalendarske godine. U roku od deset dana od održavanja izbora dužni su da podnesu detaljan elektronski i pisani finansijski izveštaj o svim prikupljenim i utrošenim sredstvima koju je Agencija objavljuje već narednog radnog dana. 
	Ključno,  direktnu zaštitu prava naših manjinskih institucija, kulturnih udruženja i civilnog sektora je da Predlog zakona koji se nalazi pred nama propisuje da se kampanjom trećih lica neće smatrati iznošenje stavova o pitanjima od javnog interesa od strane udruženja, verskih organizacija, medija ili pojedinca. 
	Ovim se jasno i precizno razdvaja šta je legitimno pravo civilnog društva, crkve, nacionalnih fondacija i kulturnih institucija, a to je da u javnosti iznose stavove, štite interese svoje zajednice, apeluju na očuvanje jezika, kulture i tradicije, a šta je ključna politička i izborna kampanja usmerena na osvajanje vlasti.
	Svako ko želi da vodi kampanju za ili protiv neke liste moraće da otvori račun, registruje se kod Agencije i podnose račun državi. To je vladavina prava u svom punom kapacitetu. 
	Dame i gospodo poslanici, osnova ovih izmena i dopuna zakona je osnaživanje nadzorne i kontrolne uloge Agencije za sprečavanje korupcije, što je direktan odgovor na preporuku 20 iz 2020. godine i preporuku 17 iz 2022. godine. Vrši se jasna sistematizacija ovlašćenja Agencije, koja dobija potpuno pravo neposrednog i neometenog pristupa celokupnoj knjigovodstvenoj evidenciji, dokumentaciji i finansijskim izveštajima ne samo političkih subjekata, već i svih zadužbina ili fondacija čiji je osnivač neka politička stranka. 
	Politički subjekti su dužni da u roku od 15 dana van kampanje, odnosno u roku od svega tri dana tokom izborne kampanje dostave sve tražene podatke. 
	Agencija je sada u zakonskoj obavezi da od banaka na teritoriji Republike Srbije traži kompletne izvode po računima svih registrovanih politički stranaka i grupa građana koji učestvuju u kampanji ili imaju predstavnike u skupštinama, a komercijalne banke su dužne da te izvode dostave bez odlaganja. 
	U pogledu ove obaveze ne primenjuju se nikakva ograničenja utvrđena drugim propisima. Ovo je direktno ispunjenje zahteva ODHIR-a da se omogući nezavisna verifikacija tačnosti izveštaja putem neposrednog uvida u bankarske tokove. 
	Takođe, u cilju transparentnosti svi izveštaji će se podnositi obavezno elektronskoj i pisanoj formi. Agencija će ih objavljivati na svom veb sajtu u formatu koji omogućava pretragu, analizu i preuzimanje podataka. To pruža mogućnost ne samo državnim organima, već i medijima, civilnom sektoru i građanima da vrše neposredan uvid i analizu.
	Dame i gospodo narodni poslanici, SVM veruje da Predlog zakona o izmenama i dopunama Zakona o finansiranju političkih aktivnosti, predstavlja odlučan korak napred ka potpunoj evropeizaciji našeg izbornog sistema. Ovaj zakon donosi neophodnu finansijsku disciplinu, eliminiše sive zone, štiti legitimna 

prava civilnog društva i prava nacionalnih manjina na slobodno iznošenje stavova od javnog interesa i jača kapacitete nezavisnih institucija, konkretno Agenciji za sprečavanje korupcije. 
	Ispunjenjem preporuka ODHIR-a i GRECO Srbija šalje jasnu preporuku, jasnu poruku da je privržena najvišim demokratskim standardima i vladavini prava. 
	Savez vojvođanskih Mađara podržava ovaj Predlog zakona svesni da njime gradimo transparentniju pravednu državu za sve. 
	Iz razloga o kojima sam govorio u danu za glasanje poslanička grupa SVM će glasati za predložene zakone. 
	Hvala na pažnji.
	PREDSEDAVAJUĆA: Najlepše hvala vama, gospodine Ujhelji.
	Reč ima gospodin Zdravko Ponoš.
	Izvolite. 
	ZDRAVKO PONOŠ: Hvala. 
	Najpre želim da kažem da mi je drago da opet vidim da je Veljko Odalović sa nama, bilo bi stvarno bez veze da razgovaramo o zakonu iz nadležnosti tog ministarstva a da nema nikoga iz Ministarstva unutrašnjih poslova. Ispalo bi da to ministarstvo češće ima predstavnike na Istarskoj 27 nego u Skupštini. Koliko vidim, do sad je bilo tako. I premijer je češće u Istarskoj 27 nego u Skupštini. 
	Čini mi se i da na ovoj sednici većina, odnosno SNS cedi suvu drenovinu svoje vladavine, u stvari lične vladavine Aleksandra Vučića, jer ovo što vi radite ovde, kao što rekoh, to je uglavnom ekipa za pritiskanje zvonca. 
	Ta strategija opstanka na vlasti se svodi na to da se obezbedi izborna krađa, ako ne neprimećeno, ono da prođe nekažnjeno, a da bi to moglo da prođe nekažnjeno neophodno je da se u to upetlja EU administracija, odnosno da sve što uradi, a to znači da prizna da je urađeno nešto što nije urađeno a obećano, da može sutra da se iskoristi, tako da ne može da ne prizna pokradene izbore. I to da se zloupotrebi ta jedna spremnost briselske birokratije i političkih evropskih moćnika da se iz geopolitičkih razloga progleda kroz prste ovoj vlasti i da se kaže – dobro, niste uradili, ali nema veze, uradićemo to zbog građana Srbije, da Srbija nepovratno nezaostane. 
	Naravno, da bi ta krađa prošla nekažnjeno, ako ne može proći neprimećeno, pre toga je neophodno da se desi, a da bi se ona desila, i to u iznosu koji je Vučić jasno i glasno rekao, preko 15%, potrebno je da se izmanipulišu svi mehanizmi koji su traženi i obećani. To nije lako i ono u šta se sad uplela ova vlast to je da se najviše poradi na astigmatizaciji i kriminalizaciji opozicije. Opozicije u najširem smislu reči. Znači, parlamentarne, političke, stranačke i naravno studenata. 
	S obzirom, to sam vam i prošli put rekao, da ne možete više da se skrivate ni iza Vučićevog imena, to ne prolazi, ostalo vam je ovo da sve političke protivnike proglašavate rušiteljima Srbije, rušiteljima ustavnog poretka, a vi ste, kao, branitelji. Vi, od kojih svi mi na ovoj strani u stvari spasavamo Srbiju. 
	Nas proganjate da smo 15. marta uznemirili javnost. Normalno bi bilo da odgovaraju oni koji jesu uznemirili javnost, koji su napali mirne demonstrante na ulici, koji su naredili i upotrebili zvučni top. Normalno bi bilo da odgovaraju oni koji su ga nezakonito nabavili i oni koji su ga upotrebili. Normalno bi bilo da se istraga vodi protiv onih koji su dokazano lagali svo ovo vreme. Najpre su lagali da policija ne poseduje zvučni top, pa su lagali da poseduje, ali nije raspakovan. Nikad nije izašao iz magacina. Pa su lagali, nakon što je viđeno da ti topovi podbačaju Skupštinu ovde sa strane, da su bili na ulici, ali, eto, nisu upotrebljeni. I na kraju je Ivica Dačić rekao – evo, od danas ja sam naredio da se blokira taj mod na tom sredstvu, koje inače izaziva posledice kakve smo videli na ulici.

	Dakle, normalno bi bilo da se na informativni razgovor pozovu i da se on obavi sa Vulinom, koji je te topove nabavio, sa Dačićem, sa Vasiljevićem, sa Vučićem, sa komandantom beogradskog odreda Žandarmerije. To je naravno iluzorno očekivati da se desi sada, ali doći će i to na red. 
	U međuvremenu, možete da se poigravate na način na koji to radi predsednik vaše stranke, Vučević. Citiram šta je čovek rekao. Kaže: „pri tome, ta devojka koja je fizički snažna, vrlo visoka, krupna, takođe se fizički obračunavala i prilikom nekog pada se povredila u predelu brade. Nije udarena bejzbol palicom, ona je u nekoj tuči, guranju pala i prilikom pada je povredila bradu. Ja mislim da nije slomila vilicu“, itd. 
	Doktor Vučević misli da nije slomila vilicu. Baba Vanga Vučević se javlja da studentkinju niko nije udario, njemu se javlja, nego je sama pala. Pravnik Vučević primećuje da je studentkinja krupna i snažna. To bi valjda trebalo da znači da je četiri njegova magarca nisu mogla da povrede. I ukratko, političar Vučević se ponaša tako da vređa studentkinju i zdrav razum. 

	Nesuđeni predsednički kandidat Vučević ne može da prežali što je zbog tog događaja morao da podnese ostavku i izgubio dah da bi sutra mogao da bude predsednički kandidat. Sad mu je rejting pretpostavljam na nivou Atlagićevog. Ovo je u stvari ono što je naučio od Šešelja. Ako se sećate 1997. godine je Šešelj rekao da se Barović okliznuo na bananu, a ne da su ga pretukli njegovi telohranitelji, tako da ovo što danas imamo je Vučević, „kao Šešelj sa Temua“.
	Čemu vam služi Narodna skupština, to je ovo što sada upravo radite, da udarite pečat na ono što ste zeznuli pre toga, a što vam sad treba ili nešto unapred da smuljate. Probali ste to da uradite i uradili ste na način kako ste uradili sa Selakovićem kada ste probali da  ga amnestirate za onu gadost koju je probao da uradi sa zgradom Generalštaba kada ste rekli, pa s obzirom da smo skinuli oznaku kulturnog dobra na toj zgradi, to znači da nije ta oznaka bila validna ni tada kad je on probao da uradi to što je uradio.
	Ono što radite je u stvari laganje svih o svemu, Vučić laže građane Srbije i to više ne daje rezultate, vidim da mu ne prolazi ni laganje kod vaših članova na način kako vam je prošao ovaj miting slavno, ni to baš ne prolazi, ali to nije ni važno. Problem je ovo laganje prema svetu. To laganje nanosi reputacionu štetu Srbiji, kao državi, nanosi štetu njenim građanima i ne dobijamo te pare iz plana rasta kao društvo zbog vas, zbog ovakve vlasti. Građani Srbije ne mogu normalno da putuju, to doživljavaju sad kao neprijatnost na granicama da satima čekaju. Mi nemamo rešen roming zbog ove i ovakve vlasti i niz drugih stvari i to su posledice tog i takvog laganja, i posledice ovakve spoljne politike u kojoj radite stvari koje ne idu zajedno.
	Da je to ozvaničena spoljna politika, možda bi čovek mogao da kaže, okej je, takva je spoljna politika i normalno je da Ana Brnabić putuje u Brisel, i da tamo zvižduka odu radosti zajedno sa Bože pravde i da pokaže da zna i jedno i drugo, a da vam ovaj ministar Bratina putuje u Teheran, ali bi onda bilo normalno da njih dvoje mogli da zamene ulogu ako bi to bila dosledna spoljna politika, ali ne mogu nekako da zamislim da Bratina nešto radi u Briselu, a da Ana Brnabić sa hidžabom nešto radi u Teheranu, mada mi opet lakše da zamislim Anu u Teheranu, nego Bratinu u Briselu.
	Vučić je javno priznao da ne sme da napravi REM po zakonu, jer se plaši da će izgubiti Informer i priznao je ipak da mora nešto da uradi, i onda je odlučio da uradi, da to bude nefunkcionalan REM. Od nas se očekuje da glasanjem proglasimo da se desilo ono što se nije desilo i da protumačimom suprotno odredbe zakona od onoga što piše, a to je kako se postaje član REM i kako se prestaje član REM, biti član REM, na isti način kao što je urađeno sa Selakovićem.
	To što vi tražite od nas, to pokazuje da je to vaš rezon i ne bi čudilo da sutra tražite kreativno tumačenje, da niko vaš nije odgovoran za pad nadstrešnice u Novom Sadu, zato što rekonstrukcija u trenutku pada nije bila stupila na snagu, nije bila ozvaničena, i to znači da ljudi koji su putovali, putovali na svoju ruku i odgovornost.
	Vi sada hoćete autentično tumačenje Skupštine, šta je mislila Ana Brnabić, kada je 12. novembra potpisala odluku o izboru članova REM. Koga je briga šta je mislila Ana Brnabić, i neka ona tumači šta je mislila, zakon je zakon i to je jedino merodavno i važno i drago mi je, i neverovatno mi je da vidim ovde da među vama, među većinom ima onih koji razumno i racionalno se odnose prema ovoj stvari i koji isto tako kažu zakon je zakon i mora da se poštuje. Nije važno šta je sada mislio ili šta misli naknadnom pameću neko od četvoro koji su podneli ostavke.
	PREDSEDAVAJUĆA: Molim vas, privodite kraju, isteklo vam je vreme.

	ZDRAVKO PONOŠ: Još sam dve rečenice, da ne bude nedoumice, samo isključivo funkcionalno, REM ima smisla, takav REM može da ugasi trovačnicu zvanu Informer i da sprovede deratizaciju i dezinsekciju u nekoliko drugih medija, samo nam takav REM treba, nikakav drugačiji i hvala vam.
	PREDSEDAVAJUĆA: Gospodin Jovanov.
	MILENKO JOVANOV: Mislim da ste morali da reagujete na ovo ako niste čuli, upravo je čovek rekao da treba izvršiti deratizaciju javnog prostora. Znate šta je deratizacija? I ko se uklanja deratizacijom. Ne slušate ni ovo, okej, ne sluša uopšte, očigledno ima drugih problema, vezano za sistem, koji je opet restartovan.
	Što jeste činjenica to je da mi ne pada na pamet da se na bilo koji načni upuštam u to da ja objašnjavam kako Rodoljub Šabić treba da bude član REM, a da ga ovi sa ove strane koji su za njega glasali sa obe ruke izbacuju iz REM, i tu zamku da upadam neću, ali ono što je konačno interesantno to je da smo konačno čuli priznanje, a to je da je suština njihove većine, tražene većine u REM, gašenje Informera.
	Dakle, verovatno je druga tačka koju treba da urade jeste da Šolak dobije neku frekvenciju i to je otprilike ono što jeste. Ja ne znam, da li može neko ovom agorafobičaru kaže da otvori vrata, čuje se dovde.
	Dakle, to je ono što je suština njihovog delovanja, gašenje medija koji nisu po volji sa jedne strane, a sa druge strane koji im jesu po volji, mogu da lažu i to zajedno sa njima o zvučnom topu, o tome da je ubijeno dete u Valjevu od strane policije, da je prebijena studentkinja na Poljoprivrednom fakultetu i tako dalje.
	Za sve te laži, niti su odgovarali, niti mogu da odgovaraju u zemlji Srbiji jer su oni registrovani u Luksemburgu i naš REM za njih nije nadležan i to ne smeta i to je sve u redu, i mogu da lažu koliko hoće, ali sa druge strane će da gase medije koji su sprečili da dođe do građanskog rata time što su raskrinkali laž o tome da je ubijeno dete u Valjevu. I to vam je ono što oni hoće, po svaku cenu izvršiti zadatak koji je diktiran spolja i čini mi se najviše iz Zagreba, predviđen iz Zagreba da će u Srbiji da dođe do građanskog rata, po svaku cenu izvršiti taj zadatak. A ko treba da ga izvrši i ko na tome insistira, pa onaj ko je perući svoju biografiju, u jednom trenutku rekao kako je učestvovao u pomaganju Vojske Republike Srpske krajine, postavljajući tamo nekakvu opremu i ne znam šta sve da se oni odbrane pa me samo zanima ko to od onih koji su na bilo koji način učestvovali u pomaganju Vojske Srpske krajine, danas može da ode i da brčka zadnjicu u Hrvatskoj na Jadranskom primorju. Samo da vidim tog, pošto sude onima koji su se borili za onu bivšu zemlju, SFRJ i danas sude i u odsustvu im sude i traje im postupak , i generalima sude, zbog bombardovanja Banskih dvora ili čega već, a oni koji su prali biografiju jer im je trebalo za preddsedničke izbore, kažu nema veze, sve ti je oprošteno. Zašto? Evo zašto, tu žalopojku o zvučnom topu pričajte tužilaštvu, mi nismo nadležni i postupak je pokrenut i tamo ćete objašnjavati šta ste radili i šta ste mislili i ko vam je rekao da to mislite.
	Predsedavajuću, još jednom molim da reaguje na stvari kao što su deratizacija.
	Jel se čujemo predsedavajuća?
	PREDSEDAVAJUĆA: Izvinite, bavim se sistemom, treba da se resetuje.
	MILENKO JOVANOV: Slažem se, sve razumem, ali ako neko kaže da treba izvršiti deratizaciju, a ona se vrši nad pacovima, pa ako već nemamo onog sitnu lopužu koja će da nazove štakorima, imamo ovog koji će da nazove pacovima, pa ako možete da reagujete, ja bih vas zamolio na to, u skladu sa Poslovnikom koji treba da štitite sa tog mesta. Hvala.

	PREDSEDAVAJUĆA: Određujem pauzu jedan minut, imamo problem sa sistemom, kojim se bavim sve vreme, pa deratizaciju pacove i sve kvalifikacije koje ste iskoristili jedan prema drugom, ja se izvinjavam, nisam čula, držite se Poslovnika.
15/1	GD/MJ		12.20 – 12.30

	(Posle pauze.)

	PREDSEDAVAJUĆA (Marina Raguš): Molim sve kolege poslanike da ponovo ubace kartice da vidimo da li smo uspešno resetovali sistem.
	Molim sve kolege koje su bile prijavljene u sistemu, a ovlašćeni su i imaju vremena da to urade ponovo.
	Hvala najlepše. 
	Sada izgleda da je sve u redu.
	Gospodine Radomir Lazović, da znate da je vama ostalo minut i 22 sekunde.
	(Marko Atlagić: Tražio sam repliku. Imenom me je spomenuo.)
	Mislim da sam malopre svima lepo rekla - bavim se resetovanjem sistema zato što je sistem blokirao. 
	Svi će dobiti ko ima pravo i osnovu, ali vi niste, profesore, čak ni prijavljeni. 
	Ja vas ne vidim u sistemu. Ubacite karticu ponovo. 
	Molim vas, bez nervoze, niko neće biti zakinut za svoje pravo. To valjda znate kada sam ja u pitanju. 
	Sada vas vidim. 
	Izvolite.
	MARKO ATLAGIĆ: Samo da vam kažem da sam na vreme bio prijavljen. To što sistem ne radi, to je vaš problem, nije moj. 
	Molim vas, ja neću da odgovaram čoveku koji je naše generale isporučio u Haškom tribunalu, a ja sam ih branio.
	On je našeg predsednika isporučivao Haškom tribunalu, toj najvećoj, citiram, „sprdnji od suda“, što reče nedavno jedan Amerikanac, a ja sam ga branio. 
	On napada žene, čuli ste ovih dana, a ja to neću. On napada Šešelja, ja to neću. Za njega je Šešelj srpski junak, a vi ste, gospodine, izdajnik. 
	On napada Vučevića. Miloš Vučević vam je svima održao azbuku ili abecedu, ako hoćete, isto je, jer vi ne znate jezik. Održao vam je iz demokratije.
	Napadate Vučića stalno. On vas najviše nervira, a Vučić je jedini slobodni vladar u Evropi. 
	Napadate Milenka Jovanova stalno. 
	Da sam na vašem mestu… Tvrdite da su Srbi poveli rat, a ne Hrvati, a ja ću vam samo reći da nema ni jednog Hrvata generala sad koji ne tvrdi da su Hrvati krivi  i poveli rat, a ne Srbi i Milošević. 
	Da sam na vašem mestu, verujte, znam šta bih od sebe napravio, a ne bih bar pred narod izlazio, a verujte ni živ ne bih bio. 
	(Zdravko Ponoš: Klapec!)
	Evo ga, upada mi u reč, a nisam ga ni spomenuo. A ovo ste  spomenuli… Ja sam sretan čovek što mi prebacujete laži da sam bio nekakav klapec, ja sam, a klapec znači božiji sluga, bio srećan čovek što sam Šuvarov bio saradnik, koji je rekao, citiram, da je Hrvatska učinila najveće etničko čišćenje, najveće posle Drugog svetskog rata i da će makar to pokušavati na neki način da demantuje, ali da se nikada neće oprati. 
	Ja sam srećan čovek što sam mu bio saradnik. Pročitajte njegovu knjigu „Hrvatski karusel“ i naći ćete se tamo i verujem da učiniti od sebe ono što bi trebali  da učinite, a to je samoubistvo. Hvala.
	PREDSEDAVAJUĆA: Molim vas, ubacite ponovo karticu zbog resetovanja sistema i prijavite se. 
	Izvolite.

	ZDRAVKO PONOŠ: Hvala.
	Nemam nameru da polemišem sa klapcima i hlapcima. Hoću samo  da kažem da zvali to ovako ili onako, ali kako nazvati nekoga ko slika dete Jelene Obućine na pasoškoj kontroli beogradskog ili ne znam kog našeg aerodroma i to objavi u medijima? Kako nazvati nekoga ko slika dete Aleksandra Radića i to kači u svoje medije nego bitangama. Hvala.
	(Radomir Lazović: Hoćete li da reagujete?)
	PREDSEDAVAJUĆA: Hoću naravno da reagujem, da vas zamolim sve da se međusobnim uvažavanjem komunicirate, da se vaše diskusije isključivo tiču teme dnevnog reda. Znate odredbe Poslovnika. 
	Šta vi, u stvari,  očekujete od mene - da izričem opomene, da udaljavam sa sednice, da kažnjavam? 
	Ja to neću da radim. Ja verujem da smo svi mi zrele osobe i samo, eto, apelujem na vas dok sam ovde, molim vas, međusobno uvažavanje. 
	Nemate prava da se direktno obraćate jedni drugima.
	Po Poslovniku, gospodin Lazović.
	RADOMIR LAZOVIĆ: Srbija se nalazi na 13. mestu u Evropi po stopi samoubistava. 
	Član 108. Ko se stara o redu? Vi se starate o redu. 
	Da li je normalan ovaj čovek da poziva na samoubistvo nekoga? Da li je normalno to? Da li imamo neke granice u ovome? Da li može nešto da se kaže? Do ovde se ide. 
	Razne gadosti smo čuli sa druge strane, šta god. To je nešto što govori o vama. Ti uvredljivi izrazi govore o vama. To je nešto što je, prosto, odlika ove strane, ali može li negde da se uvede red, a vi da reagujete i da kažete da ne relativizujete da govorite  svi da se sa uvažavanjem ponašaju? Da li možete da kažete da možda nije u redu da čovek poziva na samoubistvo nekoga? Da li tu može da se stane, bre? 
	PREDSEDAVAJUĆA: Da li želite da se Skupština izjasni u danu za glasanje? 
	RADOMIR LAZOVIĆ: Ne želim, želim da reagujete. 
	PREDSEDAVAJUĆA: Reagovala sam. 
	Reč ima gospodin Jovanov. 
	Izvolite. 
	MILENKO JOVANOV: Osobe koje napadaju tuđu decu i koje su proganjale decu Aleksandra Vučića, koji su nazivali njegovu decu hologramom zovete profesionalnim medijima, pa se verovatno ta sintagma odnosi i na ove druge ili ćete da nam kažete da su jedni profesionalni zato što napadaju Vučićevu decu, a drugi, iako nisu objavili ni ime deteta, ni lik deteta, ni bilo šta drugo, su, kako ste rekli, bitange, zato što vam se ne sviđaju? 
	Hajde probajte nekakav samo sistem da uspostavite i probajte samo nekakav kriterijum da uspostavite koji će da važi za sve, a onda možemo da pričamo ko jesu, a ko nisu bitange, a ja veće bitange od onih kod kojih gostujete stalno i koji su citirali laži o zvučnom topu i koji su pokušali zajedno sa vama da naprave građanski rat u Srbiji, nisam video. Hvala. 
	PREDSEDAVAJUĆA: Dobro. 
	Da se vratimo mi svom poslu. 
	Reč ima gospodin Borislav Novaković. 
	Izvolite. 

	BORISLAV NOVAKOVIĆ: Danas nam sistem ili blokira ili pada, a to baš nije dobar uvod u kvalitetnu raspravu. 
	Kada je u pitanju Zakon o oružju i municiji, kao i izmene Zakona o Krivičnom zakoniku, ja ne mislim da nijedan zakon treba potcenjivački tretirati, ali plašim se da je problem vladavine prava van ovih zakona. 
	Onoga momenta kada je Milić, šef beogradske policije, odlučio da bude moderator između različitih kriminalnih grupa, mi smo ušli iz faze organizovanog kriminala u fazu kriminalizovane države. 
	Kada je u pitanju Zakon roditelj negovatelj, to je potez u dobrom pravcu i sigurno ga treba podržati, ali to nije dovoljno. Kada je u pitanju demografska politika i briga o porodici, Ministarstvo koje je vodila Milica Đurđević Stamenkovski je zavila u crno Srbiju u periodu od 2022. do 2024. godine, a sada to isto radi Jelena Žarić Kovačević. 
	Reći ću vam samo statistiku. U ovom trenutku da bi se prirodno zanavljali kao narod potrebno je tri deteta po porodici, a mi imamo 1,3. Kada je u pitanju prosek starosti, dakle, naša nacija je jedna od najstarijih u Evropi, jer je prosek 44 godine. 

	
	
16/1	TĐ/MP	12.30 – 12.40

	Kada jedna nacija uđe u fazu da se približi crti od 46 godina u proseku, ona je praktično odumiranju. Mi kao narod odumiremo i najveći problem Srbije je što kao narod odumiremo. Jer ako imamo 1,3 deteta kao priraštaj, ako imamo činjenicu da na godišnjem nivou imamo 59.000 rođene dece, a 95.000 građana koji preminu, mi već imamo demografski gubitak od 35.000. Trideset i pet hiljada ljudi je jedan Vršac. Ako tome dodate 40.000 koji odu iz zemlje trbuhom za kruhom, tzv. ekonomske migracije, vi imate cifru od 75.000, koliko na godišnjem nivou mi imamo demografskog gubitka. Jedno Pančevo je 75.000. Jedno Pančevo na godišnjem nivou nestane iz Srbije. 
	Milica Đurđević Stamenkovski i Jelena Žarić Kovačević su zavili u crno Srbiju svojom demografskom politikom. Što je više njihovih mera, nas je manje. Što je više uredbi i odredbi, manje nas je na popisu. I to je jedna sramotna činjenica. Ako se nastavi ovakva politika, mi ćemo za 100 godina nestati sa ovih prostora. 
	Pod dva, kada je u pitanju Zakon o finansiranju, on u jednoj odredbi podstiče veće učešće žena u politici. To je jako važno, ali opet nedovoljno. Dakle, Srbija izrazito patrijarhalno društvo. Nekada kao muškarac osetim sramotu kada slušam priče o tome da je stub porodice u Srbiji srpski domaćin. Stub porodice u Srbiji je srpska žena! Tačka! Stub porodice u Srbiji je domaćica koja brine o porodici, koja brine o budžetu, koja upravlja ekonomijom porodice i moramo vratiti dignitet ženama, a ugrožavamo ga i ekonomski i politički! Svaki put kada mlada žena želi da nađe novi posao poslodavac joj postavi dva pitanja. Prvo, da li želi da zasnuje bračnu zajednicu, a, drugo da li će uzimati porodiljsko bolovanje i da li želi da ima decu. Ako ima nameru da zasnuje bračnu zajednicu i ako ima nameru da se realizuje kao majka i da rađa decu, ona ne može dobiti posao ili je potpuno defavorizovana. Mislim da treba imati neku vrstu krivične sankcije za sve one poslodavce koji vređaju i potcenjuju žene i ne dozvoljavaju im da se realizuju, ni kao žene, ni kao majke, ni u braku, ni u porodici. To su prosto nedopustive stvari. 
	Kada je u pitanju politika, apsolutno sam za to da struktura žena i u izvršnoj vlasti i u ovoj skupštini odražava strukturu u stanovništvu i ovo je dobar korak, ali mislim da dalje treba ići u tom pravcu. 
	Kada je u pitanju zaštita životne sredine, taj zakon, znate kako, najčistija energija je struja. Šta ste vi uradili sa strujom? Još pre godinu dana crvenu zonu ste spustili sa 1.600 kilovata na 1.200 kilovata. Onog momenta kada jedna porodica pređe 1.200 kilovata, ona ulazi u crvenu zonu i plaća dva-tri puta veći račun. Dakle, od momenta kada ste spustili sa 1.600 kilovata na 1.200 kilovata oko milion i po porodica je ušlo u crvenu zonu i plaća nemerljivo veće račune nego što je to radila pre! Šta ste obećali „me-me-ef“? Ministarka, hoćete biti ljubazni da javnosti kažete; „me-me-ef“ kaže da ste se saglasili sa njima da cena struje u Srbiji ne može da bude socijalna, nego mora da bude tržišna. Da prevedem narodu – mora struja da poskupi. Koliko će struja da poskupeti? I ako „me-me-ef“ insistira na tome da struja mora da bude tržišna, a ne socijalna, kako u državi u kojoj imamo oskudnu ekonomiju, male plate, možemo imati tržišnu cenu? Dakle, oni bi da imamo sve tržišno sme prihoda i da ovako osiromašene ljude teramo da plaćaju skupu struju. Kažite kako mislite da izađete iz ovog problema.
	Napokon, kada je u pitanju sport drago mi je da je tu Zoran Gajić kojeg decenijama poznajem. Molim vas, ministre, da odgovorite na sledeće pitanje. Vi ste čovek iz odbojke, i to ste radili na vrhunski način i sam sam svedok tome. Kako može biti uspešan sport u državi gde se milijardu evra uloži u nacionalni stadion na kome će se igrati četiri-pet utakmica iz sporta, kao što je fudbal, u kome nemamo gotovo nikakve rezultate ni na evropskom, a pogotovo na svetskom nivou? A košarka, muška, 

ženska, postiže svetske rezultate, a odbojka muška i ženska postižu svetske rezultate, a vaterpolo postiže svetske i evropske rezultate, kao i rukomet što hvatamo priključak sa vodećim državama.
	PREDSEDAVAJUĆA: Isteklo je vreme.
	BORISLAV NOVAKOVIĆ: Pa za ime Boga investirajte u košarku, odbojku, rukomet, vaterpolo, u  one sportove u kojima smo uspešni, a ne u onaj sport u kome smo najmanje uspešni.
	PREDSEDAVAJUĆA: Hvala. 
	Čuli smo.
	Kada je reč o gospođi Pavkov, pomešali ste nadležnost. Ona žena nema nikakvu nadležnost kod utvrđivanja cene struje. Ali gospođa ministar će sigurno da vam odgovori. 
	Izvolite.
	SARA PAVKOV: Poštovana predsedavajuća, uvažene kolege, narodni poslanici, građani Srbije, ja bih odgovorila da sam razumela ono što je pitano. Dva puta je ponovljeno „me-me-ef“. Ja znam za MMF. Ali za „me-me-ef“ nisam. 
	(Miroslav Aleksić: Lapsus.)
	Znam, bio je dva puta. Jednom može da bude lapsus, drugi put može da bude neznanje. Preneću koleginici Dubravki Đedović Handanović vaše pitanje. 
	I još sam u jednom rebusu. Nisam sigurna koje ste vi izvore gledali po pitanju najčistije energije. Rekli ste da je struja najčistija energija. Malo sam zbunjena.
	(Borislav Novaković: To je vaš problem, nije moj.)
	Pa moj nije sigurno, jer ja nisam rekla da je struja najčistija energija. Vi ste rekli. Hvala najlepše. 
	PREDSEDAVAJUĆA: Dobro. 
	Reč ima gospodin ministar Zoran Gajić. 
	Izvolite. 
	ZORAN GAJIĆ: Hvala na pitanju. 
	Moram da kažem da ćemo uskoro dobiti odbojkaški centar na 21,5 hiljadu kvadrata bruto, 16.453 neto. Samo papiri da se potpišu. Na Košutnjaku imamo Nacionalni centar za tekvondo, imamo za karate, imamo za džudo i za rvanje i za streljaštvo. Pošto je tamo malokalibarska puška, prvi put i istoriji smo osvojili neku medalju, čini mi se, prošle godine, pre tri godine je to otvoreno, tako da to ide u dobrom pravcu. 
	Što se košarke tiče, svedok sam tome decenijama da bukvalno sve hale u našoj zemlji, da košarkaški klubovi i reprezentacija imaju apsolutne prioritete. Prema tome, niko se od košarkaških klubova, ni od reprezentacija nije žalio za termine. Tu se malo rukomet žali na termine, s obzirom na onaj lepak koji imaju, pa ovi direktori hala neće nikad da ih puste, jer oni moraju da stave na prste da bi uhvatili loptu i to posle ne može da se očisti. Ali i to će jednog dana verovatno doći na red, pa da se i njima to obezbedi. 
	Što se stadiona tiče, pa mislim da svi koji su prisustvovali velikim utakmicama znaju da ovo što mi imamo, što se stadiona tiče, da je zaista na izuzetno niskom nivou i mnogo, mnogo decenija zaostaje za svetskim trendovima i uslovima što traže FIFA i UEFA. Vi znate da smo mi sa Albanijom organizatori ovog velikog takmičenja i apsolutno je to nemoguće bez izgradnje takvog stadiona. 
	Ono čemu sam ja bio svedok jeste da je jedna engleska firma, čini mi se, ne mogu sad tačno da kažem koja je, koja ima iskustva i koja je specijalizovana za rukovođenje takvim objektima, apsolutno dala pozitivno mišljenje da jedan takav objekat ima 

isplativost, ne samo što se tiče sportskih događanja, nego i zbog tih ogromnih, velikih koncerata koji se mogu tamo praviti. Tu postoji kompletan nekakav program. Ono u šta sam ja lično ubeđen to je da u ovom trenutku klubovi „Crvena zvezda“ i „Partizan“ ne žele da igraju na tom stadionu po ugledu na „Inter“ i na „Milan“, kako oni to tamo naprave, pa promene samo klupske boje od nedelje do nedelje. Siguran sam da navijači i oni najvatreniji, jednog i drugog kluba, kada jednom dođu na nacionalni stadion i vide sve te uslove koje on pruža, od parkinga od 10.000 mesta do mogućnosti da dođu i do svog automobila, pa da mogu i da pobiju neko pivo, a nadam se da ćemo uskladiti i reklamu za pivo, kao svugde u Evropi da može da se toči pivo, tako da će to u mnogome relaksirati i finansiranje fudbalskih klubova, a moguće je to sve sprovesti na jednom objektu koji je takav kakav je... Prema tome, postoje određena izračunava ekonomske struke da je tako nešto opravdano, a ja lično kao sportski čovek jedino mogu da pozdravim svaki sportski objekat koji se gradi, pa i u ovom slučaju nacionalni stadion. 

17/1	AL/CG		12.40 – 12.50	

	PREDSEDAVAJUĆA: Najlepše hvala.
	Reč ima general Mitar Kovač. 
	Izvolite.
	MITAR KOVAČ: Poštovana predsedavajuća, poštovane kolege narodni poslanici, članovi Vlade, poštovani građani Srbije, pred nama od ovih više zakona izabrao sam tri za koja želim da iskažem nekoliko stavova poslaničke grupe Mi glas iz naroda – Predlog zakona o integrisanom sprečavanju i kontroli zagađivanja, Predlog zakona o roditeljima-negovateljima i izmenama Zakona o finansiranju političkih aktivnosti. Na sva tri zakonska predloga naša poslanička grupa podnela je amandmane jer smatramo da je obaveza i u procesu diskusije da se poboljšaju data rešenja. Upravo zato želim da ukažem na ključne probleme koje smo uočili i razloge zbog kojih smo predložili izmene zakona.
	Najpre želim da se osvrnem na Predlog zakona o integrisanom sprečavanju i kontroli zagađivanja. Pred nama jeste Zakon koji već svojim nazivom obećava integrisanost sprečavanja i kontrolu zagađivanja. Na prvi pogled to deluje ka korak ka višem nivou zaštite životne sredine i usklađivanju sa evropskim standardima. U ovakvom obliku Zakon više reguliše posledice zagađivanja nego što preventivno deluje na aktuelnu praksu. Primer za to sam izneo i na poslaničkom pitanju oko naselja Radiofar. Naselje u samom Beogradu gde se nije identifikovao zagađivač podzemnih voda, gde se ne reaguje na probleme aktuelne životne sredine, gde ljudi zatrovanom vodom polivaju svoje bašte i koriste poljoprivredne proizvode, naravno veoma štetne po ljudsko zdravlja. Ako se već pozivamo na evropske standarde, onda ih moramo i primenjivati dosledno. Čini mi se da u ovoj delatnosti, a i u drugim, više nam je problem prakse, da se odgovornom odnosimo prema zakonima, a ne samo da proizvodimo nova zakonska rešenja koja sigurno sama po sebi neće promeniti praksu.
	Pre svega ukazao bih i lični stav da, nije to pitanje samo ove vlasti, nego i minulih vlasti, decenijama se usložava ekološki problem u Srbiji tako da Srbija sve više liči na „ekološku bombu“ u smislu pijaćih voda, odnosno problema sa pijaćom vodom, zemljom i sa vazduhom. Puno je primera, ne bih kontrolisao sada i trošio vreme na te primere, ali vidi se da ne postoji strateški uhodan, definisan sistem od lokalne zajednice, pa do nadležnog Ministarstva. Nije problem toga da li će ministarka i njen tim, kabinet, boraviti svaki dan negde širom Srbije. Problem je što od lokalne sredine referenti ne rade svoj posao. Primera radi, vodotokovi, potoci, nije to direktno u vezi sa ovim pitanjima ali indirektno jeste, čini mi se veći problem nego što su velike firme… Nama su vodotokovi zatrovani. Te slike smo u stanju da vidimo često gde god da krenemo Srbijom. Da li je to Ibar, da li je to Morava, to je previše plastike, prljavštine, otpada, a to znači da ovi ljudi iz opština ne izlaze u sela, ne definišu mesta, ne vrše edukaciju stanovnika i da je to prepušteno nekoj stihiji. Mislim da ovo pitanje mora postati prvorazredno strateško pitanje koje se dovodi sa bezbednošću jer ovde je u pitanju i bezbednost ishrane, vode, životne sredine, odrastanja mladih generacija i slično.
	Drugo pitanje posvećeno je Predlogu zakona o roditeljima-negovateljima. Prateći ovde diskusiju pošto je dosta ljudi već iskazalo svoj stav pridružujem se onim stavovima koji govore o tome da jeste u mnogim elementima diskriminatoran, a to znači da nisu ljudi koji imaju iste probleme u istoj zgradi tretirani na isti način prema ovom zakonu i zamislite sutra primenu ovog zakona u tako nižim lokalnim sredinama gde se ljudi razlikuju, a ne bi baš trebali. Takođe, problem da li neko radi ili ne radi. 

Možda se to moglo skaliranjem prinadležnosti rešiti. I problem ljudi kada odu u penziju je veoma izražen. To znači da se lišava pozicije roditelja-negovatelja za dete koje ima trajne probleme. Ono o čemu ovaj zakon nije posvećen, a sigurno neki naredni hoće, valjda, nadam se, neće se dugo čekati kao na ovaj zakon, da se reši problem te dece kada biološki njihovi roditelji nestanu. U tom smislu, pored budžetskih sredstava, mogu se koristiti donacije odgovornih kompanija, firmi, domaćih, stranih, prilozi fizičkih lica i slično. 
	Treća tema ili treće pitanje, na koje želim da se osvrnem, to su izmene Zakona o finansiranju političkih aktivnosti. Pred nama su izmene Zakona koje se usvajaju po hitnom postupku neposredno uoči izbornog procesa. Osnovno pitanje je da li ova rešenja zaista doprinose ravnopravnoj političkoj utakmici ili dodatno učvršćuju prednost najvećih političkih aktera? Ovde kao politika postala je monopol onih koji mogu da se njome bave. To smo osetili i mi kada smo prvi put se angažovali kao grupa građana, da je teško bilo ući u taj prostor jer nekako su nas sumnjičavo gledali i sa pozicije vlasti i opozicije – ko su sad ti što nešto žele. 
	Mislim da treba ove uslove pojednostaviti i politiku približiti svim subjektima koji to žele u društvu, naravno, uz neke ograničenja, ali daleko manja nego što su danas na sceni.
	Istovremeno ostaju nerešena ključna pitanja koja godinama ukazuju iz domaće i stručne javnosti i međunarodne javnosti, a to je zloupotreba javnih resursa, funkcionerska kampanja i efikasnija kontrola finansiranja izbornih aktivnosti, kao i efikasnija kontrola upravljanja finansijskim sredstvima koja se dodele iz budžeta po osnovu izbornog procesa. 
	Naš stav je da izbori moraju biti prvenstveno nametanje novih rešenja kroz konkurenciju ideja, programa i poverenja građana, a ne finansijske moći političkih subjekata na političkoj sceni Srbije. 
	Poštovane kolege, ova tri zakona, iako utvrđuju različite oblasti, dokazuju kako se odnosi država prema svojim građanima. Mislim da bi vlasti, i oni kreiraju rešenja po osnovu amandmana, trebali da imaju više sluha za kvalifikovane i dobre predloge koji mogu poboljšati aktuelna zakonska rešenja. Hvala vam.	
	PREDSEDAVAJUĆA: Hvala vama.	
	Gospodine Lazović, izvolite.
	Imate minut i 22 sekunde, da znate.
	RADOMIR LAZOVIĆ: Hvala i nadam se da ćete tako precizni biti i kada se radi o vladajućoj većini.
	Dakle, dovoljno mi je vreme koje imam da postavim par pitanja ministarki Pavkov. Ja se sećam kada je ona bila u timu prethodne ministarke i kada je služila da dobaci i doda, pripomogne sa ponekim podatkom, kada ministarka treba da dezavuiše javnost o problemima u oblasti životne sredine. Danas ona to suvereno radi sa mesta ministarke i njeno poznavanje tih podataka je zaista za poštovanje, ali je za osudu korišćenje tih podataka zato što ona te podatke koristi zapravo da nas izmanipuliše kako se, eto, zapravo, nešto stvarno radi u domenu zaštite životne sredine, a svi možemo da vidimo da je situacija potpuno drugačija.
18/1	MV/VZ		12.50 – 13.00

	Zato je moje pitanje, ministarka, ako možete da mi odgovorite – kada očekujemo bilo koji napredak ako je SNS 14 godina na vlasti, ako je toliko dugo trajalo ono što je dovelo da, recimo, 15.000 ljudi godišnje premine od posledica zagađenja vazduha, da 85% otpadnih voda se ispušta direktno u vodotokove, da ne govorim o stanju pijaće vode gde je veliki broj građana nema, gde je Vojvodina izgleda žrtvovana da ni ne dobije pijaću vodu, gde bi grad Zrenjanin trebalo da nosi neki orden heroja borbe za pijaću vodu Srbije, odnosno treba da pokaže poraz politike SNS u ovom smislu? Zato vas pitam, kada, za 40, za 100, za 1000 godina? Ovim tempom koji je SNS postavio, čini se da će prosto to vreme biti beskonačno.
	PREDSEDAVAJUĆA: Isteklo je vreme. 
	RADOMIR LAZOVIĆ: Hvala vam.
	PREDSEDAVAJUĆA: Hvala vama.
	RADOMIR LAZOVIĆ: Evo, vidite kako sam poentu doveo u trenutku kada je ona bila potrebna za kraj vremena. 
	PREDSEDAVAJUĆA: Gospodin Jovanov.
	MILENKO JOVANOV: Samo je važno za građane Srbije, posle ovakvih nastupa i bilo koga sa one strane, reći da se ovde radi o politički sponzorisanom mišljenju, budući da se radi, naravno, pretenciozno, onako kako jeste, jer zaista kada neko ko ni fakultet nije završio osnuje nešto što se zove institut je stvarno neverovatno. To je kao da „fića“ sebe nazove „ferarijem“. Ali, kako god.
	Uglavnom, taj institut za urbanu politiku ili urbane politike je nešto što je dobijalo nekih tridesetak, pa 27, pa 23, kroz druge nevladine organizacije, plus milione dinara godišnje od stranih fondacija, od stranih nevladinih organizacija, naravno Rokfelerovog fonda, Hakija Abazija i svega ostalog. To je ono što građani treba da znaju, da kada čujete ove likove koji dolaze odavde, da se radi prvo o ljudima koji ne govore ono što oni misle, nego ono što su plaćeni da misle i ono za šta im je naručeno da kažu. Drugo, da su to ljudi koji brutalno zloupotrebljavaju pravni sistem ove zemlje i da krše odredbe i zakona i Ustava time što političku aktivnost svoju finansiraju iz inostranstva, što je zabranjeno zakonima ove zemlje. 
	Međutim, nevladin sektor i ta nevladina hobotnica, hidra kako je zovu ovih dana, koja drma Srbijom u proteklih dvadesetak godina, očigledno dolazi na red da se istraži ko je finansira, kako finansira i za šta finansira. Ono za šta imamo prilike da vidimo i da je izazivanje građanskog rata u Srbiji bio glavni zadatak koji su imali u prethodnom periodu. Sa druge strane, to je pokazano da je neuspešno, na svu sreću, i da smo to zahvaljujući predsedniku Vučiću izbegli. 
	Sa druge strane, i sve druge kritike koje upućuju na različite teme su kritike koje ne upućuju oni, nego oni koji su im to poručili. Kao kada u kafani naručite pesmu, muzika vam peva ono što ste platili, tako kada Rokfeler naruči da se nešto kaže, onda ustaju ovi i lepo kažu. Ono što je bitno samo, i to bi bilo dobro da promenimo u narednom mandatu, ako u ovom već ne možemo, poslovnički da definišemo da kada ovakvi govore ispod toga ide titl – politički sponzorisano mišljenje iz inostranstva. Hvala.
	PREDSEDAVAJUĆA: Gospođa ministar Sara Pavkov. 
	Izvolite.
	SARA PAVKOV: Poštovana predsedavajuća, hvala na vremenu za obraćanje. 
	Skoro nikada se ne složim sa onim što dolazi kao narativ iz vaših redova, ali sa jednim se slažem i sad ću da istaknem. Pomenuli ste da sam ja u prethodnom periodu, kada sam bila deo kabineta bivše ministarke, služila, da ne citiram sada 

čemu tačno. Srećna sam što razumete, po prvi put, šta znači služiti narodu, jer vi to ne da ne radite niti pokazujete, ali vidim da prepoznajete kada mi to radimo, tako da hvala vam na tome.
	Vi poslednjih pet, šest godina kao pokvarena ploča ponavljate konstanto iste informacije, za razliku od nas koji ulažemo u konkretne mere i aktivnosti i donosimo rezultate koji su vidljivi. Godine 2026. je jedinicama lokalnih samouprava, odnosno građanima Srbije, samo iz Ministarstva za zaštitu životne sredine putem konkursa stavljeno na raspolaganje milijardu i 585 miliona dinara u svim medijumima životne sredine. Konkretan rezultat. 
	U prethodnih pet godina zamenjeno 5.436 individualnih ložišta na teritoriji Republike, 267 kotlova u javnim ustanovama u 93 jedinice lokalne samouprave, 230 kotlova u smislu sanacije u isto toliko jedinica lokalne samouprave, uklonjeno 1263 divlje deponije, sanirano i rekultivisano 19 nesanitarnih deponija, pošumljeno skoro 500.000 sadnica dodatno u odnosu na Upravu za šume koja se nalazi u poljoprivredi, koja radi paralelno u odnosu na ovo što mi radimo. 
	Do kraja ove godine 135 kilometara kanalizacije će biti izgrađeno, a do 2028. godine 900 kilometara kanalizacione mreže. Do 2030. godine imaćemo osam regionalnih centara za upravljanje otpadom, 20 postrojenja za prečišćavanje otpadnih voda i svaki drugi kilogram komunalnog otpada iz domaćinstva će biti zbrinut na sanitarnoj deponiji. Od nas, mislim za vaše pojmove, i previše. Hvala. 
	PREDSEDAVAJUĆA: Hvala vama.
	Gospodin Uglješa Marković. 
	Izvolite. 
	(Radomir Lazović: Replika!)
	Gospodine Lazoviću, pitali ste, dobili ste odgovor. To je to, nemate osnova za repliku. Član 104. stav 3. 
	Izvinite, gospodine Markoviću. Dodaću vam ovih 11 sekundi. 
	Izvolite. 
	UGLjEŠA MARKOVIĆ: Zahvaljujem se, uvažena potpredsednice Narodne skupštine. 
	Javio sam se sada na samom kraju ove diskusije u načelu da ponovim neke stvari koje sam već juče rekao, a i malo ću se nadovezati na ono što jeste bila diskusija danas, odnosno malopre, a tiče se i nekih stvari koje nisu deo i nisu predmet dnevnog reda, ali mislim da su značajne i jako je opasno da o tim temama govorimo kako bismo ubirali određene političke poene.
	Ono što na samom početku hoću da ponovim jeste da kada je u pitanju zakon o oružju i municiji da ne plašimo građanke i građane, pogotovo ne one ljude koji imaju dozvole, da je ovo neko razoružavanje Srbije, da je ideja da se to radi po nekoj agendi Evrope, Evropske unije, ne znam ni ja koga. Juče sam podsetio na tragediju koju smo imali pre tri godine i kao uzrok, odnosno tačku od kada je zapravo krenulo o svemu ovome da se razmišlja, moratorijumu koji je usledio i danas mi imamo jedne izmene i dopune zakona koje su pred nama, a tiču se zakona o oružju i municiji kao posledicu toga. 
	Takođe, uporno se pravi zamena teza da ono oružje koje nije registrovano i ona lica koja poseduju takvo oružje i koja nose takvo oružje da nisu obuhvaćena ovim zakonom. Ona i ne mogu da budu obuhvaćena ovim zakonom, ali zato jesu zakonom takođe koji se nalazi pred nama, odnosno izmenama i dopunama tog zakona, to jeste Krivični zakon i on takođe predviđa upravo da se povećavaju kazne za one koji nelegalno poseduju oružje. To je do sada bilo od šest meseci, čini mi se, do pet godina. Sada se to povećava ovim predlogom od jedne do osam godina i novčanom kaznom, a za nošenje se povećava na od pet do 15 godina. 

	Čuli smo različita tumačenja i to mogu da razumem, da imamo različit pogled s pravne strane, ja nisam pravnik, na ove odredbe, ali u svakom slučaju mislim da svi možemo da se složimo da kada je u pitanju nelegalno oružje treba da podržimo što restriktivnije mere i da na taj način odvraćamo svakog pojedinca koji bi se upustio u tako nešto da kod sebe ima nelegalno oružje, jer svesni smo, nadam se, svi ovde da jedno takvo lice s tim oružjem pitanje je trenutka u kom on može da počini neko krivično delo, da ne govorim o onom najtežem krivičnom delu kao što je ubistvo. Zato mislim da ne treba da imamo ovde uopšte neke nedoumice da li ovako nešto treba da podržimo. 
	Takođe, još jednu stvar želim da nagovestim, tj. da skrenem pažnju. Pojavilo se na društvenim mrežama, pa mi je sugerisano da će ovim zakonom o oružju i municiji sada privatne firme za obezbeđivanje moći da nabavljaju automatsko oružje i da će sada to značiti da će 30.000 ljudi koji rade u tim firmama moći nesmetano i neometano da šetaju ulicama Srbije sa automatskim oružjem.  

	Zarad javnosti, želim da samo pročitam vrlo precizan član 11. stav 1. Zakona o oružju i municiji, a koji se upravo tiče toga i očigledno je doveo do zabune, verujem ne namerne, da nema loše namere u toj zabuni, već prosto moguće da je nekome to tako zazvučalo. U tom članu, članu 11. stoji da ministarstvo nadležno za unutrašnje poslove može pravnim licima, u skladu sa delatnošću kojom se bave, a radi zaštite, znači isključivo zaštite, kritične infrastrukture i objekata od posebnog značaja za odbranu Republike Srbije ili ispitivanje oružja i municija, kao i proizvođačima naoružanja i vojne opreme odobriti nabavljanje automatskog dugog oružja iz kategorije A2. To znači – neće značiti da će firme za obezbeđivanje moći nesmetano, koje obezbeđuju sportske priredbe ili bilo šta drugo, ovde se radi o kritičnoj infrastrukturi, kao što su gasovodi, odnosno one infrastrukture, da kažem, koja je od nacionalnog značaja i koja ima odbrambeni značaj za Republiku Srbiju. To sam samo želeo da odgonetnem.
	Ono što je bila takođe tema i od koje smo otišli, imam još dva minuta ili…
	(Predsedavajuća: Niste. Imate još dva i po minuta.)
	Jeste tema koja mislim da je veoma značajna i važna, jedan kolega je ovde pokrenuo i mislim da je o njoj potrebno da razgovaramo, a to jeste populaciona politika i natalitet. Ja se apsolutno slažem, izvinite što sad i ja odlazim od teme, a mislim da je veoma važno da tome pristupimo ozbiljno, ne da to politizujemo i ne da to koristimo kako bismo ubirali određene političke poene. Populaciona politika je krenula, kad pričamo o novčanim sredstvima i pomoći porodici za prvo, drugo, treće i četvrto dete, od 2016. godine. Tada je, podsetiću vas, ministarka bez portfelja zadužena za populacionu politiku bila uvažena a spominjana ovde u plenumu profesorka Slavica Đukić Dejanović i tada se krenulo sa tim merama. I nemojmo da mislimo da te mere nemaju pozitivan efekat za mlade porodice koje žele da zasnuju porodicu, i te kako im te mere znače.
	Od 2016. godine do danas, za ovih 10 godina, u smislu novčanih davanja, ta sredstva su se samo povećavala i ona i te kako imaju značaj. Da li mogu da se složim da to samo isključivo nije dovoljno? Pa da. Zato što, svesni smo, i ajmo da pričamo onda potpuno otvoreno, ekonomske razvijene zemlje, zemlje Evropske unije i te kako imaju negativan ekonomski priraštaj. I da je stvar u novcu, isključivo i samo u novcu, onda verovatno u zemljama kao što je u Africi ne bi bio i te kako pozitivan prirodan priraštaj. 
	Dok ovo pričam, mislim da imam malo prava da pričam o ovome, da biste me razumeli, ovo ne ističem kao neku prednost, ali prosto govorim da sam čovek koji je otac troje dece i mislim da mogu da govorim o tome sa nekim pravom. Potrebno je da porodicu i te kako osnažimo, da je vratimo tamo gde ona pripada svakom društvu, kao po definiciji, ono što ona jeste – osnovni stub svakog društva, a za to je potrebno, slažem se, i da osnažimo i ulogu žene, i njena prava i njen položaj u celokupnom društvu, ali i da vratimo pre svega porodicu tamo gde pripada. To da bismo uradili potrebno je vreme i potrebno je da svako od nas, svojim pristupom, svojim zalaganjem i svojim delovanjem, ukaže na taj značaj i da pre svega iskazujemo poštovanje, a ne da imamo sve više razvoda, da imamo, sad će me neko napasti – bolje kvalitetan razvod nego…, pošto je i to sada narativ. Jedna je stvar toga. 
	Druga je stvar onoga što se pušta kao narativ i nešto što treba da postane sada opšteprihvaćeno. Ajmo da snažimo porodicu, ajmo da je jačamo svi zajedno jer, da, matematika je egzaktna nauka i ona nam pokazuje ono što nas čeka za 100, 200 ili 300 godina, a onda ćemo doći u situaciju da ono o čemu sam juče pričao, i završavam, pošto znam da sam potrošio vreme i hvala vam, da ove razlike koje postoje među nama neće biti 

tako važne, jer plašim se da možemo da dođemo u situaciju da naša pokolenja se bore u svojoj zemlji za neka prava koja su im danas 2026. godine po osnovi pripadala, jer možemo doći, plašim se, u jedan mnogo nezavidan položaj kao narod i kao nacija. Nadam se da smo se razumeli i mislim da ova tema zaslužuje da imamo jedinstven stav o njoj, kao što je tema o Kosovu i Metohiji i kao što je tema o Republici Srpskoj, mislim da tu moramo svi zajedno da imamo isti cilj i da onda se strateški ka tome svi zajedno i usmerimo.
	Vama hvala potpredsednice i toliko od mene.
	PREDSEDAVAJUĆA: Hvala najlepše.
	A ja moram da vam se zahvalim, juče nisam uspela, gospodine Markoviću, što ste kao zamenik šefa poslaničkog kluba prvi se odazvali mom apelu i molbi da svi zajedno ponovo povratimo red u salu. Nije bilo vaše, ali vam na tome neizmerno hvala. Pamtim.
	Gospođa ministar Đurđević Stamenkovski.
	Izvolite.
	MILICA ĐURĐEVIĆ STAMENKOVSKI: Zahvaljujem.
	Stopa nataliteta u Nemačkoj 2025. godine pala je na najniži nivo u gotovo dve decenije, a broj rođene dece najmanji je od završetka Drugog svetskog rata. Ovo su podaci Nemačke savezne uprave za statistiku. Ne znam da li smo uspele Žarić Kovačević Jelena i ja da zavijemo i demografiju Nemačke u crno, ali evo izgleda da se efekti naše politike osećaju i u Italiji, gde je stopa fertiliteta 1,14%, u Francuskoj 1,56%, u pomenutoj Nemačkoj na istorijskom minimumu 1,32%, govorimo o zemljama sa velikim brojem doseljenika koji su uračunati u ovu statistiku. U Srbiji 1,63%. Da li je dovoljno? Nije. Da li je bolje nego u ovim zemljama? Jeste. 
	Hajmo da krenemo jezikom činjenica. Neke od kolega su me savetovale da uopšte ne treba da odgovaram na tako paušalne opaske, čak je pomalo bilo i smešno to što je gospodin Novaković kazao u svom nastupu, ali smatram, zarad interesa javnosti, jer je demografska otpornost svakako najvažniji nacionalni cilj, da treba da odgovorim jezikom činjenica.
	Idemo redom. Dana 24. marta 1998. godine prvi put je u okvirima Vlade Republike Srbije, odnosno tadašnje države, predviđeno ministarstvo koje se bavilo temom porodice i demografije. Godine 2001, nakon petooktobarskih promena, ono je ukinuto. Dakle, Ministarstvo za porodicu je ukinuto nakon petooktobarskih promena. Nije nikome padalo na pamet da ga vrati narednih 12 godina. Iznova je uspostavljeno proširenjem nadležnosti, sa ambicijom da se pored osnaživanja porodice i zaštite dece bavi i demografijom i ono postoji, poznato vam je, od 2020. godine. 
	Tema demografije je toliko složena da iziskuje angažman svih resora u Vladi Republike Srbije i svih društvenih činilaca, ali činjenica je da 2011. godine, kada je valjda bio taj demografski procvat, jer ako smo je mi danas zavili u crno, logično bi bilo da ste vi doveli do demografskog procvata. Godine 2011. stopa fertiliteta je, poštovani građani Srbije, bila 1,4%, 1,4%. I tek je postepeno krenula da raste nakon izmena Zakona o finansijskoj podršci porodici sa decom. Naravno da smo svi saglasni oko toga da se deca ne rađaju zbog novca nego iz ljubavi i prirodnog instinkta čoveka za produženjem vrste, to je ono što stoji u udžbeniku biologije, ali je činjenica da su te mere dovele do većeg stepena sigurnosti samih roditelja i njihove želje da lakše se odluče na takav korak. Godine 2025, evo, samo da uporedimo, stopa fertiliteta je 1,63%; 1,63% je više nego 1,4%. Valjda je ovo kada zavijete u crno 1,63%, a kada je demografski procvat, tada je 1,4%. 

	Roditeljski dodatak. Ja često razgovaram sa majkama koje su se porodile, recimo, 2009, 2008, 2010. godine. Ne sećaju se da su dobile bilo kakvu naknadu ili, pak, pamte da je bila simbolična. Neke su dobile stotinak evra u to vreme. 

	Zvanični podaci pokazuju da je 2011. godine i 2012. godine naknada za rođenje, odnosno roditeljski dodatak za prvo dete bio nešto više od 20.000 dinara. Danas je 500.000 dinara za rođenje prvog deteta, 735.000 dinara za rođenje drugog deteta, 2.280.000 dinara za rođenje trećeg deteta, 3.180.000 dinara za rođenje četvrtog deteta. 
	Pravo na subvenciju za kupovinu prvog stana ili kuće koju ostvaruju majke, a u izuzetnim slučajevima očevi, po osnovu rođenja deteta je još jedna od mera koja je omogućila da na stotine porodica u Srbiji, više hiljada porodica u Srbiji, dobije krov nad glavom. To su egzistencijalna pitanja  koja su definisana tek poslednjih godina, ne u vreme tog demografskog procvata o kojem vi možda govorite.
	U prethodnoj godini ministarstvo u kojem sam sada, pošto je i dalje zaduženo za isplatu tih davanja, isplatilo je 44,5 milijardi dinara samo po osnovu roditeljskog dodatka. Dakle, 44,5 milijardi dinara samo kao vrstu naknade za novorođenu decu, odnosno kao jedne vrste materinskog kapitala. 
	Ne znam da li uopšte imate dodir sa roditeljima u Srbiji kada obilazite, ako uopšte obilazite građane. Ne postoji ni jedan roditelj koji je imao primedbe na populacionu politiku u Republici Srbiji zato što znaju koliko toga je urađeno. 
	Naravno, proporcijalnim merama koje su uvrštene mi očekujemo daleko veći demografski napredak, ali činjenica je da tu postoji niz drugih faktora. Na kraju krajeva, mi smo već decenijama, kao nacija, suočeni sa tim da smo stara nacija, da se pomerila granica za stupanje u brak, da se danas kasnije dolazi do potomstva u odnosu na neki prethodni periodi i samim tim se smanjuju šanse za većim brojem dece. I to je trend, nažalost, u većem delu sveta. 
	Bela kuga je bolest čitave Evrope, i to samo onaj ko nikada nije pročitao ni jedan jedini pasus na ovu temu može da tvrdi da nije istina. Malta ima 1,01 stopu fertiliteta. Dakle, možemo da pričamo i o zemljama na severu Evrope i o zemljama na jugu Evrope i o zemljama u centralnoj Evropi i svuda uočavamo isti problem. Da li je to kriza vrednosnog sistema? Verovatno da. Da li je to posledica našeg odricanja određenih civilizacijskih tekovina na evropskom kontinentu? Verovatno da. 
	Nedavno sam bila u Uzbekistanu, to je zemlja čijih 70% stanovništva je mlađe od 35 godina. Vi kada izađete tamo vidite porodice na ulicama, višečlane, vidite potpuno jednu drugačiju sliku od one koje zatičete, recimo kada odete i Pariz, u London, u Berlin ili bilo gde, na bilo kom pragu Evrope. I cela Evropa pokušava da iznađe odgovor. 
	Imamo Japan, koji je zemlja sa fantastičnom disciplinom, sa kodeksima, sa vrednosnim sistemom nekog drugog kova. I oni se bore jer im je stopa fertiliteta toliko mala da ne garantuje uopšte opstanak nacije u vremenima ispred njih. 
	Zakon o kreditima za mlade bio je mera koja je imala za cilj da podstakne mlade ljude da se ranije osamostale, da ranije preuzmu stvar u svoje ruke i, kao što znate, interesovanje je bilo veliko zato što svaki čovek nastoji da bude svoj na svome, da bi ranije mogao da zasnuje svoju porodicu, da se oženi ili uda. To su sve konkretne mere koje donose rezultat. I kada kažem da donose rezultat ja to ne govorim na osnovu utiska. Nama se, poštovani građani Srbije, 2026. godine, godine u kojoj smo mi sada, od januara do maja rodilo 709 beba više nego 2025. godine. Pa, ima li veće radosti za sve nas?
	Dakle, ipak ove mere daju rezultat. Više od 700 beba u pet meseci nego prethodne godine. To pokazuje da ove mere ipak utiču na atmosferu u društvu, ipak hrabre roditelje. Nešto se dešava. A, podsetiću vas da je reproduktivna masa svake godine manja, jer kao stara nacija sve manje imamo broj onih ljudi koji uopšte mogu da postanu roditelji. 

	Kao neko ko je vodio borbu za potomstvo znam koliko znači podrška države koja finansira troškove vantelesne oplodnje. Na stotine hiljada parova u Srbiji se bore da postanu roditelji. I to je posledica života u 21. veku, načina ishrane, stresova, različitih aspekata. To ranije nije tako bilo. Koliko ljudi znate koji se danas bore da postanu roditelji? Zdravi, mladi, pravi, ali ne ide. I država nije rekla – to je vaša intimna, privatna stvar, nego finansira svaki dinar u okviru postupka vantelesne oplodnje. Neograničen broj puta do 45. godine. Neograničen broj puta, a ta vantelesna oplodnja, jedna, državu košta više od 2.500 evra. Jedna, više od 2.500 evra. I svaka majka koja je izašla iz bilo kog porodilišta sa detetom u naručju nakon što je prošla vantelesnu oplodnju zna da je na tom putu njena zemlja bila njen najveći saveznik. Ne možemo o tim stvarima da govorimo, a da ne poznajemo samu tematiku i sam sadržaj. 
	Vama je najlakše da kažete – neko je zavio u crno. Zamislite koliko bih ja bila moćna kad bih ja nešto mogla za godinu dana da toliko uništim ili, pak, da popravim. Niti mogu za godinu dana da popravim, niti mogu da zavijem u crno, kao što je okvalifikovano. Ja sam, valjda, zavila Nemce u crno i njihovu demografiju, a Jelena Žarić Kovačević verovatno je ona kriva za Francuze i Italijane. Pošto je sa juga ona više vole ove mediteranske zemlje, ona je bila zadužena za njihov fertilitet.
	Dajte da se uozbiljimo, dajte da kao skupštinski Parlament razmotrimo šta je država sve uradila. Na koncu, ako vam je toliko bilo stalo do porodice, pa što ste ukidali 2001. godine Ministarstvo za brigu o porodici? Zašto je to bila jedna od prvih odluka posle petooktobarske Vlade?  A da smo tada krenuli sa ovim merama možda mi danas uopšte ne bismo diskutovali o tome kao nekom izazovu sa kojim se suočavamo. Da smo tada na vreme reagovali, da smo tada videli u kom pravcu ide naš brod. Ne, to tada nije bilo važno, važan je bio neki revanšizam, važne su bile privatizacije, važno je bilo da kažemo da sve ono što je pre 2000. godine više ne važi, da se taj istorijski period otpiše. Važno je, valjda, bilo da se jure srpske glave da se isporučuju u Haški tribunal. To je bilo važno, a porodica nije bila važna, demografija još manje. I, onda teško da može bilo ko da me ubedi da oni kojima tada nije bila važna porodica sa pozicije vlasti danas im je važna kada su opozicija. 
	Porodica je tema koja treba sve da nas okupi, sve da nas ujedini i da o svakom građaninu brinemo kao o svom članu porodice. Ali, kao što vidite, ovaj sistem i ova strategija daje rezultat. 
	Završiću time – 709 beba je više rođeno za pet meseci nego prošle godine. To je 709 osmeha, to je 709 života, to je 709 građana Srbije koji će sutra ovde stasavati u onome što im mi budemo ostavili, a na nama je da se danas borimo da im ostavimo sigurnu, stabilnu, dostojanstvenu, uspravljenu i slobodnu Srbiju.
	Hvala vam.
	PREDSEDAVAJUĆA: Reč ima gospodin Novaković.
	Izvolite. 
	BORISLAV NOVAKOVIĆ :Gospođo Stamenkovski, očito niste pažljivo slušali šta sam govorio, tim pre što niste ni bili ovde. 
	Dakle, moja osnovna teza, i vi je uopšte niste osporili, je da ako se nastave ovi trendovi mi postajemo narod u odumiranju ili izumiranju. 
	Sticajem okolnosti ja imam tri deteta i izuzetno sam ponosan na moja tri sina. Zašto? Pa, zato što smo moja supruga i ja to želeli. 
	Ne korespondira uvek ekonomska situacija sa demografskim kretanjima. Imate siromašne države i siromašne porodice koje imaju puno dece, a imate bogate države i bogate porodice koje imaju manje dece. Ali, država je dužna da stvori okruženje, okolnosti i uslove koji podstiču natalitet. 
20/3	MT/MJ

	Vi imate podatak da je 1,6 stopa fertiliteta. Ja sam konsultovao mog prijatelja koji je doktor demografije i on mi skreće pažnju da je to 1,3. Tu nam se podaci ne slažu, ali neka je 1,6. Mi smo u negativnom trendu.

21/1	VS/MP		13.20 – 13.30

	Prosek starosti u Srbiji, zadnji podatak 44,6 godina. Kada nacija uđe u 48 godinu kao prosek starosti ona je u izumiranju. Broj novorođene dece je 59.000, broj umrlih je 95.000, dakle i tu smo u manjku između broja novorođenih i umrlih od 35.000. To je Vršac. Dodajte tome 40.000 ekonomske migracije ljudi koji trbuhom za kruhom odlaze iz ove zemlje države. To je 75.000. To je Pančevo. Pa nećemo opstati kao narod, ako nastavimo te trendove. Ali u jednoj stvari sam spreman da vam popustim. Pitanje demografije se ne rešava na godišnjem ili dvogodišnjem nivou. Države koje su uređene i vode računa o populacionoj politici to vode na vekovnom nivou i trude se da kroz različita ministarstva i kroz različite budžetske pozicije, a ne samo iz pozicije budžeta koja je zadužena za demografiju i porodični razvoj čine sve mere kojima će podsticati populacionu politiku. I u toliko, nije samo vaš posao, ali je između 1992. i 1994. godine bio dominantno vaš, kao što je to sada posao Jelene Žarić Kovačević da iz onog dela budžeta kojim raspolaže snažno oblikuje populacionu politiku u pozitivnom smislu. Te korake ja ne vidim. Hvala.
	PREDSEDAVAJUĆA: Samo privedite kraju, isteklo je vreme.
	Hvala.
	Da li se još neko od ovlašćenih predlagača, šefova poslaničkih klubova javlja za reč pre nego što zaključim ovu jedinstvenu raspravu, gospodin Bakarec, Miroslav Petrašinović, dobro.
	Izvolite.
	NEBOJŠA BAKAREC: Hvala vam poštovana predsedavajuća.
	Poštovane dame i gospodo narodni poslanici, poštovani građani, samo da podsetim da se na inicijativu predsednika Republike Aleksandra Vučića, da je Vlada Republike Srbije od početka ove godine dodeljuje subvencije majkama za kupovinu prve nekretnine. Dodela ovih subvencija deo je pronatalitetnih mera koje sprovodi država Srbija u cilju podsticanja rađanja i podrške roditeljstvu i da podsetim, to je važno, država obezbeđuje tu bespovratnu pomoć u iznosu do 20.000 evra za majke koje prvi put stiču nekretninu po osnovu rađanja. 
	Samo da podsetim na pronatalitetne i demografske mere bivšeg režima koje su podrazumevale da se od 2000. do 2012. godine iz Srbije iselilo milion ljudi. Tako su oni podržavali demografiju. Inače pronatalitetne mere bivšeg režima do 2012. godine su podrazumevali i to da su otpustili sa posla pola miliona roditelja, a pronalitetne mere bivšeg režima do 2012. godine su podrazumevale i to da u Beogradu nezakonito dvostruko naplaćuju vrtiće za 40 hiljada dece, odnosno 80 hiljada njihovih roditelja, i da je tada dvostruko manje išlo dece u vrtiće i moglo, nego danas. To je bio njihov jedan od mnogobrojnih priloga razvoju demografije, a u eri predsednika Vučića, od 2012. do 2024. godine, da podsetim čak 5.873,00 dece je poslato u inostranstvo na lečenje. Izdvajanje za retke bolesti u 2025. godini je 10,2 milijarde što je 90 puta više, nego u prethodnom režimu do 2012. godine. Danas lečimo 296 dece obolele od retkih bolesti izuzetno skupim lekovima, a 2008. godine uopšte nije bilo para za lečenje te dece, i 2012. godine je bilo para za lečenje samo osmoro dece.
	Zbog podrške i usvajanja ovog zakona, roditelj-negovatelj uvodi se najvažnije stvari, pravo na status roditelja negovatelja, i mesečna naknada od 65 hiljada dinara što je važno uz doplatu za penzijsko i invalidsko osiguranje. To znači da je to bruto plata od 90 hiljada i ta naknada ne isključuje dosadašnja primanja koja su zakonski pripadale samom detetu, deca će nastaviti da ostvaruju pravo na uvećani dodatak za tuđu negu i pomoć, koji iznosi 42.500 dinara, i ta naknada će uvek pratiti realni rast zarada, i uvek će se usklađivati sa prosečnom mesečnom zaradom. 

	Ukoliko u porodici ima dvoje ili više dece sa invaliditetom, koji su korisnici dodatka za tuđu negu i pomoć i drugi roditelj može dobiti status roditelja negovatelja.
	Kada je reč o samohranim roditeljima, zakon predviđa mogućnost da se status roditelja negovatelja dodeli i nekom drugom bliskom licu, i kada zakon stupi na snagu više nećemo imati nijednu negovateljsku porodicu u kojoj roditelj nema baš nikakva primanja i centri za socijalni rad su spremni za primenu ovog zakona, od 1. oktobra ove godine i pozdravljam samu najavu.
	Najmanje dve opozicione grupe da će glasati za zakon roditelj-negovatelj, samo da najavim da ću na društvenim mrežama objaviti ime i prezime svakog poslanika koji je glasao protiv ovog zakona, i ovo je divna vest za sve porodice u Srbiji, pre svega za roditelje, koji 24 časa neguju svoju decu, brinu o njima i staraju se da im obezbede lepo detinjstvo uprkos svim teškim okolnostima i Srbija će usvajanjem ovog zakona napraviti još jedan veliki korak ka konačnom cilju da budemo zemlja po meri porodice i za kraj, iz svega ovoga što sam video iz mnogih drugih pokazatelja, znamo da je predsednik Vučić, ekonomski uzdigao Srbiju u jednu od zemalja koje su šampioni unpared i koji rastu i predsednik Vučić je prema tome najuspešniji i najbolji lider u istoriji Srbije, i za Srbiju niko više nije učinio od njega, i time je Vučić postao otac moderne Srbije i za kraj znamo da samo Ujedinjena Srbija pobeđuje, živela Srbija i hvala vam.
	PREDSEDAVAJUĆA: Hvala i pre zaključenja zajedničkog načelnog jedinstvenog pretresa, dajem reč predlagaču gospodinu Petrašinoviću, izvolite.
	MIROSLAV PETRAŠINOVIĆ: Poštovana gospođo potpredsednice, koleginice i kolege narodni poslanici, uvaženi ministri u Vladi Srbije.
	Nakon dva i po dana zaključujemo raspravu u načelu o jako važnim zakonima za život građana Republike Srbije, o sistemskim zakonima koja rešavaju mnoga sistemska pitanja, kao ona koja se tiču izbornog procesa preko zakona koji se tiče negovatelja i staratelja, preko zakona koji se tiče municije i oružja i zaista jedna kvalitetna zakonska rešenja, ali ja ću u svom izlaganju da se osvrnem na predlog koji sam podneo Narodnoj skupštini Republici Srbije, a tu su izmene i dopune zakona o finansiranju političkih aktivnosti. Ono što želim posebno da nagglasim ovde jeste da smo mi kao jedna odgovorna država i zemlja, ispunjavali naše pravne međunarodne obaveze gde smo se obavezali da ćemo sarađivati sa međunarodnom posmatračkom misijom OEBS, sa ODIHR, da ćemo gledati sve ono što oni preporuče i daju kao preporuku, da mogu da unaprede i poboljšaju izborne procese u jednoj zemlji i da tražimo najbolje moguće načine na koje to možemo da učinimo i da sarađujemo sa svim političkim činiocima u našoj zemlji, kako sa pozicionim političkim partijama, tako sa opozicionim poslaničkim klubovima u ovom parlamentu, sa nevladinim sektorom, civilnim sektorom, da organizujemo javne rasrpave i to je nešto što smo radili i kada se menjao zakon i kada smo ga donosili o Jedinstvenom biračkom spisku i to je podnosio moj kolega Uglješa Mrdić, a potom kada smo pred skoro dva meseca imali ona četiri izborna zakona, zakon o izmenama i dopunama Zakona o narodnim poslanicima, zakon o izmenama i dopunama Zakona o lokalnim izborima i Zakon o dopuni Zakona o izmeni predsednika i Zakon o Ustavnom sudu i kada smo god donosili sve te zakonske predloge, uvek smo organizovali javna slušanja u naša četiri najveća grada, Nišu, Kragujevcu, Novom Sadu i Beogradu, stručna javnost, svi politički činioci su imali mogućnost da se uključe i da iznesu svoje stavove i da dobiju materijale na vreme i preuzmu sa sajta Narodne Skupštine na vreme i da mogu da diskutuju i da daju svoje predloge i ovde u plenumu da diskutujemo o tom zakonskim rešenjima.

	Ono što je bitno za zakon o izmeni i dopuni Zakona o finanisranju političkih aktivnosti jeste da smo mi ovim zakonom adresirali devet preporuka ODIHR-a, ni manje ni više nego devet preporuka ODIHR-a, i pri tome nismo držali samo za one preporuke ODIHR-a, koje smo dobili nakon parlamentarnih izbora 2023. godine.
	Mi smo ovim zakonom adresirali one preporuke koje su se ticale parlamentarnih izbora održanih 2020. godine, potom parlamentarnih izbora održanih 2022. godine, i predsedničkih i na kraju, parlamentarnih izbora održanih 17. decembra 2023. godine.
	Primenili smo preporuku broj 18. iz 2022. godine, koja govori da treba da smanjimo prag donacije koje daju fizički pravna lica i to smo kroz odredbe ovog zakona i učinili, i sada je taj limit kada su u pitanju fizička lica pet prosečnih zarada na teritoriji Republike Srbije, po važećem zakonu 10, kada su u pitanju pravna lica i to je deset prosečnih zarada na teritoriji Republike Srbije, po važećem izbornom zakonu je 30. Želja je bila i namera je bila da se taj limit smanji, da bi se omogućilo svim političkim akterima u izbornom procesu u redovnom toku, rada političkih stranaka da da mogu da imaju što pravednije i što bolje uslove i da svi mogu pod jednakim uslovima mogu da učestvuju u političkom životu.

	Takođe, ono što je adresirala Preporuka broj 18 iz 2020. godine bilo je prikupljanje i dostavljanje finansijskih izveštaja iz banaka, a vezano za finansiranje da li redovnog rada političke stranke, da li njene izborne kampanje i omogućavanje Agenciji za sprečavanje korupcije da može da pristupa i knjigovodstvenim izveštajima političkih stranaka, kako knjigovodstvenim tako i njenim finansijskim izveštajima.
	Takođe, adresirali smo i Preporuku broj 20 iz 2020. godine, koja predviđa bolji nadzor koji može da ima Agencija za sprečavanje korupcije i još jedanput dodatno pojačava da može da prikuplja sve finansijske izveštaje vezano za kampanju političke stranke, za njenu političku kampanju. Takođe i kada imamo treća lica koja pomažu političkoj kampanji određene političke stranke ili određenih političkih stranaka da sada Agencija za sprečavanje korupcije ima ovlašćenje da pribavlja dokaze o finansiranju i na taj način političke kampanje da može da pristupa i računima trećih lica koja su otvorila za finansiranje političke kampanje, predviđa tačno rokove u kojima se ti izveštaju dostavljaju i kada je u pitanju preliminarni izveštaj o troškovima kampanje, završni izveštaji, troškovi kampanje koje sprovodi treće lice. Znači, bukvalno detaljno kroz svaki član ovog zakona to je definisano.
	Takođe, Preporuka broj 21 iz 2020. godine, koja predviđa stepenovani sistem sankcija koje može Agencija za sprečavanje korupcije da izrekne - kroz meru upozorenja, pokretanje prekršajnog postupka, na kraju i pokretanje krivičnog postupka i, ono što je bilo jako bitno što su tražili iz ODIHR-a, da skratimo rokove kada su raspisani izbori da Agencija  onda u kraćim rokovima deluje i to smo i učinili na taj način što kada Agencija, da li po službenoj dužnosti, da li po prijavi ovlašćenog lica koje može biti pravno, fizičko lice ili ovlašćeni predstavnik proglašene izborne liste ima rok od 24 časa da obavesti politički subjekt protiv koga je podneta prijava, da taj politički subjekt ima rok od tri dana da odgovori Agenciji na navode koji su navedeni u prijavi, a da onda Agencija ima rok od tri dana da donese rešenje, da donese odluku po toj prijavi.
	Naravno, ukoliko podnosilac prijave nije zadovoljan odlukom, odnosno rešenjem koje je donela Agencija, može da pokrene upravni postupak pred upravnim sudom i tada opet je upravnom sudu ostavljen kratak rok za donošenje odluke upravo zbog izbornog postupka i zbog hitnosti samog izbornog postupka i kratkih rokova koje izborni postupak predviđa, tako da sada Agencija ima rok od 24 časa da upravnom sudu dostavi sve materijale, sve spise predmeta, a opet upravni sud sa druge strane takođe jako kratak rok od 72 časa da donese odluku.
	Naravno, ono što je najteža povreda i kada dolazi do pokretanja krivičnog postupka - ukoliko je politički subjekt nabavljao i finansirao se iz ne dozvoljenih izvora, tada se pokreće protiv njega krivični postupak i tada Agencija za sprečavanje korupcije obaveštava nadležno ministarstvo da je pokrenut krivični postupak i da nadležno ministarstvo koje daje sredstva iz javnih izvora obustavi to davanje javnih sredstava dok se ne donese pravosnažna sudska presuda po tom krivičnom postupku.
	Na taj način smo targetirali tri preporuke nakon parlamentarnih izbora iz 2020. godine. Potom smo targetirali još tri preporuke nakon parlamentarnih i predsedničkih izbora iz 2022. godine. 
	Tu je Preporuka broj 16 iz 2022. godine, odnosno Preporuka broj 6 iz 2022. godine, koja je identična Preporuci broj 16 iz 2023. godine, a tiče se definicije trećih lica i da kažem precizne regulative koja su to treća lica, pod kojim uslovima treća lica mogu učestvovati u kampanji, koji su finansijski limiti koja treća lica mogu imati u kampanji, na koji način sprovode kampanju, kada podnose finansijske izveštaje, 

koja su maksimalna finansijska sredstva koja mogu da utroše i na taj način smo detaljno definisali šta su to treća lica i na koji način, pod kojim uslovima učestvuju u kampanji i koje su to radnje koje su dozvoljene.
	Takođe, tu je Preporuka broj 16 iz 2022. godine koja uvodi ograničenje troškova političke kampanje i sada uvodimo limite za parlamentarne izbore, prvi krug predsedničkih izbora, potom izbore za poslanike u Skupštini AP Vojvodine, zatim izbore za skupštine gradova i potom na kraju i za odbornike za skupštinama opštinama i, naravno, limit koji predviđa maksimalni iznos sredstava koji se može utrošiti i za drugi krug predsedničkih izbora.
	Takođe kroz ovu Preporuku broj 16 iz 2022. godine zabranjuje se zloupotreba javnih prostora i zloupotreba onih imaoca javnih ovlašćenja koji mogu dati javna dobra ili javne usluge, gde je predviđeno da svaka zloupotreba njihovih ovlašćenja predviđa odgovarajuću sankciju, odgovarajuću kaznu predviđenu kroz kaznene odredbe ovog zakona kada su u pitanju odgovorna lica u tim ustanovama.
	Tu je i Preporuka broj 17 iz 2022. godine koja predviđa da Agencija u kraćim rokovima o kojima sam govorio donosi svoje odluke i svoje rešenje kada neko prijavi političkog subjekta, a kada je u pitanju redovan tok političkih aktivnosti, odnosno kada nismo u izbornoj kampanji, kada odgovarajući politički subjekt podnese prijavu protiv drugog političkog subjekta ili pravno fizičko lice, ovlašćeni podnosilac prijave tada Agenciju u roku od osam dana obaveštava subjekt protiv koga je podneta prijava, taj subjekt onda ima rok od 15 dana da odgovori na navode iz prijave, a Agencija onda opet ima rok od 15 dana da donese odluku. 
	Tu su rokovi značajnije duži u odnosu na izborni postupak i na taj način smo napravili razliku između onoga što je izborni postupak, koji predviđa kratke rokove, da bi se sve radnje po prijavi okončale do dana za glasanje, a kada je u pitanju redovan tok stvari, odnosno kada nismo u izborima, kada nisu raspisani izbori, to predviđa duže rokove da Agencija i onaj protiv koga je podneta prijava može da odgovori, a Agencija, sa druge strane, da donese odluku.
	Preporuka 13 iz 2023. godine predviđa jednake uslove za sve političke činioce kada je u pitanju korišćenje javnih usluga i javnih dobara bez obzira da li oni dolaze iz redova pozicionih ili opozicionih političkih stranaka. Predviđa da će sada svi davaoci javnih usluga i javnih dobara, kada ovaj zakon stupi na snagu, imati rok od 60 dana da donesu svoj pravilnik i da tim pravilnikom predvide način i postupak pod kojim će davati i pružati javne usluge ukoliko je to po tržišnim uslovima. Ti tržišni uslovi moraju biti jednaki za sve. Ukoliko nisu predviđeni tržišni uslovi za davanje tih javnih dobara i usluga, znači, predviđeno je da opet moraju da pruže to pod jednakim uslovima svim političkim činiocima, bez obzira da li su oni pozicioni ili opozicioni. 
	Takođe, ono što je jako bitno, na šta su neke kolege ukazivale iz opozicionih redova, ukoliko ne može da pruži javno dobro ili javnu uslugu, dužan je imalac javnog ovlašćenja da da odgovor zašto to ne može da učini i odgovor bilo pozitivan ili negativan mora da se nađe u roku od jednog dana na sajtu te ustanove, odnosno te institucije. 
	Takođe, ono što je bitno, opet vezano za izborni postupak, i tu smo skratili rokove. Kada politički subjekt podnese zahtev, nadležna ustanova mora da odgovori u roku od dva dana. Ukoliko je u toku izborna kampanja, a kada nismo u izbornoj kampanji, taj rok je naravno nešto duži, razumno, onda je taj rok pet dana.

	 Tu je i Preporuka broj 14 iz 2023. godine, koja se tiče osnaživanja žena i tu smo predvideli dodatna sredstva za sve one političke subjekte koji imaju preko onog zakonskog minimuma od 40% žena koji mora da se nađe na listi. Znači, ukoliko idu iznad  tog procenta od 40%, predvideli smo dodatna sredstva iz budžeta u iznosu od 0,025% sredstava budžeta. 
	Kada pogledamo budžet Republike Srbije, to je nekih 50 miliona dodatna sredstva. Za one političke stranke koje idu preko 40% žena na svojim listama koje dobiju mandate u Narodnoj skupštini Republike Srbije ili u Skupštini AP Vojvodine ili gradskoj skupštini, opštinskoj skupštini, kada osvoje mandate svakog meseca do 10. u mesecu isplaćivaće im se ta sredstva srazmerno broju osvojenih mandata, takođe i kada su koalicije političkih stranka u onoj političkoj stranci koja je članica koalicije, koja je išla preko tog minimuma od 40% njoj se isplaćuju ta sredstva. 
	Na kraju, Preporuka broj 15 iz 2023. godine, koja se tiče ukidanja jemstva za one političke stranke, grupe građana, koalicije političkih stranaka koje nemaju svoje predstavnike u Narodnoj skupštini Republike Srbije, Skupštini AP Vojvodine, gradskim skupštinama, skupštinama opština naših opština, ukoliko nemaju svoje poslanike ili odbornike, a žele da koriste sredstva iz javnih izvora kada to u svojoj izjavi jasno naglase, mogu da koriste ta sredstva bez polaganja izbornog jemstva i to je nešto na šta su stručnjaci iz ODIHR-a naročito insistirali da bi se omogućilo svim političkim činiocima, učesnicima izbora da mogu da učestvuju na izborima pod jednakim i fer uslovima. 
	Na ovaj način mi smo targetirali devet preporuka iz tri izborna ciklusa u  našoj zemlji da bismo što bolje i na što kvalitetniji način poboljšali izborne uslove u našoj zemlji. 

	I ne samo to, kada pogledate izveštaje ODHIR-a iz 2023. godine koji sadrži nekih 25 preporuka, mi smo sa ovim preporukama koje smo adresirali kroz ove izmene i dopune zakona ukupno primenili 15 preporuka ODHIR-a, ključnih, sistemskih, koji menjaju izborno zakonodavstvo u našoj zemlji i spremi smo da idemo dalje.
	Kada smo govorili i pre dva meseca u plenarnom zasedanju Narodne skupštine da ćemo doneti i ovaj zakon, ići ćemo i dalje, promenićemo, ići ćemo na izmene i dopune Zakona o sprečavanju korupcije, odnosno Agencije za sprečavanje korupcije, da bismo na taj način uradili ono što je rekao predsednik Aleksandar Vučić, da ćemo ispuniti sve one ključne, suštinske preporuke ODHIR-a da bismo omogućili što bolje, što kvalitetnije izborne uslove u našoj zemlji i ispunili zahtev, ne samo međunarodne zajednice, nego svih onih ljudi i svih onih političkih činilaca koji žele da učestvuje na izborima u našoj zemlji.
	Ono što sam više puta istakao, mi se ne bojimo izbornih uslova. Maksimalno fer smo pristupili ovom procesu kroz donošenje Zakona o jedinstvenom biračkom spisku, koji je pretrpeo 11 svojih nacrta i verzija, dok nije konačno usvojen u ovoj skupštini, kroz ona četiri izborna zakona koja smo imali pre dva meseca, kroz ovo zakonsko rešenje. Znači, maksimalno otvoreno, iskreno pristupamo ovome da bi ovo zaživelo i da bi ovo imalo svoju primenu i namenu, kao jedno pozitivno zakonsko rešenje.
	Pri tome apsolutno ne stoje kritike opozicije, jer neke kritike nismo mogli da čujemo na ova zakonska rešenja, jer su nas upravo ljudi iz opozicionih poslaničkih grupa pozivali 2024. godine da moramo da usvojimo sve preporuke ODHIR-a, da nema izbora bez preporuka ODHIR-a, da moraju te preporuke da se usvoje, onda smo negde u ovim raspravama, koje smo imali i u prethodna dva dana i prethodna dva meseca, mogli da čujemo da baš i nismo trebali da usvajamo te preporuke ODHIR-a, pa zašto te, pa zašto sada, pa zašto ne idemo na izbore. A onda negde čujete da pre godinu dana, kada je predsednik Republike pozivao na izbore i kada je hteo da raspiše izbore, kada je rekao ok, kada su krenuli protesti, hajmo na izbore, tada su govorili – ne, ne, ne možete izbore da raspišete, nećemo na izbore, nije sada trenutak za izbore. Valjda su se nadali da mogu da, ne znam, privuku još neku podršku od strane naših građana da dođu do još nekog procenta podrške, a sada kada vide da im brojevi vrtoglavo padaju – onda idemo na izbore, dajte odmah na izbore, ne zanimaju nas ODHIR preporuke, ne zanima nas više šta je rekao ODHIR, samo dajte izbore.
	Jednostavno, prosto, nadležne institucije u ovoj zemlji odlučuju kada će biti izbori. Kao odgovorna zemlja se ponašamo, Aleksandar Vučić, kao odgovoran predsednik se ponaša. Imamo obavezu da sarađujemo sa međunarodnim institucijama; sarađujemo sa njima; razmenjujemo predloge sa njima i ono što građani Republike Srbije trebaju da znaju jeste da nije ovo predlog koji je tek tako izašao pred ovu sednicu. Sarađivali smo sa kolegama iz OEBS-a, slali naše nacrte, oni davali njihove komentare na nacrte. Nacrti ovog zakona, kao i svih prethodnih koji se tiču izbora, slati su svim poslaničkim grupama koje učestvuju u radu Narodne skupštine Republike Srbije, slati su RIK-u, Komisiji za unapređenje izbornog procesa u našoj zemlji, Evropskoj komisiji, delegaciji EU u Beogradu. Tako da je zaista jedan širok krug političkih činilaca, stručnih ljudi uključen u izradu ovog projekta i naravno da ćemo pokazati spremnost, kao što smo to radili i pre dva meseca, da usvojimo i neke amandmane i amandmanima dodatno poboljšamo sva ova zakonska rešenja koja smo kroz ovaj zakon izneli.
	Takođe, ne stoje kritike kolege iz opozicije da je ovo nekakva predstava ili nekakva farsa, da mi ovo ne želimo da primenimo i da je to tek, kako su rekli, puk formalizam primena preporuka ODHIR-a. Naravno, da nije. Pokazali smo i kroz 

donošenje Zakona o jedinstvenom biračkom spisku da nismo formalisti, da želimo suštinski da menjamo stvari, kao i što radimo. Formirana je komisija koja radi. Radićemo i na obučavanju biračkih odbora i taj pravilnik koji treba da donese RIK, a vezano je za obuke biračkih odbora koji smo usvojili pre dva meseca, na ovoj sednici, stupiće na snagu. Krenućemo i u obuku biračkih odbora. Znači, sve ono na šta smo se obavezali, sve ono što smo implementirali kroz ova zakonska rešenja, ova vlast na čelu sa SNS i Aleksandrom Vučićem, kao njenim predsednikom, će biti u stanju da sprovede i implementira bukvalno onako kako je napisano u svakom zakonskom rešenju. 
	Ono što smo takođe čuli i mogli da čujemo ovde juče od jednog profesora, kaže – SNS organizuje izbore i svake izbore koje organizuje SNS, ti izbori nisu demokratski. Samo zarad građana, mislim, čisto da pojasnimo da je Republička izborna komisija, RIK, znači Republička izborna komisija, u Republičkoj izbornoj komisiji imaju predstavnike sve političke organizacije, Republička izborna komisija u kojoj predstavnike, članove imaju sve političke organizacije koje participiraju u ovom parlamentu i one koje, nakon raspisivanja izbora, budu proglašene za izborne liste, ta koja sprovodi i organizuje izbore. Znači, ne SNS, nego RIK u kojoj učesnike, članove imaju sve političke stranke, odnosno poslaničke grupe koje se nalaze u ovoj skupštini. Ta RIK-a je dužna da sprovede i organizuje izbore. 
	Ono što je takođe jako bitno, što je zamenik šefa naše poslaničke grupe govorio juče, gospodin Mirković, jeste da nismo imali ni jedno ne potpisivanje zapisnika, ni jedno ne potpisivanje zapisnika ili stavljanje bilo kakvih nekih suštinskih primedbi na zapisnike sa biračkih mesta, a onda kada dođu rezultati izbora, onda kada se ti rezultati izbora obelodane, kada se čuju, onda ide naknadna pamet, onda ide – pa znate nije bilo u redu to, nije bilo u redu ovako, pa nije bilo u redu onako, a zapisnici čisti i uredni. 
	Još nešto želim da napomenem, tada su rekli, kaže – SNS ne može da pobedi ni na jednim fer izborima. Srpska napredna stranka je pobedila na izborima 2012. godine kada su Aleksandar Vučić i Tomislav Nikolić nalazili džakove sa izbornim materijalom u jarugama i po raznim budžacima gde su ovde ispred Narodne skupštine pokazivali te džakove sa izbornim materijalom u kojima su se nalazili listići koji su bili zaokruženi, zapisnici koji su bili potpisani. U takvim uslovima je pobedila SNS, a gore uslove od takvih ne možete sigurno da zamislite da u bilo kojoj zemlji mogu da se zamisle i mogu da se ostvare. 
	Ono sa čime želim da zaključim jeste to da je jedan od političkih lidera ove opozicije rekao, kaže – vi se hvalite uradili ste ovo, uradili ste ono; pa je počeo da nabraja – mi smo napravili, ne znam, ovaj put, ovaj most, jedno, drugo, treće, uradili za građane ovo ili ono. Pa se sad nameće pitanje, ako su zaista oni sve to radili, kako su radili, i plus krali izbore, pa kako su onda izgubili od SNS 2012. godine? Kako su onda izgubili ako su bili tako dobri? Naravno da nisu radili, naravno da nisu mislili na ljude, naravno da nisu želeli dobro građanima, i to su građani prepoznali 2012. godine i zato su ih poslali u političku prošlost i zato su na vlast doveli Aleksandra Vučića i SNS i zato danas Aleksandru Vučiću i SNS daju podršku. Tako je danas, tako će biti i ubuduće. Hvala. 
	PREDSEDAVAJUĆA: Zaključujem zajednički načelni jedinstveni pretres.
	Prelazimo na 1. tačku dnevnog reda – PREDLOG ZAKONA O ORUŽJU I MUNICIJI
	Dobili ste amandmane i izveštaje nadležnih odbora. 
	Otvaram pretres Predloga zakona u pojedinostima. 

	Na član 1. amandman su zajedno podneli narodni poslanici poslaničke grupe MI – Snaga naroda dr Branimir Nestorović. 
	Da li neko želi reč?
	Na član 2. amandman su zajedno podneli narodni poslanici poslaničke grupe MI – Snaga naroda dr Branimir Nestorović. 
	Da li neko želi reč?
	Na član 3. amandman su zajedno podneli narodni poslanici poslaničke grupe MI – Snaga naroda dr Branimir Nestorović. 
	Reč ima gospodin Branko Lukić. 
	Izvolite. 
	BRANKO LUKIĆ: Hvala, predsedavajuća.
	Ova prva dva amandmana su mi brzo promakla, ali imam dovoljno vremena kao što znate. 
	Ja bih naglasio da su kod donošenje ovog zakona postojale konsultacije i krivo mi je što gospodin Odalović nije sa nama, ali kada je trebalo da dođe do javne rasprave, javne javne rasprave nije bilo. Ona se održavala preko interneta. Dakle, nije bilo javne rasprave u većim mestima. Nije bilo javne rasprave na medijima sa nacionalnom frekvencijom. To se nije desilo. Mada nam je obećano da će biti. 
	I ovaj zakon koji je donet je duplo obimniji od onog ranije i zbog toga je samo tumačenje odredaba ovog zakona komplikovanije, teže i teško je čak i stručnjacima koji se bave ovom materijom, a pogotovo će biti teško referentima u SUP-ovima koji se bave ovom problematikom. Dakle, referentima koji obično imaju srednju školu. 
	Kao što smo čuli i od ljudi koji su izlagali ovaj zakon, dakle od ministra Dačića i Vujića, radi se o onome što je od nas zahtevala EU. Svako ko je završio pravni fakultet, a ovde imam kolege i gledamo se i u Skupštini svaki dan zna, i to smo učili na fakultetu, da svako prepisivanje je neuspešno. Dakle, sve ono što smo morali da prepišemo od drugih je dovelo do nefunkcionalnog, nepraktičnog zakona koji je kasnije morao da se menja. Hvala. 

	PREDSEDAVAJUĆA: Ali, gospodine Lukiću, vi ste bukvalno prepisali sve amandmane. Znači, nema nijedan koji je, osim retkih, sve je briše se, briše se. Sve je briše se, briše se. Mislim, kad već pričamo o Resavskoj školi.
	Reč ima gospodin Slobodan Ilić. 
	Izvolite.
	SLOBODAN ILIĆ: Da li se čujemo? Ja sam hteo po sledećem, ali dobro. Svejedno.
	Dame i gospodo narodni poslanici, poštovani građani Srbije, mi smo kao poslanička grupa Mi snaga naroda – prof. dr Branimir Nestorović podneli 100 i nešto amandmana sa istovetnim tekstom da se brišu iz jednog prostog razloga što ovaj zakon drugačije ne može da se popravi nego da se ceo obriše, da se povuče iz procedure.
	Ja ću koristiti vreme poslaničke grupe, zakon bi trebalo da se nazove zakon o razoružavanju naroda Srbije, a ne ovako kako se zove. Za mene suštinsko pitanje, kroz ceo ovaj zakon se provlači da je to jedan od najrestriktivnijih zakona na svetu koji se donosi i koji će dovesti do potpunog razoružavanja građana koji legalno poseduju oružje i koji su najmanji problem u ovom društvu. Suštinsko pitanje – kome smeta naoružani narod u Srbiji? Kome smeta naoružani Srbin? Naoružani Srbi smetaju samo neprijateljima srpskog naroda, a smetaju izdajnicima i smetaju kriminalcima. Razoružavanje srpskog naroda se intenzivno sprovodi već nekoliko godina, a najintenzivnije od zločina u Duboni i u „Ribnikaru“, kada ste vršili velike kampanje da ljudi vrate sve moguće oružje i legalno i nelegalno i te kampanje su mahom finansirane od zapadnih nevladinih organizacija, pa i USAID. Neverovatno je da te zapadne države koje imaju mnogo, mnogo slobodnije zakone o posredovanju oružja se mnogo brinu o bezbednosti građana Srbije, pa nama nameću da usvojimo zakon po kome gotovo niko neće moći da ima oružje u legalnom posedu. 
	Prvenstveno mislim na oružje za ličnu samoodbranu, na pištolje koje poseduju građani Srbije. Desetine miliona evra su uložili u tu kampanju. Stotine hiljada oružja je vraćeno. Mnoge države zapadne Evrope imaju veoma liberalne zakone. da ne pričamo o tome da Švajcarska i SAD imaju potpuno slobodnu kupovinu oružja. Čak je dozvoljeno posedovanje automatskog oružja, dok se kod nas u Srbiji uvodi zakon koji će biti najgori na svetu po kome će retko ko moći da poseduje oružje. 
	I ono što su najgori članovi tog zakona, a to su bukvalno „orvelovski“ zakoni gde se policiji ostavlja diskreciono pravo da proceni da li je neko pogodan da dobije dozvolu za posedovanje dozvole ili nije, i ako se neko nekome ne sviđa politički i biće procena da nije pogodan i neće dobiti, pri tome, taj građanin nema pravo ni da dobije obrazloženje zašto je odbijen za oružje. Na ovaj način i na ovom nivou srpski narod kroz istoriju su razoružavali samo okupatori. Čak ni Turci za vreme okupacije nisu ovako razoružali srpski narod. To su uradili samo nacisti u svoje vreme i, evo, sad, ova vlast. 
	Izuzetno je važno reći jedan podatak koji je moj kolega već rekao. Samo 1% svih zločina vatrenim oružjem u Srbiji se počini legalnim oružjem u posedu građana Srbije. Dakle, samo 1% svih zločina i krivičnih dela; 91% svih zločina i krivičnih dela vatrenim oružjem se počini nelegalnim oružjem i 8% se počini službenim oružjem policije, vojske, BIA i ostalih kojih imaju. Dakle, vi ceo zakon donosite i sve ove mere su uperene protiv ovih 1% ljudi, to jest, protiv ovih 1% krivičnih dela, pri tome 99% građana Srbije koji poseduju oružje su najčestitiji i najmirniji i građani koji to koriste isključivo za ličnu samoodbranu. Oni su dovedeni u situaciju da ne 

smeju sa komšijom ni da sporečkaju, da ne smeju nekog popreko da pogledaju, a čak i kada budu napadnuti od nekog, kada su oni potpuno ugroženi njima se oduzima oružje, jer preventivno im se oduzima oružje. Nakon primene ovog zakona 90% građana Srbije će ostati bez svog oružja i to je sada već jasno i to je intencija ovog zakona. 
	Ono što je strašno i što znamo to je da dobar deo oružja koji je oduzeto u prethodnim godinama završio na crnom tržištu i završio kod kriminalaca. Kriminalci u Srbiji poseduju na desetine hiljada komada vatrenog oružja, automatske puške, bombe, zolje, pištolje i oni se slobodno kreću ulicama Srbije i njih niko ne sme da kontroliše, da uhapsi. Čak policija kada ih zaustavi, ako su čestiti policajci, moraju da ih puste jer dobiju takvo naređenje. Ovo znam lično od policajaca koji su imali mnogo takvih iskustava sa kriminalcima. Dakle, kod mene čak u Staroj Pazovi stotine ljudi nosi oružje, nose automatske puške u gepecima i niko ne sme da ih kontroliše. 
	Ono što je takođe strašno, što razoružavate srpski narod a migranti su naoružani. Vi ste u zadnjih dva meseca imali dva incidenta vatrenim oružjem migranata u Srbiji. Pre dva meseca je bilo pucanje u Obrenovcu, koje je zataškano, gde je ubijen jedan migrant i gde je jedan teško povređen. A pre samo 15-etak dana u Beogradu na vodi je trčao migrant sa heklerom i vitlao heklerom po Beogradu na vodi. 
	Istovremeno dok razoružavate čestite Srbe i čestite građane Srbije, migranti su naoružani i automatskim oružjem. Bilo je mnogo pucanja automatskim puškama oko Subotice i Sombora. Kako će pošteni građani da se odbrane kada im upadne neko u kuću sa namerom da opljačka, ubije, siluje njegovu porodicu, decu, ženu, ako nema oružje za ličnu samoodbranu. Biće prepušteni na milost i nemilost vašim kriminalcima i ostalima koji poseduju oružje. 
	Samo vi dobacujte, gospodine Bakarec. 
	PREDSEDAVAJUĆA: Molim vas, bez direktnog obraćanja jedni drugima.
	Nastavite.
	SLOBODAN ILIĆ: Nastaviću. Ne opominjete. Dobacuju svi ovde. 
	PREDSEDAVAJUĆA: Slušajte, ja bih potrošila čitav dan da sve vreme opominjem. Znači, odrasle ste osobe, znate odredbe Poslovnika. Molim vas, pridržavajte se toga.
	SLOBODAN ILIĆ: Ja nisam dobacio nikome. Nijednom koji je govorio, a oni dobacuju. Meni ne smeta. Možemo pričati i u ovakvoj atmosferi, ali nemojte odmah da se žalite. 
	Zakon je katastrofalan i glasaćemo protiv njega i ovo što vi radite je jedan zločin prema narodu i prema poštenim ljudima koji poseduju oružje i prema lovcima i prema sportskim, a naročito ljudima koji poseduju oružje za…
	PREDSEDAVAJUĆA: Isteklo je vreme poslaničke grupe. 
	Hvala vam. Razumeli smo.
	Na član 4. amandman su zajedno podneli narodni poslanici poslaničke grupe Mi snaga naroda – dr Branimir Nestorović.
	Član 4. glasi: „U smislu ovog zakona municija“, ovo zbog građana, „municija su meci i patrone kao celina koju čine elementi: čaura, inicijalna kapisla, barut, potisno punjenje, zrno, sačma, kugla ili drugi projektil, koji se koriste za vatreno oružje, pod uslovom da ti elementi podležu odobrenju u skladu sa ovim zakonom“. Vaš amandman je – briše se. Šta je sporno? 
	Izvolite. 

	BRANKO LUKIĆ: Hvala. 
	Sporno je to što ste predali ovaj zakon u proceduru po hitnom postupku. Mi nismo imali mogućnost da obradimo detaljno svaki član i onda smo morali da napravimo…
	PREDSEDAVAJUĆA: Gospodine Lukiću, ovo je rasprava u pojedinostima. Ovo nije rasprava u načelu, zajednička načelna rasprava. Znači, vi ste dužni da obrazložite zašto se ovaj član 4. briše. To je vaš posao u raspravi u načelu. Vi kao advokat to znate. 
	Izvolite. 
	BRANKO LUKIĆ: Hvala.
	Sada sam vam rekao šta je bila naša intencija i zašto smo morali da osporimo svaki član jer nismo mogli da isprocesuiramo ceo zakon i da kažemo na šta prigovaramo. Na član 4. neću davati nikakve komentare niti na neke druge članove, ali hoću na 6, na 7, na 12. Dakle, neću komentarisati sve članove. Bili smo primorani zbog hitnosti postupka na ovaj način da postupimo.
	PREDSEDAVAJUĆA: Razumeli smo se vi i ja. Shvatili ste da je ovo besmisleno i da kao advokat ne možete da branite ovo zato što ovo opisuje municiju. Znači, ne može da se briše. U redu je.
	Na član 5. amandman su zajedno podneli narodni poslanici poslaničke grupe „Mi – Snaga naroda“ dr Branimir Nestorović. 
	Da li neko želi reč? (Ne.)
	Na član 5. amandman su zajedno podneli narodni poslanici Narodnog pokreta Srbije – Novo lice Srbije. 
	Izvolite, gospodine Novakoviću. 
	BORISLAV NOVAKOVIĆ: Sada bi morali da uđemo u kulturološku raspravu, a ne kriminalnu. Evo u čemu je problem.
	Dakle, ovde se kao hladno oružje navodi: bokser, bodež, nož, kama, sablja, mač, bajonet. Mi smo izbacili nož, zato što ne služi svaki nož za napad. Imate švajcarske one noževe koji imaju hiljadu onih malih korisnih dopuna.
	Evo, pogled mi pada na Milenka. Ja mislim, Milenko, da u Banatu nose bricu onako kao privezak, ali uopšte nije ideja da nekog ubodu…
	PREDSEDAVAJUĆA: Izvinite, vratiću vam vreme. Ne čujete se, isključila sam vas. Šta vam treba ovo da se obraćate lično Milenku Jovanovu? Hoćete svoju ličnu raspravu? Obrazložite amandman. Mene interesuje kako nož nije hladno oružje. Evo, da vas čujem.
	Izvolite.
	BORISLAV NOVAKOVIĆ: Pokušavam da vam kažem da nije nož u svakom kontekstu hladno oružje. Dakle, ako smo ovde naveli bodež, kamu, sablju, mač, bajonet. Nož u mnogim sredinama, u mnogim kulturološkim kontekstima nije hladno oružje jer ne služi tome da napadnete nekog drugog, nego za neke druge stvari. Dakle, smatramo da neke stvari treba precizirati i jasnije definisati. 
	Uostalom, ja zaista ne mislim da je hladno oružje centralni problem kriminaliteta u Srbiji. Mnogo su krupnije stvari ovde i ukoliko smo zaista došli do toga šta definišemo kao hladno oružje kao centralnu stvar bezbednosti u Srbiji, mislim da smo promašili temu.
	Nažalost, kriminal se događa na drugom mestu. Nažalost, on se događa drugačijim sredstvima i mislim da se mi ovim zakonom zaista bavimo, neću reći nebitnim stvarima, ali manje bitnim stvarima kada je u pitanju kriminalitet. Hvala.

	PREDSEDAVAJUĆA: Najlepše hvala.
	Izvinite, ali zaista mi je zaokupilo pažnju ovo obrazloženje za nož koji nije hladno oružje. 
	Dva je sata i određujem pauzu. 
	Vidimo se za 60 minuta. Treba nam svima malo odmora. 
	
26/1	MZ/MP		15.00–15.10

	(Posle pauze.)
	
	Nastavljamo sa radom.
	Na član 5. amandman su zajedno podneli narodni poslanici Poslaničke grupe PSG, SDA, PDD.
	Da li neko želi reč? (Ne.)
	Na član 5. amandman su zajedno podneli poslanici poslaničke grupe Zeleno-levi front – Ne davimo Beograd.
	Da li neko želi reč? 
	Reč ima gospođa Biljana Đorđević.
	Izvolite.
	BILjANA ĐORĐEVIĆ: Zahvaljujem.
	Naš amandman se tiče definicije civilnog strelišta. 
	Dakle, pored onoga što sada stoji u predlogu, da bi to trebalo da bude otvoreni ili zatvoreni prostor koji ispunjava prostorno-tehničke bezbednosne uslove za korišćenje oružja i koji je namenjen izvođenju gađanja ili sprovođenju obuke u rukovanju vatrenim oružjem, mi predlažemo da se doda i: „3D štampanim, vazdušnim, sportskim i imitacijom vatrenog oružja“, i to iz razloga što se 3D štampanim i određenim vrstama vazdušnog oružja, kao što je samostrel, može da se ubije osoba i da se onda obukom imitacijom vatrenog oružja da se ona pokazala kao efikasan način savladavanja, upotrebe i preciznosti gađanja, kao da se vežbalo korišćenjem vatrenog oružja. Dakle, ovo je u vezi i sa našom kritikom što se ne uvodi krivično delo obučavanja maloletnog lica za rukovanje vatrenim oružjem.
	I želim da iskoristim priliku i da podsetim na nešto. Dakle, ovih dana se govorilo dosta o tome, je l', kritika na račun ovog zakona, da se ono bavi legalnim oružjem, a da se ne bavi ovim pitanjem velike količine nelegalnog oružja. Još pre tri godine u ovom domu, ja sam tada podsećala, dakle nakon „Ribnikara“, Malog Orašja i Dubone, da tada u, recimo, Strateškoj proceni javne bezbednosti 2022–2025. godine nije uopšte predviđeno da je problem količine nelegalnog oružja u posedu građana Republike Srbije bezbednosni problem. I ajde tada možda smo mogli da razumemo da se to nije predvidelo, mada nekako bi bilo logično da jeste. Ali evo, proverila sam i sada i u novoj strateškoj proceni javne bezbednosti 2026–2029. godine, dakle, i dalje se ne prepoznaje ovaj problem oružja, velike dostupnosti generalno oružja, a onda i dostupnosti oružja deci kao problem i nekako zaista očekujem objašnjenje za to. Deluje mi nečuveno, nakon svega što smo proživeli. Zahvaljujem. 
	PREDSEDAVAJUĆA: Hvala vama.
	Gospodine Škrijelj, po ovom članu?
	Izvolite. 
	AHMEDIN ŠKRIJELj: Dakle, mi smo na član 5. podneli amandman da se tačka 16) promeni iz razloga da se malo preciznije definiše šta je to trodimenzionalno štampano oružje. 
	Dakle, mi predloženom izmenom preciziramo pojam 3D štampanog vatrenog oružja i osnovnih delova vatrenog oružja izrađenih trodimenzionalnom štampom. Tekst Predloga zakona ovaj pojam uređuje veoma široko, što može stvoriti nedoumice u praksi, posebno u pogledu razgraničenja između izrađenog oružja, izrađenih osnovnih delova i samog posedovanja digitalnih datoteka ili nacrta.
	Amandman zadržava jasnu zabranu i kontrolu nad fizički izrađenim oružjem i delovima koji mogu biti upotrebljeni za sklapanje funkcionalnog vatrenog oružja, ali sprečava da se samo posedovanje digitalnog modela, bez izrađenih fizičkih 

delova, automatski tretira kao držanje ili izrada oružja. Na ovaj način se obezbeđuje jasniji materijalni standard za postupanje nadležnih organa i smanjuje rizik od proizvoljnog tumačenja, uz očuvanje javne bezbednosti.
	Dakle, mi pravimo jasnu tehničku i pravnu granicu između stvarno izrađenog oružja, fizički izrađenog osnovnog dela i digitalne informacije. 3D štampano vatreno oružje jeste oružje čiji je jedan ili više osnovnih delova u celini ili delimično proizveden aditivnom proizvodnjom i koje je funkcionalno sposobno da ispali projektil. Kod osnovnog dela nije dovoljno da predmet samo liči na deo oružja. Tražimo geometrijska, tehnička i materijalna svojstva koja ga čine podobnim za ugradnju u funkcionalno oružje. Samo posedovanje digitalne datoteke, nacrta modela ili uputstva ne smatram držanjem fizičkog oružja ili izradom oružja. Druga situacija je kada su pronađeni fizički izrađeni delovi koji po svojim svojstvima omogućavaju sklapanje funkcionalnog oružja iz kojeg se mogu ispaliti projektili.
	Pripremu kriminalne proizvodnje posebno uređujemo amandmanima na Krivični zakonik. Zakon o oružju mora znati razliku između fajla predmeta koji liči na deo i stvarnog funkcionalnog dela oružja. Dakle, to ne znači da priprema neovlašćene radnje mora da ostane nekažnjiva. Upravo zato smo, kao što sam rekao u amandmanu na Krivični zakonik, predložili posebno kažnjavanje, pribavljanje, držanje i distribuciju operativnih digitalnih datoteka, kada postoji namera neovlašćene izrade oružja. Hvala. 
	PREDSEDAVAJUĆA: Hvala vama.
	Gospodin ministar Nenad Vujić.
	Izvolite.
	NENAD VUJIĆ: Zahvaljujem se, potpredsednice.
	Uvaženi narodni poslanici, uvažene narodne poslanice, javnosti radi, ovde govorimo o Krivičnom zakoniku, i to samo o članu 348. koji se tiče nedozvoljenog držanja i nošenja oružja. Ministarstvo pravde je spremilo set izmene zakona Krivičnog zakonika i to obuhvata negde preko 90 i nešto odredaba koje se menjaju i koje se pojašnjavaju. Kao što sam već i rekao u uvodu, te sve odredbe je spremilo Ministarstvo pravde i one se nalaze trenutno u Evropskoj komisiji, koja će dati odgovarajuća mišljenja. Mi smo sada dobili mišljenja samo za član 348, za ostale još je u postupku analize i prikupljanja mišljenja. I mi smo u dnevnoj komunikaciji. 
	Ono što mogu da kažem, to je predviđeno da se menja, odnosno uvodi novi član, a to je 347v, a to je, znači: „Ko suprotno propisima daje uputstva ili obučava maloletno lice da koristi vatreno oružje, kazniće se zatvorom“. Onda kazna iz stava 1: „Kazniće se i odgovorno lice streljačke organizacije ili strelišta koje suprotno propisima dozvoli maloletnom licu pristup strelištu“. Na taj način smo rešili i ovo pitanje ali, ponavljam, to je poseban član zakona koji će se odnositi na obučavanje maloletnog lica za korišćenje vatrenog oružja i on će doći isto tako pred Narodnu skupštinu, kada završimo čitav taj proces i sa Evropskom komisijom, odnosno proces i usklađivanja sa direktivama Evropske unije. Tako da, to su planovi Ministarstva pravde. Mi smo naš deo posla uradili, kada govorimo o obučavanju maloletnog lica za korišćenje vatrenog oružja, kao i druga krivična dela koja se odnose na vatreno oružje. 
	Pred nama je danas samo izmena člana 348. i uvođenje novih dela vezanih za nošenje, nedozvoljeno nošenje, nošenje, promet, posedovanje itd., proizvodnju. Sve ostalo isto tako biće pred narodnim poslanicima, počev i od ovog obučavanja maloletnog lica za korišćenje oružja. Hvala. 

	PREDSEDAVAJUĆA: Hvala vama.
	Na član 6. amandman su  zajedno podneli i poslanici Kluba Mi – Snaga naroda – dr Branimir Nestorović.
	Da li želite reč?
	Gospodin Branko Lukić.

	
27/1	MT/CG		15.10 – 15.20			

	BRANKO LUKIĆ: Hvala predsedavajuća.
	Zašto smo tražili brisanje između ostalog i ovog člana. Po nama radi se o nepotrebno komplikovanoj i nejasnoj kategorizaciji oružja koja je prepisana iz preporuka međunarodnih organizacija.
	Recimo, klasifikacija oružja po osnovu kapaciteta okvira. Dok se takmičite možete da imate okvir za pušku preko 10 metaka, kada prestanete morate da ih vratite ili se u suprotnom smatra da vam je puška poluautomatska više nije B, nego A kategorije. U tom slučaju bi vam bila oduzeta. Ima dosta nelogičnosti.
	Šta bismo primetili kao jednu opštu stvar? To sam čuo od ljudi koji se dugo bave oružjem i vlasnicima oružja. MUP uopšte ne bi trebao da piše ove zakone, ako ćemo iskreno. Ja zastupam i policijski sindikat, tako da dobro znam kako razmišljaju i policajci. Policajci osećaju jako veliki animozitet prema civilima koji poseduju oružje, pogotovo oružja za ličnu bezbednost. Ja nemam ništa protiv policije kada kažem da ne bi trebali oni da pišu ove zakone, ali je to činjenica.
	Dolazimo u situaciju da zakon piše onaj ko ti sutra oduzima oružje, pa smo na terenu kadija te tuži, kadija ti sudi. Pisanje zakona o oružju i municiji bi pre svega da bi bilo funkcionalno, pravilno trebalo dati nekom drugom organu koji nema veze sa oduzimanjem oružja. Hvala vam.
	PREDSEDAVAJUĆA: Gospodin Jovanov. Izvolite.
	MILENKO JOVANOV: Po amandmanu.
	Ostao sam dužan prvo kod nas je brisa nije brica. Brica je berberin. Ja moram da kažem da je koleginica iz vaše poslaničke grupe obrazlagala taj amandman o tome da nož nije hladno oružje. Mi bismo verovatno za taj amandman glasali. Napravili ste pogrešnu procenu u odabiru onoga ko će amandman na brani. Žao mi je, nećemo podržati taj amandman.
	Što se ovih drugih stvari tiče koje smo čuli, ja samo želim građanima Srbije da kažem jednu stvar. Nekoliko puta i u načelu i sada po amandmanima, nije taj poslanik tu pa neću ni da ga spominjem, nije fer, smo čuli neke stvari koje ne stoje. Ta priča, razoružaće se, biće ovako, biće onako. Nije to poenta. Davati ljudima savete javno na ovaj način da oni ako im neko upadne u kuću ili na bilo koji drugi način mogu da upotrebljavaju oružje i da to tek tako može da se radi, to prosto ni po našem pozitivnom pravu, ni po praksi nije tačno.
	Naši sudovi su osudili ljude i presuđivali na zatvorske kazne ljude koji su to radili. Nekada je javnost reagovala da se tim ljudima kazna ili ukine ili smanji ili ne znam ni ja šta da se desi, prosto su branili sebe i svoju porodicu od napadača. Naš zakon traži, poznaje pravo na samoodbranu, nužnu odbranu i sve ostalo, a kako to sudovi tumače, zavisi od slučaja do slučaja. Mislim da nije fer i nije uredu takve poruke slati ljudima.
	Takođe nije normalno govoriti kako će situacija sa Srbijom biti sporna jer ćemo mi da razoružamo narod, a onda kada nas neko napadne spolja mi nećemo moći da se branimo. Prvo, ako to pričamo u 21. veku, a meni se čini da neki ljudi još nisu izašli iz 1883. godine i Timočke bune. Kada se o istom raspravljalo samo na drugačiji način. Ako bi do tako nečega i došlo, a uveren sam da neće, nadam se da neće, valjda postoje snage u ovoj zemlji koje treba na to da reaguju.
	To, da ljudima uopšte dajete ideju da u vreme dronova mogu ličnim naoružanjem da brane zemlju od bilo čega i bilo koga, ja stvarno ne znam kojom merom neozbiljnosti bi to moglo da se meri. To nije tačno. Pri tom govorim sada samo o najapsurdnijim argumentima koje smo ovde čuli, ako su to uopšte argumenti. Nije tačno. To je apsolutna neistina.

	Ukoliko bi do tako nečega i došlo, pa onda bi valjda država naoružavala sopstveni narod da se brani od spoljnog agresora. Pri tom ova država ima čime da naoruža bar i narod, ako bi to trebalo, jer nije ništa uništavala, spaljivala, topila, pretapala, rashodovala itd., nego je naoružavala vojsku.
	Treća stvar je ta da, evo, doći će neko da kopa litijum pa građani neće moći da se brane, pa će valjda ličnim naoružanjem da proteraju ove iz Rio Tinta. Koliko sam ja razumeo, to je aluzija koja je rečena pre koji dan ovde. To je, kako bih vam rekao, poziv na građanski rat, suštinski. Kako? Pa, tako što ti iz Rio Tinta mogu, a ne moraju da se brane, ali postoji policija koja mora da uvede javni red i mir, a kada policija uvodi javni red i mir, ako na nju neko puca ona mora da se brani. I ako neko koristi oružje policija ima obavezu da reaguje. Na šta vi pozivate narod? Kakve vi poruke šaljete i zašto to radite, meni stvarno nije jasno. 
	Pritom, razumem, postoje ljudi koji vole oružje. Lično ne spadam u tu kategoriju, ali postoje ljudi kojima to nešto znači. Imam u familiji one koji su time fascinirani. Imaju nekoliko komada i kako to ide po zakonu, šta može da se prijavljuje, šta ne može. Nešto su vraćali, ne. I neki moji iz familije preci, jel, sa dedine strane su imali i trofejnog naoružanja iz Drugog svetskog rata, pa mi nudili da to zadržim. Ne pada mi na pamet. Sve su lepo vratili, meni to ne treba. Ali, sa druge strane samo ne znam zašto ima potrebe da se stvari predstavljaju onako kakve realno nisu. 
	Dakle, nije sporno ako zakon, na neki način, mislite da će da smeta onima koji su, ne znam, ljubitelji naoružanja ili su ovo ili ono,  pa kažite to. Ali, to da pričamo da ljudi neće moći da se odbrane od Rio Tinta, a da imaju naoružanje onda bi, valjda, mogli, to da će neko da okupira zemlju a da narod nije dovoljno naoružan, pa neće moći da se brani i to da, šta je već treće bilo… Da, komšije. Ovaj malopre je ceo komšiluk, bre, opisao kako da reaguje oružjem na komšiluk. Pa, kad je završio sa komšilukom prešao na migrante. 
	Znači, ljudi, pa nije to poenta za rešavanje međususedskih odnosa po ulicama oružjem. Valjda postoje u civilizovanom svetu neki sudovi, ako postoje problemi da se to tako rešava, a ne… I to priča poslanik u Parlamentu, mrtav ladan. Poslanik u Parlamentu mrtav ladan. Komšije. Ovaj komšija, onaj komšija. 
	Jesi li čuo ti, Uglješa? Završio sa komšijama i kaže – a, onda migranti. I oni imaju… Ljudi, pa ne može. Kako vi to mislite? 
	Kažem vam, ponovo, to da se braniš kad ti neko upadne u kuću… Ja sam radio i bio regionalni direktor firme koja se bavila time i imala naoružane ljude, obezbeđenjem objekata. 
	Znači, ne sećam se da je, iako su ti ljudi bili naoružani, njima nalog bio da ako zateknu nekoga, kada im upadne u objekat ili bilo šta drugo da reaguju oružjem, naprotiv, nego da pozovu policiju. Nisu oni ti koji uzimaju zakon u svoje ruke. 
	Dakle, zakonom propisana firma koja radi obezbeđenje, koja u skladu sa zakonom ima naoružane čuvare, itd., to ne može da radi, a vi kažete – svaki građanin. Znači, ko mu upadne, ono prešao kućni prag, vamo glavu i to je to. Ja imam pravo da se branim. To može u Americi, ali to što ste gledali u američkim filmovima ovde ne može i naši zakoni to ne dozvoljavaju.
	Znači, nemojte. Znači, nema smisla da odavde idu takve stvari ka ljudima, jer prosto nisu tačne i mogu da dovedu do nekih posledica. Tako da, eto.
	A, što se Banata i … tiče, bilo nekad. Možda su se sad i oni naoružali ovim vatrenim oružjem. 
	Rekao sam već. Vi ne možete da nas ubedite u to, ima ko može, pa ako bude bilo bolje tu smo. Hvala. 

	PREDSEDAVAJUĆA: Na član 6. amandman je podneo narodni poslanik Marijan Rističević.
	Vlada i nadležni odbori su ovaj amandman prihvatili. 
	On je postao sastavni deo Predloga zakona.
	Na član 6. amandman su zajedno podneli narodni poslanici poslaniče grupe Narodni pokret Srbije – Novo lice Srbije.
	Da li neko želi reč? Da.
	Gospodin Miroslav Aleksić, izvolite.
	MIRSLAV ALEKSIĆ: Zahvaljujem.
	Tražili smo brisanje ovog člana, a što se tiče generalno ovog zakona, mislim da nije pogođena suština. Ovaj zakon, kao i svi drugi zakoni koji su usvojeni u državi Srbiji nisu tako loši, problem je njihova primena. Primena zakona ovde ne postoji. 
	Nažalost, zbog toga što su razorene institucije zakoni su mrtvo slovo na papiru ili se selektivno sprovode, za neke važe, a za neke ne važe, za neke malo više važe, za neke malo manje važe. To je problem.
	Mi sada ovde treba da raspravljamo nož hladno oružje ili nije. Može da bude, ali ne mora da znači. Da li je kuhinjski nož hladno oružje? Kada kuvar krene sa tačke A na tačku B i nosi sa sobom veliki nož, jer on treba to da prijavi, obeleži, šta radi? To su sitnice u ovom zakonu, gde je trebalo bolje precizirati. 
	Ali, opet napominjem ovaj zakon se tiče ljudi koji su kolekcionari oružja, koji su članovi sportskih društava, streljačkih organizacija, koji su lovci, kojima treba oružje za ličnu bezbednost. Dakle, mi ovim zakonom njima treba da olakšamo ili otežamo život. Čini mi se da poenta zakona nije da se olakša, nego da im se oteža.
	Šta je za to obrazloženje? Pa, da bi se povećala bezbednost građana. kako povećavamo bezbednost građana Republike Srbije, time što ljudima koji imaju oružje u legalnom posedu za različite namene, otežavamo da mogu da nabavljaju, čuvaju, nose oružje šta god. Šta je prilog toj mojoj tezi? To sam već rekao, zapravo od 100% izvršenih krivičnih dela, sa oružjem, svega 1% su bili vlasnici legalnog oružja, 6% korisnici službenog oružja i 93% vlasnici nelegalnog oružja. Dakle, nije ovde problem u ljudima koji u legalnom posedu drže oružje za različite namene, problem bezbednosti u državi Srbiji si oni koji to drže nelegalno, za raznorazne kriminalne ili koje god druge radnje. 
	Vi sada, ovim zakonom praktično samo o jednoj grupi ljudi otežavate život, a naravno što se tiče ovih koji prave krivična dela, oni ostaju netaknuti. Zašto netaknuti? Pa, zato što ih vi štitite. 
	Dakle, u državi Srbiji samo oni koji poštuju zakon i koji nisu deo kriminalnog klana koji čuva vlast, oni su ugroženi. Onaj ko je u ćacilendu, njemu ne treba dozvola za nošenje oružja, ne treba mu, ništa, evo on može da stoji pored policajaca u ćacilendu, može da drži čekić, može da drži nož, može da drži palicu, može da drži pištolj, može da drži šta god hoće, bitno je da je u ćacilendu i čuva ga policajac. To je poruka koju šaljete građanima Srbije, da onaj koji služi režimu za njega ne važe pravila i ne važi zakon.
	Znate, ovih 6% izvršenih krivičnih dela, vrlo važan momenat, su korisnici službenog oružja. Dakle, više krivičnih dela imamo sa ljudima koji su vlasnici ili nose službeno oružje šest puta, nego ljudi koji imaju legalno oružje. Zašto? To je pitanje za institucije, pitanje za državu, ko radi u bezbednosnom sektoru, na koji način se angažuje, kako se ljudi primaju. Moram da vas podsetim da ste vi majstori da kriminalizujete bezbednosne strukture i to traje od 2014. godine.

	Ja vam ovo pričam i upozoravam vas, jer ćutite na ovo, a ovo se tiče svakog čoveka koji živi ovde, tiče se i mene, ali tiče se i vas i naše dece i naše budućnosti se tiče. Nemojte da mislite što ste većina, pa sada podržavate to sve, da neće da se desi i nekom iz većine neka tragedija, kao što se dešava i svim ostalim ljudima. Svi smo mi jednaki. 
	Pozivam vas na odgovornost ovde, da shvatite šta se dešava i u kom smeru se stvari odvijaju. Da, tačno je, kriminalizacija policije. Bratislav Gašić je dok je bio direktor BIA predložio zakon gde praktično svako lice sa ulice može da se zaposli u BIA, po proceni njihovoj. Nema veze koju je školu završio, šta radi itd. Taj se zaposli u BIA, radi godinu dve dana, stekne staž reference, onda može da pređe u MUP, da li je tako? Ili na neki drugi način? Tako i Marko Kričak, ne znam za druge. Čovek prodavao automobile, zato što je prijatelj Zvonka i Milana, išli su u lov, zapošljen u BIA, radio malo u BIA, postade čovek sada šef UKPA. 
	Znate, ma nije ovde suština u njemu personalno, suština je u sistemu, ali vi to nećete da shvatite, u sistemu koji je loš. U sistemu u kome predsednik države izađe i kaže, da će se doneti zakon po kome policajci neće smeti više u slobodno vreme da čuvaju kriminalce, obezbeđuju splavove i ostale stvari. Da li je to rekao Aleksandar Vučić? Rekao, izašao kada se desilo ubistvo na Senjaku, sada ćemo da se obračunamo, neće to moći tako…
	Pa, po kom je to zakonu moglo ranije? Pa, to je sramota, to je skandal šta je čovek rekao i izjavio. Zaista, skandal. Dakle, on kaže da je do sada bilo moguće da policajci iz službi , bilo kojoj formaciji da rade, da mogu da čuvaju ljude koji su iz kriminogene sredine i obezbeđuju itd. To je rekao pre dva meseca i dan danas aktivni policajci, koji primaju platu u MUP, od građana Srbije, od nas, čuvaju ljudi iz kriminogene sredine. Zvonka Veselinovića, čuva Neđelko Kole iz Priboja. Čovek prima platu u SAJ-u, pazite prima platu u SAJ. Ne ide na posao i posao mu je da čuva Zvonka Veselinovića, ko je on bre i koje zasluge ima za ovu državu, da njega treba da čuva pripadnik SAJ-a.  Milan Vuković, 10 godina radi Miljan u Žandarmeriji, prima platu i isto čuva čovek, pa čekajte, jel to normalno ljudi?
	Mi ovde pričamo o nožu da li je hladno oružje ili nije i da li će neki strelac moći da nabavi nešto, neki lovac, itd. To nije problem, problem je kriminal i što država štiti kriminalce i to je poenta cele priče.
	Da li je neko pitao Milana Radojičića gde je nabavio oružje, kako ga je prokrijumčario, na KiM, šta je sa tim oružjem radio, jel neko pita te ljude nešto?Niko ništa, a znate zašto?
	Zato što je vama šef, nije Aleksandar Vučić, to sam shvatio na nekoj od prethodnih sednica i vi nikada niste branili Aleksandra Vučića kao što branite Milana Radojičića kada ga ja pomenem, nikada. Kada sam prošli put pomenuo Radojičića, to je bilo ludilo i ovaj sa Informera šta nije rekao za mene i kako me nazvao i kako ja smem da uzmem takvog heroja u usta i treba da stojim mirno ispred njega, itd, ja da stojim mirno ispred kriminalca i to se neće desiti nikada. On možda mora da stoji, jer ga ovaj plaća, služi, a ja neću, ali mi je čudno za vas i ja bih očekivao da vi skočite da branite Aleksandra Vučića, svaki put kada ga ja pomenem da skačete za oči, ne, ali kada Radojičića pomenem haos, pa to potvrđuje razmere besmisle i koliko je sistem pukao, ljudi moji. I uzmite se u pamet i vidite šta se dešava, neće ovaj zakon da vam reši to međusobno ubijanje, ljudi na ulicama i što je Veselin pušten, što je ovaj jedan pucao, ovaj drugi nije i obračunavaju se klanovi između sebe, i svi su vaši. Kao što je vaš bio Veljko Belivuk, koga ste vi stvarali sve do trenutka dok niste procenili  da vam više ne treba, i da kažemo, ne treba nam više.

	I te formacije koje formirate da vas štite i brane od naroda, to nikad niko nije uspeo da uradi na svetu, nećete ni vi. Ja vas molim da se uzmete u pamet. 
	Ovaj zakon treba maksimalno liberalizovati, usvojiti ove amandmane koje predlažemo da bi olakšali ljudima kojima zaista treba oružje da mogu da ga nose, služe se sa njim, koriste itd. a da bezbednost građana Srbije rešavate tako što će institucije raditi svoj posao, nadležne institucije, što ćete proganjati kriminalce, što ćete njima oduzimati nelegalno oružje, hapsiti ih u zatvore i boriti se protiv njih, a očuvati građane Srbije i poredak u ovoj zemlji. 
	Ovako, ovo je samo prazna priča. Ovde će kriminalci ovi iz „ćacilenda“ sa kapuljačama da ostanu bezbedni nadalje, a ovde će neki drugi ljudi da se maju sa papirima, jure kojekakva uverenja i ostale stvari da dokažu da mogu da idu u lov. Hvala. 
	PREDSEDAVAJUĆA: Član 106. stav 1 - govornik može da govori samo o tački dnevnog reda o kojoj se vodi pretres.
	Sve ovo što ste govorili apsolutno nema veze sa vašim amandmanom koji glasi - briše se. 
	To bi otprilike bilo kao kada bih ja vama sada pričala - vi ste bili deo onog režima za koji je radio Zemunski klan, vi ste bili deo režima u kom je ubijen premijer Srbije, a ministar unutrašnjih poslova nije podneo ostavku. Isto bi bilo kao kada bih ja vama sad u ovom obrazloženju rekla čije legitimacije je imao Zemunski klan i zašto su vođe tog klana streljane i što je Šilerova srušena do zemlje, ali ja to neću da uradim. 
	Stoga vas molim, član 106. stav 1 - govornik može da govori samo o tački dnevnog reda o kojoj se vodi pretres. Ovo je pretres u pojedinostima. 
	Molim vas, nikoga više ne interesuju te tirade i ti tipski govori. Trudite se da govorite u pojedinostima, o konkretnim vašim amandmanima koje ste podneli. 
	Jedna poslanička grupa podnela 101 amandman tipski -  briše se. Opis metka se briše. To je sporno? 
	Dajte, bre, ljudi, građani nas gledaju. Nije ovo vaša utakmica i vaša obična priča i vaš balončić.
	Reč ima gospodin Jovanov. 
	Izvolite.
	MILENKO JOVANOV: Nije Milan Bogdanović pucao na bilo koga, na njega su pucali ovde ispred Narodne skupštine. To je cela priča koja se tiče tih groznih naoružanih kriminalaca iz „ćacilenda“ koji su naoružani do zuba dočekali da dođe blokader iz Hrvatske i saspe šaržer u jednog, a onda šaku metaka u vatru baci ne bi li pobio što više. Eto, tako vam to izgleda kad paralelnu realnost sa Šolakovih medija tumače narodni poslanici u Narodnoj skupštini. 
	Dakle, ništa veze sa istinom nema. Istina je nešto sasvim drugo. Nisu u Vrnjačkoj Banji došli iz „ćacilenda“ da pucaju po prostorijama ni vaše, ni bilo koje druge stranke, nego je ulicama bauljao blokader koji je pucao na prostorije SNS. Da ne pričamo o onome šta se dešavalo u Novom Sadu kada je pokušano spaljivanje 200, 300 ljudi koji se nalazili u prostorijama SNS. 
	Tako da to što pričate o tom nasilju, to možete da pronađete samo da se osvrnete oko sebe. Što se ovog drugog dela tiče, pa onda nijedan Zakon o oružju ne treba da se donosi. Ne treba da regulišemo tu oblast uopšte. Nema potrebe. To je kao kad biste rekli – znate, ne prave probleme u saobraćaju oni koji voze po zakonu, nego oni koji voze mimo zakona, ovi pijani ili onaj što vozi bez dozvole ili ne znam ni ja šta. Pa da, u tome jeste poenta. Nije poenta u tome, reguliše se nešto pravnom normom, a uvek će postojati nešto što je van te pravne norme i za šta se izriče sankcija. 

	Imaćemo zemlju u koju niko neće nikog da ubije na ulici iz kriminalnog miljea? Gde je to? U Diznilendu? U kojoj to zemlji sveta se ne dešava? Pa, uvek će da bude kriminalnih bandi, uvek će da bude onih koji nabavljaju to nelegalno oružje, uvek će toga da bude, tako da ne donosi se zakon zbog njih. Da, zakon se donosi za pristojan svet koji ne spada u te kategorije. 
	I, što se tiče Milana Radojičića, da, postoji još jedan koji postavlja pitanja koja se postavljaju Narodnoj skupštini sa vaše strane, zove se Aljbin Kurti i on pita šta je to radio Milan Radojičić na Kosovu i Metohiji i kada će da odgovara za to, tako da vas dvojica ste vrlo uporni u zahtevima koje isporučujete ka njemu, a siguran sam da nijedan ni drugi nećete uspeti da ih realizujete. Hvala. 
	PREDSEDAVAJUĆA: Gospodine Aleksiću, po kom osnovu tražite repliku? 
	Nije vas spomenuo. Nije pogrešno protumačio to što ste rekli. Ne vidim, nemate osnov.
	Gospodine Markoviću, vi ste mi u sistemu. 
	(Uglješa Marković: Ovlašćeni predstavnik.)
	Kao ovlašćeni, po amandmanu. 
	Izvolite. 	
	UGLjEŠA MARKOVIĆ: Zahvaljujem se, potpredsednice Narodne skupštine. 
	Ja sam samo kratko hteo na konstataciju da treba da se hapse kriminalci, da samo iznesem jedan ili dva podataka koje sam već ovde iznosio u tom kontekstu, bez namere da idealizujem stvari i da kažem da kriminala nema u Srbiji. To nije namera. 
	Namera mi je samo da iznesem ono što su podaci koji su zvanični i o kojima je već bilo reči ovde, apropo toga šta policija radi i da policija treba da radi svoj posao, a to su dva podatka.
	Od 2013. do 2025. godine postoji trend smanjenja broja krivičnih dela, odnosno da je 2013. godine registrovano oko 113 hiljada krivičnih dela, a da je u 2024. godini, odnosno u 2025. godini taj broj bio 64 hiljade krivičnih dela, što je, ako poredimo 2025. u odnosu na 2021. godinu, koja je godina sa najvećim brojem krivičnih dela, smanjenje za 47,6% krivičnih dela. 
	Druga stvar koju sam hteo da kažem tiče se onoga o čemu se ovde govori kada govorim i o oružju, a to je da je u periodu od 2013. do kraja aprila 2026. godine izvršeno 1.125 krivičnih dela ubistva i teško ubistvo, a u poređenju sa istim periodom od 2000. do 2012. godine, taj broj je bio skoro 2000 kada pričamo o ubistvima, što je smanjenje za preko 42%. Mislim da ovi podaci na najbolji mogući način govore o tome da li policija radi svoj posao. Ona ga radi. 
	Naravno, kao što sam rekao na početku, ne želim da idealizujem i ne želim da govorim o tome da kriminala nema u Srbiji. Druga stvar koja se takođe protezala u diskusiji jeste kada govorimo o službenim licima. Unutrašnja kontrola je u prošloj godini, evo, tu je i gospodin Odalović,  neka me ispravi, mislim da je procesuirano preko 300 pripadnika Ministarstva unutrašnjih poslova od strane unutrašnje kontrole, od čega su preko 20% njih su bili načelnici, odnosno policijski funkcioneri. Znači, unutrašnja kontrola takođe radi svoj posao, ali niko ovde nema zabludu da smo m i nešto iskorenili. To je proces protiv koga se uvek treba boriti i to ćemo i raditi. 
	Kada je u pitanju Ministarstvo unutrašnjih poslova i policija, treba samo reći stvari kakve jesu, a to jeste da i te kako postoji pozitivan trend kada govorimo o smanjenju broja krivičnih dela. Zahvaljujem. 

	PREDSEDAVAJUĆA: Hvala vama. 
	Nažalost, gospodin Odalović ne može sve i da hoće, samo ministar ima pravo da govori. 
	Samo da pređem na sledeći član, daću vam kao ovlašćenom vreme. 
	Na član 7. amandman su  zajedno podneli narodni poslanici grupe MI – Snaga naroda, dr Branimir Nestorović. 
	Da li neko iz te grupe želi obrazloženje? 
	Izvolite. 
	BRANKO LUKIĆ: Hvala vam, predsedavajuća. 
	Broj 7, govorio bih o moderatorima zvuka i rekao bih da ovaj zakon nije dobar, pre svega, iz razloga što su ovi moderatori zvuka čak potrebniji sportskim strelcima, pogotovo strelcima sa dugim cevima i ne vidimo razlog zašto ne bi i oni  mogli da koriste moderatore zvuka. Nalaze se na strelištima, sportskim objektima, u timovima. 

	Dakle, takođe, i što je oružje za ličnu bezbednost označeno samo pištolji i revolveri. Zašto puškom čovek ne bi mogao da se brani? Ne bi sigurno imao pušku, a propustio  da se odbrani. 
	Kratko bih odgovorio kolegi Jovanovu koji  očito pokušava da opravda ovaj zakon i razoružavanje naroda u Srbiji. Govori o sudovima koji sude za krivična dela i pored toga što postoji pravo na nužnu odbranu. Tačno. Možda je radio u firmi koja se bavila obezbeđenjem objekata, ali ne možemo da upodobimo firmu sa kućom, sa domom, iza vas su članovi vaše familije. Vi nemate pravo sa provalnikom maskiranim koji vam noću upada u kuću, ne možete da pregovarate. Vi morate da branite porodicu, iza vas su deca, roditelji, supruga. To nije ista situacija kao kad sretnete nekog na ulici. 
	Tačno je da naš zakon ne predviđa prošireno pravo samoodbrane kao što je u nekim američkim državama, ali ja sam zagovornik upravo toga da čovek koji noću brani svoju porodicu u svom domu mora da ima šira ovlašćenja, nego kada se brani od nekoga u sred dana na ulici. Hvala vam.
	PREDSEDAVAJUĆA: Mi smo takvih slučajeva imali više u našoj novijoj istoriji i sve je bilo prekoračenje nužne odbrane, pa su ljudi užasno prolazili. 
	Gospodin Jovanov, pravo na repliku, direktno ste pomenuti.
	MILENKO JOVANOV: Ja razumem vaše uverenje, ali vaše uverenje nema zakonsko utemeljenje. Dakle, to za šta se vi zalažete i što vi mislite da bi bilo prikladno za to se ide u zatvor. Dakle, nema načina da vi to izbegnete. 
	Dakle, ako vama, i ja razumem to što vi govorite, samo postoji jedno „ali“. Dakle, vi mislite da ovlastite građanina da pod određenim okolnostima može da liši života drugo lice, drugog građanina. To je teško sprovodljivo u situaciji u kojoj se država odrekla prava da liši života bilo kog svog građanina za bio koje krivično delo koje je izvršilo. 
	E sada, ako je u pitanju samoodbrana ili nužna odbrana, dakle koji elementi moraju da se dese da bi on mogao da potegne oružje i da puca. Nije dovoljno samo što čuje da mu neko pretura po stvarima, neko je morao... I tu, ako već govorite o tome, onda je tu naš zakon manjkav, jer naš zakon traži da on faktički mora da prvo doživi da je njegov život ugrožen, pa da onda brani svoj život ili život svoje porodice. Je l' tako? Što bi značilo da neko na njega mora prvo da puca, pa da on to nekako preživi, pa da on uzvrati. To je prilično komplikovana situacija. 
	I zato kažem, i ako je bilo preoštro, ne želim preoštro sa vama da polemišem, nema ni razloga za to, ne slažemo se oko pogleda na ovaj zakon, ali sa vama je rasprava uvek i ovde i na odboru krajnje pristojna, mislim samo da je neodgovorno ljudima davati uopšte bilo kakvu ideju u tom smeru odavde iz Skupštine kada je zakon u pitanju. Pa sad mi kao to menjamo, pa sad kad izmenimo zakon više nećete moći da ubijate provalnike, dosada ste mogli, da pojednostavim. 
	(Branko Lukić: Suviše je pojednostavljeno.)
	Pa, dobro, hajde, znate šta, posle onog sa komšijama i migrantima ništa nije suvišno, ali hoću da vam kažem nije to baš tako. 
	Dakle, razumem šta kažete, jeste drugačije, ali, evo, mi smo imali sada situaciju, da uvedemo i politiku u celu priču, da su nekim našim funkcionerima na kuću dolazili blokaderi. Šta sad on treba da izvadi pištolj, ili kako vi kažete može i puškom da se brani, pa može malo dalje da ga dohvati. Ne možemo tako prosto. Država se odrekla u tom delu prava da liši života bilo kog svog građanina. Ne mislim da onda može da ovlasti bilo kog građanina u bilo kojim okolnostima da tako postupi. To je neko moje mišljenje, jer država u principu može sve i ako se ona toga odrekla, onda ni jedan pojedinac ne može da radi ono što država neće. Hvala. 

	PREDSEDAVAJUĆA: Hajde, molim vas, da privedemo ovo kraju, da se vratimo na vrlo zanimljiv posao i još zanimljivije obrazloženje. 
	Izvolite. 
	BRANKO LUKIĆ: Samo kratko. 
	U pravu je kolega Jovanov. Država se odrekla prava da oduzme bilo kome život, ali nije to pravo oduzela pojedincu. Svako ima pravo na nužnu odbranu. Dakle, svako ima pravo da brani svoj život. Nužna odbrana je istovremeno otklanjanje istovremene protivpravne opasnosti. Činjenica je da naš zakon zahteva da vi izvagate kakva vama opasnost preti. I u pravu je kolega Jovanov kada kaže da prvo mora na vas neko da puca, tačno, ali vi ukoliko je u mraku i ne znate da li neko drži pištolj, ne drži pištolj, noć je, a mislim da i sadašnji zakon daje prostora u određenim okolnostima da čovek može da liši drugog čoveka života ukoliko oseća da je on ugrožen i njegova porodica. Samo toliko. Hvala vam. 
	PREDSEDAVAJUĆA: Hvala vama. 
	Ali imali smo slučaj u kojem to nije bilo moguće. 
	(Branko Lukić: Prekoračenje.)
	Tako je. Prekoračenje. Čovek je imao dozvolu za posedovanje, ne za nošenje, lopov nije imao vatreno oružje i čovek je nadrljao jer je branio, u sred mraka, svoju porodicu. Gospodin Jovanov je samo upozorio da ne šaljemo takve poruke jer ne konvengiraju našim zakonskim rešenjima, posebno našoj praksi. 
	Reč ima gospodin Aleksić, po vremenu ovlašćenog.
	Izvolite. 
	MIROSLAV ALEKSIĆ: Prvo, gospođo Raguš, ja bih vas zamolio da ako hoćete da polemišete sa mnom siđete u klupu, pa se lepo javite za reč, pa pričamo o onome o čemu ja sa vama nisam uopšte razgovarao. 
	Kad ste već spomenuli ozloglašeni bunker Zemunskog klana u Šilerovoj, gde su se okupljali Zemunci, ubice premijera Đinđića, moram da vam kažem da je on stvoren zahvaljujući radikalima, Vojislavu Šešelju, kome ste vi pripadali, da je...
	PREDSEDAVAJUĆA: Netačno. Mislite na Surčinski klan. Samo pričajte precizno i o činjenicama. 
	MIROSLAV ALEKSIĆ: Izvršni odbor SO Zemun je 21. februara 1997. godine Dušanu Spasojeviću dao na trajno korišćenje parcelu 12455 za 48.000 maraka. Spasojević je tu napravio tu bazu tzv. bunker, a od tada, po iskazima svedoka saradnika, od Spasojevića i mafije su stotine hiljada maraka, džipove i ostalo dobijali ljudi iz Srpske radikalne stranke, Vojislav Šešelj. Prema tome, što se toga tiče, čini mi se da to najcrnje vreme za građane Srbije je bilo vreme koje su obeležili radikali, a vi ste bili deo tog tima. E sad biste vi voleli da budete malo evropejci pa ste obukli modernije ruho, pa malo promenili retoriku, ali ne biva.
	Da, pravite paravojne i parapolicijske strukture, i to je mnogo veći problem nego ovaj zakon. I te strukture služe vama da se bore protiv građana Srbije koji vas ne podržavaju, protiv neistomišljenika i veliki vam je problem što je sve više tih. I vi sada povećavate te paravojne strukture dok nam u jednoj ruci nudite novi Zakon o oružju i municiji, a u drugoj ruci pravite situacije da te vaše strukture budu jače, kao što je nekada bila i JSO i Šilerova itd. Sada imate JZO, imate neke druge. Kričak mašta da bude Legija, verovatno, da bude takav moćnik, tako se i ponaša. Ali dobro.
	Što se tiče Aljbina Kurtija i adresiranja čoveka koji otima srpsku zemlju, maltretira srpski narod na stranu prekoputa, to je zamena teza, kao i sve drugo što radite. Aljbin Kurti nikada nije imao podršku ni od koga iz opozicije, barem mogu da

govorim u ime Narodnog pokreta Srbije. Nikada u životu se niko od nas nije sreo ni sa kim od njih. Vrlo jasno iznosimo sve svoje stavove po pitanju srpskih nacionalnih interesa. 
	Ovde na ovoj slici, prošli put sam je pokazao, nisam ja sa Aljbinom Kurtijem i sa Edijem Ramom, nego je Aleksandar Vučić. Znate, ovde na ovoj jahti kod Bedžeta Pecolija nisam ja. Na ovoj jahti ovde je Milan Radojičić i vaš kolega Rakić. Evo ga sedi tu u klupama. On sedi na jahti kod Bedžeta Pecolija i uživa sa Bedžetom Pecolijem koji je sponzor i zagovornik kosovske nezavisnosti. 

	Vi sada hoćete kao da kažete – pa ne mi smo super. Pa neće vam to više proći. Svi su videli i ko ste i šta ste i šta radite. Tako da vas molim da shvatite da kada vi ono kažete – vreme odgovornosti dolazi, da i te kako dolazi, i plašite se te odgovornosti.
	PREDSEDAVAJUĆA: Sve  u redu. Samo mi objasnite kakve veze ima sve ovo što ste rekli sa članom 7.
	Dakle, član 106. Poslovnika kaže da ste dužni da govorite, pogotovo u raspravi o pojedinostima, samo o tačkama dnevnog reda. 
	Šta ste vi sada nama obrazložili? Pokušali ste da prikrijete činjenicu da je u periodu kada je vaša vlast bila ubijen premijer, a ministar unutrašnjih poslova, nažalost, nije podneo ostavku. To ste vi pokušali da uradite. 
	Reč ima gospodin Jovanov.
	Izvolite.
	MILENKO JOVANOV: Samo kratko. Stvar je vrlo jasna. Ja nisam govorio ni o kakvoj podršci i bilo čemu drugom. Govorio sam o tome vrlo konkretno. Dakle, postavljeno je pitanje – da li iko traži odgovor na pitanje kako je Milan Radojičić ovo ili ono? Ja sam rekao – da, pored vas to radi i Aljbin Kurti. Ništa više, ništa manje od toga i to je činjenički tačno, tu nema sada šta. Dakle, Aljbin Kurti i ono što čujemo ovde u parlamentu imaju, od nekih poslanika u parlamentu imaju apsolutno iste teze, apsolutno istovetne teze kada su u pitanju Milan Radojičić i svi drugi Srbi sa Kosova i Metohije. 
	A što se tiče poverenja i toga kako tu stvari stoje, to kažu sami Srbi na Kosovu i Metohiji i rekli su, evo, na ovim proteklim izborima. Da nije upravo taj Aljbin Kurti krao glasove za ovoga Rašića imali bi 10 od 10 mandata u Skupštini privremenih institucija na Kosovu i Metohiji. Ovako, dovoljno je Albanaca glasalo za te Srbe po profesiji, koje Kurti planira da zamene Srbe u institucijama i da rade kako on kaže. Tako da, u svakom slučaju znaju ti ljudi kome veruju i zašto veruju, a koliko, vidimo i po poslednjeg glasanju i te kako veruju i Milanu Radojičiću i Srpskoj listi. Hvala. 
	PREDSEDAVAJUĆA: Hvala.
	Na član 8. amandman su zajedno podneli poslanici grupe Mi snaga naroda – Branimir Nestorović. 
	Tekst Predloga zakon glasi: „Kategorija C član 8. oružje, municija i oprema za vatreno oružje iz kategorije C su: pod jedan – onesposobljeno oružje (C1), pod dva – teleskopski optički nišan sa svetlosnim snopom ili sa uređajem za elektronsko pojačavanje svetlosti infracrvenim ili termovizijskim uređajem, moderator zvuka i delovi moderatora zvuka za lovačko oružje (C2), pod tri – staro oružje i njegove moderne kopije koje ne koriste municiju sa centralnim ili ivičnim paljenjem (C3), pod četiri – vazdušno oružje čija kinetička energija je tolika, pod pet – oružje sa tetivom, pod šest – oružje za uzbunjivanje i signalizaciju“. 
	Vi ste rekli da se sve ovo briše. 
	Reč ima gospodin Lukić.
	BRANKO LUKIĆ: Rekli smo da ceo zakon treba da se briše, zato što …
	PREDSEDAVAJUĆA: Ne, mi sada pričamo o ovom članu, gospodine Lukiću. Vi ste advokat, raspravljamo u pojedinostima.
	BRANKO LUKIĆ: Mogu da skratim. Vidim da ste …
	PREDSEDAVAJUĆA: Samo obrazložite amandman – briše se kod ovakve kategorizacije.

	BRANKO LUKIĆ: Vidim da ste fascinirani mecima i ovakvim definicijama, što nema da se menja. Možemo da skratimo.
	PREDSEDAVAJUĆA: To je oružje koje meni ne leži. Ima toliko drugih načina, ako ćemo iskreno. Samo mi obrazložite.
	BRANKO LUKIĆ: Tako je. I svi referenti u SUP-u su žene, da vam kažem. Sa time se i borim svaki dan. 
	Nego, možemo da skratimo ovo. 
	PREDSEDAVAJUĆA: Hajte, molim vas.
	BRANKO LUKIĆ: Prvo bih vam čestitao rođendan. Ova deca što su mi pretraživali rekli su da vam je danas rođendan. Srećan vam rođendan.
	PREDSEDAVAJUĆA: Hvala.
	BRANKO LUKIĆ: Ana je kriva što morate danas da radite. Nisam ja.
	PREDSEDAVAJUĆA: Jeste, u pravu ste.
	BRANKO LUKIĆ: Evo, ovako, ja ću da komentarišem članove 12, 24, 28, 36, 37, 38, 39. i 40.
	PREDSEDAVAJUĆA: Dobro, kada dođem do toga vi komentarišite. Sada imam prijavljene, pa ćemo njih.
	BRANKO LUKIĆ: Do člana 12. nemam ništa, preskačemo.
	PREDSEDAVAJUĆA: U redu. Hvala.
	Član 8.
	Reč ima gospodin Lazović. 
	Izvolite. 
	RADOMIR LAZOVIĆ: Hteo bih da reagujem, prvo načelni stav Zeleno – levog fronta jeste da treba učiniti sve da bude što manje oružja kod građana, da treba zakon pooštriti, a posebno iz ženske perspektive o čemu moje koleginice pričaju već dugo i o čemu smo zapravo što je glavna suština ovih amandmana koje smo mi podnosili. 
	Reagovao bih sada na nešto što je došlo od strane predstavnika SPS gde se govorilo o tome kao da, eto, ne negiraju oni da ima kriminala, ne negiraju oni. Pa naravno da negiraju kada nam je ogrezla zemlja, kada nam je najviši državni vrh ogrezao u kriminalu, kada se ljudi, načelnici policije, najviši policijski funkcioneri učestvuju u mafijaškim obračunima i ubistvima. 
	I sada ja bih hteo da navedem par situacija koje smo imali otpočetka ove godine. Ukupno 20 mafijaških obračuna otpočetka godine i to sam pitanje postavio i ministru policije Ivici Dačiću, ali nisam dobio odgovor, predsedavajuća. Znam, i ja sam šokiran. Očekivao bih da kao narodni poslanik dobijem odgovor na pitanja koja postavljam, ali, eto, vidite, ministar se ne oglašava. Razumem da se ne oglašava zbog toga što generalno izgleda da se ne bavi svojim poslom, ali bi bilo dobro da čujemo… Pazite ovo, predsedavajuća, 5. februara bačena bomba na restoran „Džeri“, tri puta u februaru pronađene tri ručne bombe koje su neeksplodirale, 4. marta zapaljen restoran „Diktator“ u knez Danilovoj, u noći između 16. i 17. ručna bomba na pivnicu u Beogradskoj, dva dana kasnije restoran u Kondinoj zapaljen, 23. marta eksplozivna naprava na teretanu u Prigrevici u Zemunu, Molotovljev koktel na Banovom brdu, 2. aprila ponovo bačen eksploziv na pomenutu teretanu u Zemunu, 12. maja ono ubistvo u kojem je Veselin Milić učestvovao, zatim pet sličnih incidenata u noći između 20. i 21. maja, 21.maja upucan vlasnik onog istog sa početka priče restorana „Džeri“, 27. maja zapaljena vinoteka u Braničevskoj i 22. juna ubistvo, jedna osoba povređena u po bela dana.

	Da li ćemo mi dobiti neke odgovore oko ovoga? Hoće li se neko iz kabineta ili ministar oglasiti o tome? Ja sam više puta ovo govorio. Dakle, očekivao bih da neko ko ispred SPS govori, barem ima neku reč da nam kaže u ovom talasu kriminala koji se dešava u Srbiji i onda kada ovde stavite to, količina oružja o kojoj danas govorimo, naravno da ćemo biti zabrinuti i naravno da postavljamo još jedno isto ovo pitanje. Hvala. 
	PREDSEDAVAJUĆA: Ovde je prisutan državni sekretar Ministarstva unutrašnjih poslova. Vi dobro znate da on ne može da vam odgovori, ali Uglješa može.
	Gospodin Uglješa Marković ima reč.
	Izvolite.
	UGLjEŠA MARKOVIĆ: Ne može po Poslovniku gospodin Odalović kao državni sekretar da odgovara.
	Ja sam se, uvažena potpredsednice, javio još na članu 7. po amandmanu. Intencija mi je bila, da se nadovežem na gospodina Lukića, i sada ću iskoristiti ovo što sam dobio reč da uradim i jedno i drugo, pošto smo došli do člana 9., odnosno člana 8.
	Ja iz ove diskusije jedino što mogu da razumem jeste da će Zeleno-levi front podržati zakon o oružju i municiji jer se zalažu za to i koliko sam razumeo čvrsto će podržati izmene i dopune Krivičnog zakonika. Ako sam dobro razumeo, mi smo onda jedinstveni po tom pitanju, jer ste rekli da ste apsolutno da se skloni oružje sa ulice. 
	Što se tiče svega o čemu ste govorili, jedino što mogu da vam kažem jeste da čini mi se da je broj rasvetljenih ubistava u prvom kvartalu 2026. godine, odnosno da je rezultat takav da su sva ubistva rasvetljena. To je jedan deo priče.
	Što se tiče ostalog, ja mislim da u konkretnim slučajevima počinioci su pohapšeni u većem broju tih slučajeva, o kojima ste govorili, ali takođe nemam problem da pozovem nadležno Ministarstvo, Ministarstvo unutrašnjih poslova i direktora policije da na konkretno vaše pitanje kao narodnog poslanika odgovore. Vi imate prosto prava da vam se odgovori na tako nešto u formi pitanja kada iskoristite taj institut. 
	Ono o čemu sam takođe hteo da govorim, uvažena potpredsednice, jeste član 7. o kojem je bilo reči, a gospodin Lukić je govorio i hteo sam baš da pokažem kako diskusija može da ide u tom smeru da se negde i složimo i vlast i opozicija. 

	Nažalost, gospodin Lukić je išao sa amandmanom „briše se“ na član 7. Mislim da je bilo mnogo bolje da je išao sa amandmanom o kom je govorio, odnosno sa predlogom teksta, a tiče se moderatora zvuka za sportsko oružje. 
	Evo, i gospodinu Odaloviću da se obratim. Ovim predlogom zakona je predviđeno za lovačko naoružanje. Mislim da bi bilo dobro da se tu uvrstilo i za sportsko naoružanje jer bi se time u dobroj meri, i kada pričamo o ljudima koji se bave streljaštvom, sa jedne strane zaštitio njihov sluh, a s druge strane i buka koja sama po sebi jeste jedna od zagađivača prirode. 
	Mislim da bi tom merom negde trebalo razmišljati u smeru, pogotovo imajući u vidu, kako sam informisan od njih, da sada, pogotovo kada govorimo u EU, postoji sve veći broj strelišta gde je čak i zabranjena upotreba oružja bez moderatora zvuka, odnosno prevedeno na srpski jezik – bez prigušivača. Tako da, o tome treba razmišljati. Mislim da sada možda ne postoji mogućnost, ali u nekom narednom periodu kroz neke izmene i to uvrstiti. Hvala.
	PREDSEDAVAJUĆA: Hvala vama.
	Samo da urgiram da poslanici kada upute pitanje MUP-u dobiju u predviđenom roku i odgovor.
	Gospodin Lazović u ime Zeleno-levog fronta. Izvolite.
	RADOMIR LAZOVIĆ: Ja se stvarno nadam da ću dobiti odgovor na ova pitanja. U redu, hajde da sačekamo, ali bih više voleo, na to sam reagovao i prošli put kada se desilo ovo mafijaško ubistvo u kome je učestvovao jedan od najviših funkcionera policijskih, koji je sada naprasno pušten da se brani sa slobode, jer, zamislite, on ne može da utiče na svedoke, on je prosto neko čije dostojanstvo treba čuvati i slično. Ja ne znam kako to, ali u redu.
	Ono što mi je isto važno jeste da vidimo ministra policije koji izađe u javnost i objasni ove situacije koje se dešavaju iz nedelje u nedelju, iz meseca u mesec. Dakle, ne treba nama puno da zaključimo koliko je Srbija ogrezla u kriminalu sa SNS na vlasti, to je potpuno jasno, ali ima valjda čovek koji je zadužen za borbu protiv tog kriminala, pa bih ja voleo njega da vidim, da čujem šta on misli o tome da imate 20 mafijaških obračuna, molotovljeve koktele, ručne bombe, paljenje lokala, sve to što se dešava uglavnom u filmovima za nas koji nismo povezani sa kriminalom, ali vama je to izgleda uobičajeno.
	Dakle, razumem da kolega želi svojim mirnim glasom da nam pokaže kako, eto, ništa se specijalno nije desilo, ali mislim da građane zanimaju odgovoru. Ne smirivanja situacije tako što vi to gledate kao PR krizu. Jel vama to na nivou PR kada se dešavaju ovoliki mafijaški obračuni? Vama je to na nivou, eto, uznemirenja javnosti u smislu da vi pošaljete neku poruku – biće sve u redu, ma nije to ništa. Kako nije ništa? Dvadeset mafijaških obračuna od početka godine. Pa zar ne zaslužuje to odgovor nekoga ko je možda zadužen za to, poput ministra? Meni deluje da zaslužuje. Mi ovde svaki put postavljamo ta pitanja.
	U redu, formalno možda ću dobiti odgovor, iščekujem ga, dobro je ako ga dobijem, pohvaliću ako ga dobijem, ali, ljudi, hoćemo li da se pravimo da se ništa ne dešava ili će čovek da izađe i da kaže nešto? Hvala.
	PREDSEDAVAJUĆA: Dobro, gospodine Lazoviću, kako se pravimo da se ništa ne dešava kada sve vreme pričamo o tome?
	Gospodine Odaloviću, molim vas da na sva pitanja koja poslanici upute, bili ste i generalni sekretar Skupštine, pravovremeno dobiju odgovor. Ne sumnjam da hoće.

	Gospodin Uglješa Marković, replika.
	Izvolite. 
	UGLjEŠA MARKOVIĆ: Zahvaljujem, potpredsednice.
	Kratko. Kao što ste i sami rekli, tu je gospodin Odalović, on je sekretar Ministarstva, zadužen za zakonodavstvo i pravna pitanja. Nažalost, da bismo zbog celokupne javnosti odgonetnuli, on zbog Poslovnika kojim je uređen rad Narodne skupštine nema pravo na reč i zato ne može da odgovori, da ne ispadne da ne želi.
	Kada je u pitanju ministar Ivica Dačić, čini mi se, neka me ispravi neko ako pogrešim, 30. maja, da li je tu predsednik Odbora nadležnog, bio je Odbor za unutrašnje poslove 30. maja, ja molim službu da proveri, ministar Dačić je tada na nadležnom Odboru više sati odgovarao na sva pitanja. On nigde pobegao nije. On je došao na odbor koji se bavi, odnosno koji nadzire i kontroliše rad Ministarstva unutrašnjih poslova i došao da odgovara svim poslanicima bez izuzetka i to je radio više sati. Tada su svi mogli da dobiju odgovore, pogotovo na ova pitanja o kojima ste vi govorili. 
	Takođe, ministar Dačić, bila je tema gde se nalazi, gde je, zašto ne dolazi, on se tada pojavio, kao što se pre dva dana ovde pojavio i iscrpno obrazlagao 45 minuta ovaj zakon. Kao što treba da znate, tada je i sam rekao, nama je u poseti, čini mi se, da ne pogrešim funkciju, generalni sekretar, mislim da se tako zove funkcija, Interpola. Interpol je, između ostalog, institucija koja je takođe jedna od mnogih institucija međunarodnih koja ne priznaje samoproglašenu državu Kosovo i mislim da je veoma značajan i važan i taj deo posla kojim se ministar Dačić bavi kao ministar unutrašnjih poslova. Tako da, i te kako je tu, odgovara narodnim poslanicima na sva pitanja i ne znam šta je tu sporno.
	PREDSEDAVAJUĆA: Molim vas, isteklo je vreme.
	UGLjEŠA MARKOVIĆ: Završavam. 
	Vi, uvažena potpredsednice, a verujem da i uvaženi kolega to odlično zna, vama govorim, ali zarad građana, postoji institut poslaničkog pitanja, on je utorkom i četvrtkom, tada se ta mogućnost iskoristi i dobije se odgovor u pisanoj formi. Zahvaljujem. 
	PREDSEDAVAJUĆA: Hvala vama.
	Za mene je najvažnije što će Regionalni centar Interpola da bude baš ovde u Beogradu i to građani treba da znaju.
	Na član 9. amandman su zajedno podneli narodni poslanici poslaničkog kluba „Mi – Snaga naroda“ dr Branimir Nestorović.
	Na član 10. amandman su zajedno podneli takođe poslanici iste poslaničke grupe.
	Na član 11. amandman su zajedno podneli narodni poslanici iste poslaničke grupe.
	Na član 11. amandman su zajedno podneli narodni poslanici Stranke slobode i pravde.
	Da li se neko javlja za reč?
	Reč ima gospodin Goran Petrović. 
	Izvolite. 
	GORAN PETROVIĆ: Ovim članom predviđate mogućnost da pravnim licima, odnosno privatnim agencijama omogućite nabavku automatskog oružja. Vi, dakle, vršite direktan napad na ustavni poredak Srbije jer su samo policija i vojska zadužene za bezbednost. Ovim ste otvorili vrata da se privatnim agencijama, poput T&M Solutions Daneta  Šijana i kuma Vlade Mandića i nekim drugim, daje slična vrsta 

borbene moći koju ima i policija. Izgleda da policija i vojska po vama nisu sposobne da čuvaju sopstvenu državu, kritičnu infrastrukturu i objekte od posebnog značaja, a vaše partijske agencije izgleda jesu. Njima želite da date automatsko oružje bez ikakvog ograničenja. Vašim stranačkim falangama i plaćenim batinašima. 
	To su isti oni nasilnici iz privatnog obezbeđenja koji su tukli građane, koji odbornicima ne dozvoljavaju da uđu u skupštine i koji obezbeđuju izbornu krađu. Do juče su išli sa fantomkama, bejzbol palicama i čekićima, a sad biste da im date duge cevi. A ko će njih da kontroliše? Vojsku i policiju kontroliše ovaj parlament. A ko će agencije kad ih naoružate automatskim oružjem? Ulazite na opasan teren otvorene mogućnosti stvaranja partijske vojske koju niko sem vas neće moći da kontroliše. Zato verovatno niste ni dali obrazloženje ovog člana. Nema ga, kao ni javne rasprave što nije bilo, zato što želite da na mala vrata izvršite udar na pravni poredak.
	Građani treba da znaju da se omogućavanjem pravnim licima, odnosno agencijama da nabavljaju automatsko oružje direktno ugrožava njihova bezbednost i zato smo i tražili brisanje stava 1. u članu 11. zakona o oružju i municiji. Hvala. 
	PREDSEDAVAJUĆA: Hvala vama.
	Gospodin Jovanov.
	MILENKO JOVANOV: Nije nego postoje firme koje rade transport novca, privatne firme, privatne agencije koje rade transport novca gde se za banke, za potrebe banke pazari iz benzinske pumpe, pumi za gorivo transportuju veće sume novca. To je i ranije bio slučaj. Ono što znam, što sam radio, što je bila ta firma, to je bila najveća srpska firma, prodata je pre pet, šest godina, oni su imali, doduše nisam ja sad neki stručnjak za naoružanje, ali mislim da su oni pumparice imali, ti koji su to radili. Šta očekujete od čoveka koji nosi u pikapu nekoliko miliona evra, da ima praćku? Stvarno, ljudi, tražite nešto što ne postoji, potpuno zanemarujući ono što ti ljudi rade i što im je potrebno za svakodnevni posao. 

	Kakvo će naoružanje imati ne znam, ali znam kakvim poslom se bave i da to nije nimalo naivno. Bilo je nekih slučajeva gde su i otimani i ti ljudi i tovari i sve živo, svašta je bilo. Znači, za potrebe tog posla potrebno je da ljudi budu naoružani, šta da radite, to je tako, jer su sume novca koje prenose i koje prevoze toliko visoke da mogu da, u slučaju da ne postoji ta odvraćajuća mogućnost, budu lak plen za one koji žele lako da dođu do veće sume novca tako što će da opljačkaju transport i reše problem. To je poenta svega. Znači, ljudi koji rade transport novca, koji rade sa takvim sumama novca moraju biti adekvatno naoružani. Ništa više i ništa manje. Hvala.
	PREDSEDAVAJUĆA: Hvala vam. 
	Gospodin Marković, po ovom članu? Izvolite.
	UGLjEŠA MARKOVIĆ: Uvažena potpredsednice, ja sam o ovom članu već u načelu govorio, jer ovo je tema, između ostalog, sa društvenih mreža, i onda kada sam govorio upravo sam govorio o ovome što se tiče ovoga, to je taj stav 1, i ovde je sada dosta paušalno izrečeno nekih stvari.
	Prvo, nije bez ograničenja. Ja sam ovaj član, ne znam da li je kolega bio u sali, ja sam ga pročitao, mogu to ponovo da učinim jer, prvo, ne stoji da je bez ograničenja, već da je to isključivo u skladu ministarstva nadležnog za unutrašnje poslove, može pravnim licima u skladu sa delatnošću kojom se bave, a radi zaštite kritične infrastrukture i objekata od posebnog značaja za odbranu Republike Srbije ili ispitivanje oružja i municije, što mogu biti, između ostalog, instituti koji mogu biti pravna lica, koji mogu biti, između ostalog, i državne institucije, kao i proizvođačima naoružanja i vojne opreme, odobriti nabavljanje automatskog i drugog oružja iz kategorije A2. Znači, pričamo o zaštiti kritične infrastrukture i objekata od posebnog značaja za Republiku Srbiju. To je jedna stvar. 
	A druga stvar, koja ne stoji i koju želim da sugerišem, jeste da ovde nije bilo javne rasprave. Javna rasprava je održana u periodu od 27. marta do 20. aprila, znači tri nedelje je trajala javna rasprava kada je u pitanju ovaj zakon, zakon o kojem govorimo, tako da je to druga stvar koja apsolutno, neću reći nije tačna, ali i nije tačna, tako da, lako je poverljiva i može da se vidi da tu niste upravu. Zahvaljujem.
	PREDSEDAVAJUĆA: Gospodine Petroviću, vidim vas u sistemu. 
	Kako vreme grupe? Pa već ste govorili o istom članu, možete na sledeći. Možete na sledeći, ne možete o istom.
	Ministar Nenad Vujić, izvolite.
	NENAD VUJIĆ: Što se tiče člana 11. i uopšte toga šta sadrži član 11. i to je bio i predmet javne rasprave. Da, javna rasprava je bila od 27. marta do 20. aprila. U javnoj raspravi su,, pored predstavnika resornog ministarstva, bili uključeni i predstavnici različitih organizacija i udruženja. I tu su aktivno učestvovali i Lovački savez Srbije, Lovački savez Vojvodine, iz sportskih streljačkih organizacija, Streljački savez Srbije, Savez za praktično streljaštvo, kao i privredna i stručna udruženja, Privredna komora, Agencija za ispitivanje, žigosanje i obeležavanje oružja, naprava i municije, Nacionalna asocijacija za oružje Srbije. Znači, i u javnoj raspravi i u radu Radne grupe učestvovale su sve relevantne organizacije koje su i prošle i kroz ove navedene članove i nisu imale nikakve primedbe. Zahvaljujem.
	PREDSEDAVAJUĆA: Hvala vama.
	Na član 12. amandman su zajedno podneli poslanici Poslaničke grupe Mi snaga naroda – dr Branimir Nestorović.
	Podnosilac, gospodin Lukić.
	Izvolite.

	BRANKO LUKIĆ: Hvala vam, predsedavajuća.
	Član 12. govori o uslovima nabavljanja oružja iz kategorije B za fizička lica. Već smo čuli da je sada za oružje za ličnu bezbednost granica podignuta sa 18 na 21 godinu. Ne znam šta je razlog tome, da li je to neka statistika koja je pokazala da je povećan broj krivičnih dela počinjen od strane osoba mlađih punoletnih lica koje su između 18 i 21 godinu, u šta sumnjam. Dakle, smatram da je ovo jedno proizvoljno rešenje, koje nema nikakve veze sa realnošću. Da imamo služenje vojnog roka, što se godinama obećava, ovo ne bi ni bilo predmet rasprave, nego bi svako pucao iz pištolja, kao što bi pucao iz puške, tokom služenja vojnog roka. 
	I sada, u stvari, koristiću i vreme ovlašćenog, da ne bih prekidao po ovoj tački.
	Nabavljanje oružja kategorije B i uslov za fizička lica stav 1. tačka 7) kaže da nema bezbednosnih smetnji za nabavljanje i držanje oružja. E sada smo na tom najklizavijem terenu, odnosno na pitanju diskrecionog prava policije. Do sada smo videli kako ono funkcioniše. Ovo diskreciono pravo od strane mnogih zaposlenih u MUP-u, kako načelnika, tako i referenta, tumači se na način – ja mogu da odlučim šta god ja hoću. Ali znamo da diskreciono pravo upravo nije to. Diskreciono pravo mora da poštuje i da prati određen postupak i određena pravila. 
	Problem sa ovim diskrecionim pravom, u praksi, rekao sa vam, pišem hiljade žalbi i hiljade tužbi Upravnom sudu. Problem sa ovim je što mi ne znamo šta je to pronašla terenska kontrola. Neće da nam se kaže. Kažu da nemaju obavezu da nam kažu, a na osnovu toga se donose odluke. Dakle, ja kao stranka u postupku čije je pravo ugroženo i koji moram da imam sva prava, niko ne može da ima više prava nego ja kao stranka u postupku, meni se sprečava da saznam šta je u stvari uzrok odluke kojom se meni oduzima oružje. 
	Ovo je najopasniji deo ovog zakona. Dakle, ostavlja se to nejasno određeno, nejasno definisano diskreciono pravo, na osnovu koga policija odlučuje, a koje neće ni da saopšti osobi od koje se oduzima oružje. To ne treba da bude tolerisano ni u jednom pravnom sistemu. Dakle, donosi se odluka na osnovu neke tajne, na osnovu nekih tajnih podataka. Tvrdim da to tako funkcioniše u svakodnevnom životu. Šta izaziva, pogotovo kada je oružje za ličnu bezbednost, šta izaziva posebnu sumnju? Znamo da je 4. maja 2023. godine donet zaključak Vlade u kojem se kaže da broj oružja za ličnu bezbednost mora da bude smanjen za 90%. Dakle, to nije nešto proizvoljno što je neko izmislio, to je zaključak Vlade, koji je primenjivan mimo zakona. To je drugi par opanaka sada. Taj zaključak Vlade je pregazio zakon i primenjivan je zajedno sa nekim depešama MUP-a o kojima niko ništa nije znao takođe, ali nam je govoreno da postoje depeše u okviru MUP-a koje govore da oružje mora da se oduzima. 
	Dakle, ovo je najgori deo lošeg zakona. I zbog toga svi drugi članovi, svi drugi članovi treba da se brišu, samo zbog ovog člana. I zato kažem, nismo imali ni vremena da detaljno pripremimo sve i zato smo prišli ovom problemu na taj način, ali to je upravo ono što obesmišljava ceo ovaj zakon, ceo ovaj napor koji su, ja verujem, ljudi uložili, razgovarali i sa nama i diskutovali između sebe, ali kažem, pored sveg tog napora, konačno rešenje nije dobro. Hvala vam. 
	PREDSEDAVAJUĆA: Hvala vama.
	Gospodin Goran Petrović.
	Izvolite, od vremena grupe.

	GORAN PETROVIĆ: Samo pojašnjenja radi.
	Dakle, mi imamo zakon koji važi danas i koji će važiti još devet meseci. U tom zakonu stoji član 40. stav 2: "Ministarstvo može pravnim licima, u izuzetno opravdanim slučajevima, u skladu sa delatnošću kojom se bavi, itd." Sada se donosi novi zakon koji kaže: "Ministarstvo nadležno za unutrašnje poslove može pravnim licima, u skladu sa delatnošću". Dakle, nema više izuzetno opravdanih slučajeva. 

34/1	MT/IR		16.20 – 16.30

	To znači da su ovlašćenja ministarstva proširena i da ne postoji prepreka da bilo kojoj agenciji koja se bavi, na primer, to je ono što je kolega preskočio maločas, obezbeđenjem objekata, da bilo kojoj agenciji izda odobrenje da može da nabavlja automatsko oružje, i to je jedna velika opasnost. 
	Mi smo u amandmanu tu pokušali da objasnimo koje sve te situacije mogu da se dogode i zbog čega smatramo da bi bezbednost građana mogla biti ugrožena s jedne strane, a s druge strane tačno je i ovo o čemu sam govorio. Postoji bojazan, postoji strah da se može desiti, a videli smo kako su se te agencije ponašale u proteklom periodu, da se može desiti da se one zloupotrebe. Zar taj strah ne treba, nije opravdan kod svih? Nije to mržnja, nije to politička netrpeljivost, to je opravdan strah. Otići će ova vlast, doći će neka druga, pa ne možemo mi svakog dana da menjamo zakone. 
	Zbog toga smo smatrali da ovaj član treba brisati. Možda ga regulisati na neki drugi način, možda ga definisati bolje, ali onda morate menjati neke druge članove, a za to nije bilo vremena. 
	Hvala vam.
	PREDSEDAVAJUĆA: Hvala vama.
	Ozbiljan ste čovek. Ne znam kako vam je promaklo da su bile javne rasprave. Jedna od ozbiljnijih rasprava se vodi upravo sada. Ja verujem, pošto govorimo o amandmanima, ovo je tek Predlog, a imali ste dovoljno vremena između Nacrta i Predloga, da će ljudi iz Ministarstva unutrašnjih poslova dobro da razmisle o svakom vašem rešenju. 
	Na član 12. amandman su zajedno podneli narodni poslanici Zeleno-levog fronta – Ne davimo Beograd.
	Reč ima gospođa Biljana Đorđević. 
	Izvolite.
	BILjANA ĐORĐEVIĆ: Zahvaljujem.
	Pa, naš amandman se odnosi na odobrenje za nabavljanje oružja. Dakle, smatramo da umesto tog odobrenja za jedan neodređeni broj komada oružja treba precizirati i zameniti nabavku jednog komada. Dakle, da za svaki dodatni komad oružja bi trebao da se podnese novi zahtev i da se pribave nova dozvola. Prosto, ako je to za ličnu bezbednost nejasno je zašto bi neko imao 15 komada oružja, a ne jedan. 
	Želim ovde da ukažem na to da je generalno posedovanje oružja snažno obeleženo rodno pitanje, a samim tim je i nasilje zloupotrebom vatrenog oružja rodno zasnovano. 
	Dakle, nema mnogo ni istraživanja u vezi sa ovom temom, ali ona koja postoje kažu da, mi sad, prosto volela bih da dobijemo i nove podatke od Ministarstva u narednim danima ako može, da u Srbiji muškarci su vlasnici vatrenog oružja 94,7%, a žene samo 5,3%. Dakle, to prosto dobrim delom govori o ovome o čemu ja pričam. Mi imamo i dodatne neke amandmane koji se tiču, takođe o kojima ću kasnije govoriti, toga kako se prosto ljudi osećaju i koja je razlika između muškaraca i žena u pogledu toga, jel, količine oružja i da li se oni percipiraju da ih to čini bezbednijim ili manje bezbednim. 
	Recimo, 62,2% žena smatra da ih posedovanje oružja u domu čini manje bezbednim. I onda dodatno, ukoliko, jel, vi sad možete da imate beskonačno mnogo ovih komada oružja, to se ne čini racionalnim.
	Želim samo još da dodam da je bio pre tri godine slučaj femicida u Novom Sadu, gde je žrtva zapravo prijavila partnersko nasilje i bila izrečena mera zabrana prilaska. Međutim, predstavnici institucije su znali da ubica, je lovac, da radi u prodavnici oružja i da će mu oružje i nakon oduzimanja, ono koje jed bilo u njegovom legalnom posedu, biti dostupno. 

	Dakle, dodatno, prosto, ovaj amandman koji predlažemo bi mogao da bude prevencija za takve slučajeve. Zahvaljujem.
	PREDSEDAVAJUĆA: Hvala vama.
	Na član 12. amandman su zajedno podneli narodni poslanici poslaničke grupe Narodni pokret Srbije – Novo lice Srbije.
	Da li neko od predlagača želi reč?
	Reč ima gospodin Aleksić.
	Izvolite. 
	MIROSLAV ALEKSIĆ: Zahvaljujem.
	Gospođo Raguš, vi ste izgleda raspoloženi danas da sa mnom polemišete. Voleo bih da vi pređete u klupe, pa da pričamo. Ali, samo da vam kažem, malopre ste rekli -  za vreme vaše vlasti je ubijen premijer Đinđić. Znate, ja se nisam bavio politikom kada je ubijen premijer Đinđić. Imao sam 25 godina tada. Mnogo kasnije sam počeo da se bavim politikom i nemojte meni da spočitavate nešto sa čime nemam nikakve veze, a mnogo manje svakako od onih koji su se veselili kada se dogodila ta tragedija i taj zločin u Srbiji. 
	Što se tiče ovog amandmana, mi smo predložili da se preformuliše i da lica starija od 18 godina mogu da poseduju oružje za ličnu bezbednost, zato što, prosto, od 18 do 21 godine ta lica, dakle, nemaju nikakva prava, a praktično uvažavaju sva druga prava koja se tiču nekih drugih stvari, a ne oružja. 
	Dakle, to je jedna svojevrsna diskriminacija i ja bih vas pozvao da ovaj amandman uvažite, posebno sa aspekta onog što sam govorio, da nismo svi baš jednaki pred zakonom. I nismo svi jednako bezbedni i ne uvažavamo baš svi podjednaka prava. Neko ima manja, neko veća.
	Evo, ja sam došao do dokumenta Ambasade Republike Srbije koja je uputila dokument Ministarstvu inostranih poslova BiH. Dakle, tiče se bezbednosnog protokola člana porodice načelnika UKP-a, gospodina Krička, gde bukvalno je sproveden nalog o postupanju, pratnji, gde je navedeno da na poslovima neposrednog fizičkog obezbeđenja jeste pripadnik policije N.B, neću reći iz korektnosti ime, koji nosi oružje preko granice, „Glok 17“. Ambasada moli da nadležni organa BiH omogući nesmetan prolaz i ubrzanu pasošku, carinsku kontrolu na graničnim prelazima, obezbede posebne dozvole za unos i nošenje oružja na teritoriji BiH, itd. 
	Dakle, poseban deo priče je to ko uživa obezbeđenje, pratnju, blinkere i ostale stvari. Time se apsolutno ne bavite, a da ne govorim o tome… Ja neću da iznosim sad podatke ko je šta, ali to se radi o članu porodice. Nisam ja siguran da ministri iz Vlade Republike Srbije za svoje članove porodice uživaju ovakvu pratnju i da ih prati na letovanja i odmore bilo ko od pripadnika policije, i to preko granice u drugu zemlju. 
	Kakvi su aršini? Kakva je to država? Kakav je to zakon? Jel napravljena bezbednosna procena možda? To su odgovori koje javnost treba da zna.
	Dakle, ako je sve u skladu, ako je nečija bezbednost ugrožena, ako ima pratnju nema problema. Pa, bili su pod pratnjom i oni koji su se poubijali u restoranu na Senjaku. I? Ništa.
	Dakle, ako je ovo zloupotreba ministar policije i direktor policije treba da reaguju i da ispitaju ovaj slučaj. Evo, ja ih sad pozivam. Neću ja da iznosim podatke. Ne želim da bilo koga targetiram, ali ih pozivam da provere ovaj slučaj, da li je ovo urađeno sve u skladu sa zakonom, sa procedurama ili nije. Ako nije, neka neko snosi odgovornost. 
	Hvala. 

	PREDSEDAVAJUĆA: Najlepše hvala što niste pomenuli članove porodice. 
	Tu je državni sekretar Ministarstva unutrašnjih poslova i apsolutno sam uverena da će to biti provereno. 
	Da se izvinim, nisam bila precizna. Nisam mislila na vas lično, nego na partiju čiji ste bili član. Zaista toliko bahata nikada nisam bila. 
	Na član 13. amandman su zajedno podneli narodni poslanici grupe MI – Snaga naroda. 
	Reč ima gospodin Lukić.
	Izvolite. 
	BRANKO LUKIĆ: Nemam ništa do 24.
	Hvala. 
	PREDSEDAVAJUĆA: Dobro. Hvala što ste me podsetili. 
	Na član 13. amandman su podneli zajedno poslanici Zeleno-levog fronta – Ne davimo Beograd.
	Reč ima gospođa Biljana Đorđević.
	BILjANA ĐORĐEVIĆ: Slično kao u prethodnom članu, dakle i u prethodnom amandmanu koji sam obrazlagala. Dakle, i ovde je naš predlog da se član 13. stav 1. promeni i da umesto da policijski službenici i profesionalna vojna lica, lica koja rade u službama bezbednosti i drugim državnim organima koja po službenoj dužnosti nose oružje i službenici privatnog obezbeđenja koji obavljaju poslove sa oružjem, dakle, umesto da mogu da nabave i drže neodređeno oružje da zapravo treba precizirati i da oni mogu da nabave i da drže jedan komad oružja za ličnu bezbednost, sa navršenih 18 godina života. Dakle, jednako kao i za civile. Ukoliko bi bilo potrebno više, dakle, da za svaki konkretan komad oružja moraju da podnesu novu dozvolu. 
	Dakle, ponovo još neki podaci, jel, kao što sam rekla iz retkog istraživanja koje je u vezi sa rodom i malokalibarskim oružjem objavljeno 2019. godine od strane Centra za kontrolu malokalibarskog i lakog naoružanja u jugoistočnoj  i istočnoj Evropi.

	Dakle, ako Ministarstvo ima neka druga saznanja mogla bi da nas informiše o tome. Recimo, muškarci čine 98,3%, a žena svega 1,7 zaposlenih u kompanijama za privatno obezbeđenje koji su ovlašćeni da nose vatreno oružje tokom vršenja dužnosti. 
	Dakle, ponovo u vezi a tim ko se kako oseća i da li se oseća bezbednijim sa oružjem ili ne, i da li da ga ima u domu, dakle ne vidimo razlog zašto bi mogla da se drži beskonačno mnogo oružja, a i da podsetim na pitanje koje sam postavila kada sam govorila ovome u načelu. 
	Dakle, s obzirom da smo mi imali ovde tvrdnje da već 40 godina policajci mogu da obezbeđuju kriminalce, ovde ako mogu da dobiju beskonačno oružje zarad lične bezbednosti, jer to kad čuvaju kriminalce, prosto opravdan razlog da mogu da dobiju beskonačne komade oružja. Mislimo da je ovaj amandman opravdan. 
	PREDSEDAVAJUĆA: Hvala.
	Na član 14. amandman su zajedno podneli narodni poslanici Mi – Snaga naroda.
	Na član 14. amandman su zajedno podneli Zeleno-levi front – Ne davimo Beograd.
	Da li neko od predlagača želi reč.
	Gospođo Đorđević.
	Izvolite.
	BILjANA ĐORĐEVIĆ: Dakle, mi ovde predlažemo da se dodaju reči koje se tiču uverenja od lekara, u zavisnosti od ocene zdravstvene sposobnosti, izdaje se sa rokom važenja od pet godina, dakle da se doda da se ovo uverenje unosi u elektronski medicinski dosije e-karton lica kome je izdato. 
	I smatramo da u doba elektronskih zdravstvenih kartona predložena formulacija je zastarela da ne odgovara mogućnostima bržem razvoju informacija savremenog doba i da nema razloga imajući u vidu odredbe Zakona o zdravstvenoj dokumentaciji, evidencijama kojim je uveden elektronski medicinski dosije. 
	Dakle, da se to ne iskoristi da se na mnogo efikasniji,  jednostavniji način uredi pitanje evidentiranja i razmene podataka između zdravstvenog sektora i MUP-a. O tome da je određenom licu izdato ili nije izdato uverenje o mogućnosti posedovanja vatrenog oružja.
	 Dakle, ovo bi takođe doprinelo da situacije poput one koje sam prethodno pričala o femicidu iz Novog Sada pre tri godine, može brže da se reaguje. Obrazloženje Vlade baš nije nekako ubedljivo da je ovo dodatno zastarelo rešenje potpuno izvršila svrhu zašto smo onda uvodili e-karton, čemu on služi ako nećemo da ga koristimo? Zahvaljujem. 
	PREDSEDAVAJUĆA: Najlepše hvala vama što prvo pišete amandmane, onda ih i obrazlažete u raspravi u pojedinostima. 
	Ja sam gospodina Odalovića pitala za analize o kojima ste govorili. Ministarstvo unutrašnjih poslova raspolaže tim analizama i obećano je da će vam biti na klub i poslato.
	Na član 15. amandmane su zajedno podneli narodni poslanici Mi snaga naroda – dr Branislav Nestorović.
	Na član 16. amandmane je podnela ista grupa.
	Na član 16. amandman je podneo narodni poslanik gospodin Marijan Rističević.
	Vlada i nadležni odbori su prihvatili.
	Amandman je postao sastavni deo zakona.

	Gospodin Rističević ima reč.
	MARIJAN RISTIČEVIĆ: Dame i gospodo narodni poslanici, uz zahvalnost za prihvaćen amandman moram reći da se radi, samo se vi smejte, da se radi o redovnom zdravstvenom pregledu i vanredni zdravstveni pregledi. 
	Dakle, pošto se smejete moram da vam objasnim na jednom očiglednom primeru zašto treba vlasnici oružja na određen način uputiti na vanredne zdravstvene preglede.
	Verovatno znate da normalne osobe neće izmisliti priču o zvučnom topu po nalogu hrvatske obaveštajne službe da bi izazvali reakciju međunarodne zajednice. To je radio Vilijam Voker i ova država je to skup platila. To prikazivanje, navodnog nekog zločina, navodno neke situacije, pucanje u narod, itd. To je ovu zemlju malo i koštalo. 
	Recimo, da Evropskom parlamentu, Hrvatska je upravo zbog toga svog državljanina nagovorila da potvrdi priču o upotrebi zvučnog topa. Dakle, Evropska unija je, zahvaljujući toj tvrdnji, donela rezoluciju u kome je na određen način osudila državu Srbiju, izazvala štetne posledice po državu Srbiju u odnosima sa Evropskom unijom zato što je neki tamo visoki načelnik Generalštaba tvrdio, ničim izazvan, da je zvučni top upotrebljen.
	Dakle, to normalna osoba ne bi uradila. S obzirom da se radi o naoružanom licu, moj savet je da odmah posle usvajanja zakona, se izvrši vanredni taj pregled osobe koja je to tvrdila, jer takvu tvrdnju normalna osoba po nalogu Hrvatske obaveštajne službe ne može da učini. Hvala.
	PREDSEDAVAJUĆA: Hvala vama.
	Na član 16. zajedno su podneli narodni poslanici kluba Narodni pokret Srbije i Novo lice Srbije.
	Da li se neko javlja za reč?
	ALEKSANDAR IVANOVIĆ: Zahvaljujem. Amandman na član 16. je logički nastavak onoga o čemu je koleginica pričala u prethodnom članu i mi ovde intervenišemo i predlažemo da se elektronskim putem ukoliko u ovlašćenoj zdravstvenoj ustanovi tokom pregleda, lekar utvrdi da se stanje zdravstvenog onoga ko poseduje oružje promenilo, o tome odmah elektronskim putem obavesti nadležno ministarstvo, sve i da u toj brzini dobijemo i da u intervalu od 10 godina sprečite neku tragediju, veliki ste posao uradili. 
	Dakle, zato smo intervenisali ovde da se pored reči – odmah, doda i reč – elektronskim putem, da se to uradi.
	Ja bih još samo jednu stvar intervenisao, predstavnik sa druge strane je tokom svog izlaganja rekao da je Miroslav Aleksić, ovog drugog strateškog i koalicionog partnera neću pominjati, jedini čovek koji postavlja pitanja, koja se odnose na Milana Radojčića, u ovom parlamentu i to ne odgovara istini i ta pitanja postavljam i ja, ali iz nekog razloga, nikada ne dobijam odgovore na ta pitanja. Dakle, moje pitanje zašto taj čovek uvažava tako specijalan i poseban status i zašto na KZŠ gde najčešće imamo i ono o čemu sam i juče govorio, autentično tumačenje zakona ove države, kada predsednik kaže, on nije cvećka, ali mu ja verujem da nema nikakve veze sa ubistvom Olivera Ivanovića.
	Ja sam otišao i korak dalje, dve godine čekam informaciju kao član Odbora za kontrolu službe bezbednosti, od BIA, da li je Oliver Ivanović, neposredno pre ubistva, bio u toj instituciji, da li se žalio na ličnu bezbednost, koga je imenovao i šta je BIA uradila povodom toga. 

	Kao zamenik člana Odbora za kontrolu službe i bezbednosti, ja ne mogu da dobijem tu informaciju i to evidentno ide u prilog tome da mi svi u ovoj državi nismo jednaki pred zakonom , bez obzira šta mi ovde menjamo i donosimo, ne primenjuje se jednako na sve nas, ali ja duboko verujem da se bliži trenutak kada će to vreme biti iza nas i onda će svi oni koji nisu primenjivali zakon, morati da odgovaraju zbog toga.
	PREDSEDAVAJUĆA: Na član 16. amandman su zajedno podneli narodni poslanici kluba Zeleno levi front, Ne davimo Beograd.
	Reč ima Biljana Đorđević.
	BILjANA ĐORĐEVIĆ: Da, slično kao što je kolega Ivanović, i mi smo obrazlagali amandman, tako smo i mi tražili da se u članu 16. stav 5.i 6. promene i da glase da – mišljenje lekara vanrednog lekarskog pregleda,da se dostavlja nadležnom organu, MUP i unosi se u elektronski  medicinski dosije i lice koje je upućeno na vanredni pregled, ali još dodatno da lice nije prošlo vanredni lekarski pregled, nadležni organ, MUP, će doneti rešenje o ukidanju dozvole za držanje oružja. Moram samo da prokomentarišem priču o tome da neki ljudi nisu normalni i to znači, da ste vi sada upravo optužili, ali niste jedini i to je sramotno, na žalost, oko 4 hiljade ljudi, koji su se žalili da su bili izloženi zvučnom oružju i da nisu normalni, time ste optužili i brojne lekare kojima iz zdravstvene institucije kojima su se ovi ljudi obratili, naravno imali ste i druge vrste mehanizama u dobro oprobanom mehanizmu policije zdravstva, kojim suzbijate mogućnost da zapravo dobiju zdravstvenu zaštitu i ja sam i tada kada se to dogodilo, ovde u ovom domu postavila pitanje kako je moguće da neko unapred kaže da se ništa nije dogodilo i tada sam postavila pitanje i Zlatiboru Lončaru, a da zapravo se ljudima ne omogući u državnim institucijama da izvrše pregled, ali su to uradili u različitim privatnim i ti nalazi postoje i prosto je sramotno da to negirate i umesto da odgovorite na pitanje šta se dogodilo i da se to procesuira, vi pokušavate da sve građane Republike Srbije učinite ludim, a to baš tako neće ići.

	
36/1	GD/MP		16.40 – 16.50

	PREDSEDAVAJUĆA: Ali mislim da se procesuira. To je, prosto, zbog javnosti. Postupak je u toku.
	Na član 17. amandman su zajedno podneli narodni poslanici grupe MI - Snaga naroda, dr Branimir Nestorović.
	Niko se ne javlja za reč.
	Na član 18. amandman su zajedno podneli poslanici narodni poslanici grupe MI - Snaga naroda, dr Branimir Nestorović.
	Predlagači ne žele reč.
	Na član 18. amandman su zajedno podneli narodni poslanici poslaničke grupe Srbija centar - SRCE. 
	Reč ima gospodin Petar Bošković.
	Izvolite.
	PETAR BOŠKOVIĆ: Hvala, predsedavajuća.
	Naime, Srbija – CENTAR, to sam više puta ponovio, u našem resornom Odboru, a to gospodin Odalović i to gospodin Ivica Dačić jako dobro znaju, sede i pukovnici i generali policije, a i vojske, tako da svaki naš amandman koji smo podneli je dobrano argumentovan. Tako i ovaj član 18. 
	Molim vas u tački 3. koju hoćemo da promenimo neverovatno je da je upisano da se bezbednosna smetnja odnosi na ponašanje, navike i sklonosti. 
	Molim vas, ministar pravde bi morao da odgovori na ove tri formulacije, na ove tri reči, jer ako ste u stanju da merite barut u grame, da merite municiju, svaki metak, onda ste i u stanju da objasnite ove tri reči koje diskreciono pravo daju policijskom službeniku da, pored prva dva stava koja nisu sporna, a ona su vezana za Krivični zakon, pa ukoliko imate krivičnu prijavu, ukoliko imate bilo koju smetnju, to je u redu, a onda treći se podvlači gde može neko da analizira, iako ste potpuno u redu, vaše ponašanje, navike i sklonosti i pri tome da vam ne da objašnjenje zbog čega je to urađeno. Zato mi predlažemo da ako postoje konkretne poverljive i dokumentovane činjenice, pravosnažne sudske ili prekršajne odluke, odnosno događaj utvrđen u postupku u skladu sa zakonom koje neposredno ukazuje da bi lice oružje moglo zloupotrebiti na štetu života, zdravlja, ali i bezbednosti ljudi. Znači, to predlažemo.
	Zatim, predlažemo u istom članu 18. ali stav 2. da se doda novi i da on glasi da rešenje odnosno akt kojim se utvrđuje postojanje bezbednosne smetnje, znači ovo o čemu sam govorio, mora sadržati obrazloženje sa navođenjem konkretnih činjenica i dokaza na kojima se zasniva, a ne paušalno mišljenje policijskog službenika. 
	Protiv toga akta dopuštena je tužba u upravnom sporu o kojoj sud odlučuje u punoj jurisdikciji. Znači, ne može vas niko optužiti za vaše ponašanje, navike i sklonosti, a nema dokaza i pri tome ne sme ostati diskreciono pravo u Ministarstvu unutrašnjih poslova pod pokroviteljstvom bezbednosna provera. 
	Molim vas, to još uvek važi u vojsci, to znam,  ali u policiji i za legalno nošenja oružja zaista ne bi trebalo da važi. Hvala najlepše.
	PREDSEDAVAJUĆA: Hvala vama.
	Na član 18. amandman su zajedno podneli narodni poslanici poslaničkog kluba PSG-SDA-PDD.
	Reč ima gospodin Pavle Grbović.
	Izvolite.
	PAVLE GRBOVIĆ: Zahvaljujem, predsedavajuća.
	Ovim amandmanom suštinski želimo da preciziramo ovaj član zakona. 
	Dakle, po sadašnjem, odnosno po tekstu Predloga kao bezbedonosna smetnja se napominje da je lice pravosnažno osuđivano za određena krivična dela, pre svega iz 

oblasti krivičnih dela protiv života i tela, slobode i prava čoveka i građanina, protiv polne slobode. Naš amandman ide u pravcu da se kao bezbednosna smetnja ne utvrđuje samo pravosnažna presuda koja izriče kaznu zatvora, već bilo koju sankciju, jer smatramo da kod pristupa oružju, odnosno kod zakonskog regulisanja tog pitanja da nije od odlučujućeg značaja vrsta sankcije koja se izriče, već sklonost ka nasilničkom ponašanju i sudski, odnosno pravosnažno utvrđeno postojanje određenih krivičnih dela. 
	Takođe, predlažemo da se kao bezbednosna smetnja uvede to da je u poslednje četiri godine pravosnažnom odlukom suda određenom licu određena mera u cilju zaštite od nasilja u porodici ili je produžena hitna mera u skladu sa zakonom kojim se uređuje sprečavanje nasilja u porodici.
	Mislim da smo previše puta u praksi svedočili činjenici da su brojna krivična dela, pre svega kada je reč o krivičnim delima koja bi se mogla definisati kao krivična dela femicida, da su se dešavala nakon što je neko prijavljen, nakon što je postupak započet, a pre nego što je on rezultirao osuđujućom presudom i smatram, prosto, da bi preciziranje ovakvog zakonskog rešenja na način koji smo predložili, bio od pomoći kako bi se eventualno takvi zločini sprečili, a ne da zakon ostane nedorečen u određenoj meri, čak u toj meri da bi mogao da pomogne takvim učiniocima, odnosno ljudima sa takvim sklonostima, da krivična dela koja su pokušali ili koja nameravaju da sprovedu, odnosno da izvrše, da ih do kraja i dovrše. 
	I ono što bih voleo da čujem, s obzirom na to da nema ministra Ivice Dačića, pretpostavljam, gospodine Vujiću, da ste onda vi ovlašćeni da o tome govorite, bilo bi zaista šteta da ovaj zakon ostane političko siroče u Skupštini ovde, jeste da smo dobili od Vlade obrazloženje zašto ovaj amandman nije prihvaćen, a kaže da je namera predlagača u potpunosti obuhvaćena postojećim rešenjima, pa ako možete samo da mi kažete u kom delu predlozi koje sam upravo izneo i argumentacija kojom sam ih potkrepio izlaze van kruga vaše utvrđene namere. Zahvaljujem. 
	PREDSEDAVAJUĆA: Hvala, gospodine Grboviću. 
	Reč ima ministar Nenad Vujić. 
	Izvolite. 
	NENAD VUJIĆ: Javnosti radi. Jasno je i zato je, pošto postoji pravnosnažno koje se spominju u prvim tačkama, tačka 3, a to je ovo što pokriva ove sve situacije, a to je lice svojim ponašanjem, navikama ili sklonostima, tako da  govorimo o situacijama, recimo, pogotovo što se i navodi vrlo često, a to je kada govorimo o nasilju u porodici. Još uvek nemamo pravnosnažne odluke u tim situacijama i zato onda imamo i ovako ovu postavljenu formulacija – ako licem svojem ponašanjem, navikama ili sklonostima ukazuje da će predstavljati opasnost za sebe i druge. To je vrlo jasno da onda time govorimo o svim situacijama u kojima nemam pravnosnažnu presudu, nemamo osudu itd. nego imamo da je još sve to u nekoj fazi postupka ili je u fazi prijave itd., pogotovo kada govorimo o nasilju u porodicu. Znači, to je postupak koji traje. Imamo preventivne mere itd., ali još uvek nemamo pravnosnažno i onda ovom tačkom – lice svojim ponašanjem, navikama ili sklonostima ukazuje da će predstavljati opasnost i onda mu se odbija zahtev za dozvolu za posedovanje oružja. Hvala. 
	PREDSEDAVAJUĆA: Niste zadovoljni obrazloženjem? 
	Osetljiva je tema i zato ću vam dati reč. 
	Izvolite. 
	PAVLE GRBOVIĆ: Zahvaljujem. 
	Prvo, hvala što je uopšte bilo kakvo obrazloženje dato. S druge strane, naši amandmani idu u pravcu jasnog definisanja tih stvari na osnovu vrlo konkretnih 

i merljivih parametara. Dakle, radi se o merama koje su izdate od strane nadležnih organa. 
	To što ste vi napomenuli i što jeste deo zakonskog teksta jeste jedna vrsta, kako predsednik voli da govori, kaučuk norme koja daje diskreciona ovlašćenja i može dovesti do arbitrarnih procena. 
	Dakle, ne vidim u  kojoj meri i zbog čega je predlog koji smo mi ovde dali u suprotnosti sa daljim tekstom zakona na koji se vi pozivate? Štaviše, norma koja mi predlažemo norma koju mi predlažemo na precizniji način definiše ono što ste vi pokušali da date u svom obrazloženju i ni na koji  način ne može da bude u koliziji. Dakle, ne mora čak  ni da bude u potpunosti da su te dve stvari međusobno isključive, ali ovo što mi predlažemo je daleko pravičnije i daleko preciznije nego to što ste nam vi upravo obrazložili. 
	PREDSEDAVAJUĆA: Hvala. 
	Kada je diskreciono pravo u pitanju, isto vam je za prebivalište, a može da podvuče paralela sa slobodnim sudijskim uverenjem. Manje-više, svi se suočavamo sa tim diskrecionim pravima čija obrazloženja neretko nisu baš najjasnija. 
	Gospodin ministar pravde Nenad Vujić ima reč. 
	Izvolite. 
	

37/1	TĐ/CG			16.50 – 17.00

	NENAD VUJIĆ: Ovde možemo pre toga govoriti, što je u teoriji prava i vrlo prisutno, o tzv. „kaučuk normama“ kojima pokrivate sve situacije. To je jako dobro u kontinentalnom pravu zato što kada uđete u nabrajanje zakona ili situacija uvek možete da dođete u opasnost da određena situacija onda nije navedena. I to je opasnost kada imate nabrajanje ili kada nabrajate, pa onda stavite i druge situacije. To je onda vrlo diskutabilno. Zato sa ovakvom normom, koja je postavljena, znači, kada lice svojim ponašanjem, navikama, ulazimo u situaciju gde možemo pokriti sve one mogućnosti o kojima govorimo, a pogotovo kada imamo, recimo, situacije prijave nasilja u porodici koje se vrlo često uzimaju ovde kao primer i onda imate mogućnosti reagovanja, jer još uvek nemamo možda nekakvu meru, da ne govorim tek o pravnosnažnoj odluci. Zato je ova norma i ovako postavljena i smatralo se da ono mnogo bolje onda pokriva sve moguće situacije koje se mogu javiti. Hvala.
 	PREDSEDAVAJUĆA: Hvala vama.
	Molim vas, Pavle, imajte na umu da gospodin Vujić nije nadležni ministar za ovaj zakon. Znam da vi niste, kao pravnik, zadovoljni svim objašnjenjima, ali tu je državni sekretar koji je čuo i pročitao vaš amandman.
	Imamo potpuno legalne uslove za rad ove sednice. 
	Moram da pitam gospođu Jakovljević i gospodina Petrovića – da li se vi javljate po ovom članu? Po amandmanu. Izvolite.
	Reč ima gospodin Slobodan Petrović.
	SLOBODAN PETROVIĆ: Ja ću koristiti vreme ovlašćenog.
	Ja još uvek nisam dobio odgovor na pitanje – kako su za vreme vaše vlasti bivši pripadnici OVK i oslobodilačke vojske Preševa, Medveđe i Bujanovca dobijali dozvole za oružje i da li će to i u budućem periodu biti praksa?
	Dakle 90-tih godina na prostoru Kosova i Metohije osnovana je teroristička OVK ili UČK, koja je zvanično delovala do pred kraj 1999. godine. Ubrzo nakon formalnog gašenja OVK na teritoriji južne Srbije, u kopnenoj zoni bezbednosti, formirana je oslobodilačka vojska Preševa, Medveđe i Bujanovca u kojoj su učestvovali i bivši pripadnici OVK.
	Ovo što vidite na fotografiji je jedna od brigada ove oružane paravojne formacije, s tim što ćemo se vratiti kasnije na pojedince sa ove slike. U tom periodu od 1999. do 2001. godine njeni pripadnici su izvršili nekoliko stotina oružanih napada na srpsku vojsku, policiju i civile. Otimani su i zlostavljani, mučeni, ubijani ne samo Srbi, već i Albanci i Romi, o čemu postoje razna svedočenja, kao i svedočenja o ilegalnim pritvorima u okolini Bujanovca i Preševa, u selima Veliki Trnovac i Breznica, gde su zatočenici najmonstruoznije mučeni i zlostavljani. Ova oružana formacija je rasformirana 2001. godine. 
	Određeni broj njenih pripadnika je tada predao oružje, ali su godinama nakon toga naša policija, vojska i službe bezbednosti pronalazili i iskopavali velike količine naoružanja u Bujanovcu i Preševu i u okolini ove dve opštine. Oružje je bilo zakopavano u sanducima i u cisternama. Pronađene su velike količine tromblonskih mina, pušaka, pištolja, municije, mitraljeza, bombi, protivtenkovskih mina, kao i drugih vrsta naoružanja. Međutim, javna je tajna da deo tog naoružanja još uvek nije pronađen i oduzet. 
	Zašto to nije učinjeno? Zato što važeći Zakon o oružju i municiji, ali i drugi zakoni su mrtvo slovo na papiru za pojedince u ovom delu Srbije. Ni ovaj koji predlažete, i kada ga budete izglasali, neće se primenjivati ili će se primenjivati selektivno sve dok ste vi na vlasti.

	Čovek koga vidite na ovoj drugoj slici je Jetula Mehmeti iz Preševa. Ova slika je nastala na položaju u rovu 2000. godine, kada je Jetula Mehmeti bio deo oslobodilačke vojske Preševa, Medveđe i Bujanovca, koja je vršila oružane napade na srpsku vojsku, policiju i civile. Mehmeti je bio pod komandom komandanta Barbila Osmanija, poznatog kao Komandant Delta. On je bio među prvim pripadnicima OVK, a kasnije je prešao u ovu oružanu paravojnu formaciju. Pojedini izvori navode i da je učestvovao kao snajperista u oružanim borbama na Paštriku. Stradao je 2001. godine u oružanom sukobu sa pripadnicima srpske vojske u blizini sela  Oraovica. 
	Da li znate gde je i šta radi Jetula Mehmeti? Evo ja ću vam reći. Već godinama radi u MUP-u Republike Srbije, u Policijskoj stanici Preševo. Mehmeti, verovali ili ne, obavlja poslove rukovodioca grupe za suzbijanje kriminala u Policijskoj stanici Preševo i na to mestu je unapređen 2023. godine. Mehmeti je napredovao u službi kada je ministar policije bio Bratislav Gašić, a premijer Ana Brnabić. Vi nas iz opozicije u ovoj skupštini i u medijima godinama prozivate da smo Kurtijevi plaćenici, teroristi, ustaše, izdajnici, a u vreme vaše vlasti se na pozicijama u MUP-u postavljaju bivši pripadnici OVK i oslobodilačke vojske Preševa, Medveđe i Bujanovca i dobijaju dozvole za oružje. Za poštene i časne Albance i njihovu decu, koji ispunjavaju sve zakonom propisane uslove i koji nisu hteli da uzmu oružje i ubijaju policajce i vojne, nema mesta u policiji u procesu integracija albanskog stanovništva u multietničkim sredinama kakve su Bujanovac i Preševo, niti oni mogu da dobiju dozvolu za oružje. Oni drugi koji su sve to činili za vreme vlasti Ace Srbina napreduju u službi, oni zaista žive Vučićevo zlatno doba. 
	Za početak, do kraja ovog dana, očekujem bar ostavku ili smenu načelnika Policijske uprave u Vranju Saše Nedeljkovića, kao prvog u lancu odgovornosti, a zatim i Bratislava Gašića koji je u to vreme bio ministar policije i bez čijeg znanja i saglasnosti teško da bi moglo doći do ovog unapređenja. 
	Kako je ovaj čovek prošao bezbednosnu proveru? Kako je uprkos svemu uspeo čak i da napreduje u službi? Samo su neka od pitanja koja zahtevaju hitan odgovor, odgovornost, ostavke i smene. 
	Međutim, slučaj Jetule Mehmetija nije jedini. Dok se uveliko na Kosovu i Metohiji hapse pripadnici policije i vojske koji su delovali protiv terorističke OVK, Jetula Mehmeti u kriminalističkoj policiji Policijske stanice Preševo, uz saglasnost i pomoć načelnika Policijske uprave u Vranju Saše Nedeljkovića, mimo sistematizacije i bez rešenja dovodi policajca Bektaši Besnika, zvanog Kiki, koji je sa njim bio u istoj brigadi oslobodilačke vojske Preševa, Medveđe i Bujanovca. 

38/1	AL/VZ		17.00 – 17.10

	U kontekstu ovog vašeg predloga zakona o oružju i municiji, evo, proverite da li sada ovaj čovek u svom legalnom posedu ima snajpersku pušku. Da li poseduje prepravljenu Zastavu M76 sa optikom? Ko je za ovog čoveka procenio da ne postoje bezbednosne smetnje da dobije oružje? Mi sada treba da očekujemo da isti oni koji su procenili da kod i za bivše pripadnike Oslobodilačke vojske Preševa, Medveđe i Bujanovca ne postoje bezbednosne smetnje za dobijanje oružja, da će ispravno procenjivati ko sme da dobije oružje, a ko ne sme. 
	A o poslovnim vezama ljudi koji su svojevremeno finansirali OVK i ovu paravojnu formaciju sa funkcionerima SNS ću tek da govorim. Hvala.
	PREDSEDAVAJUĆA: Gospodin Jovanov ima reč.
	Izvolite.
	MILENKO JOVANOV: Ima ona izreka – sačuvaj me Bože čoveka koji je pročitao jednu knjigu, a ovde imamo situaciju nekoga ko nije pročitao izgleda ni jednu knjigu. 
	I on sada nama prepričava deo koji se tiče pobune Albanaca na jugu centralne Srbije, dok ne dođe do kraja. A šta se desilo u maju 2001. godine? Šta se desilo u maju 2001. godine? Šta su potpisali Nebojša Čović kao potpredsednik Vlade, general Krstić i general Radosavljević?
	(Slobodan Petrović: Mislili su da treba Bata Gašić 2023. da unapređuje bivše pripadnike OVK.)
	Ne, genije. Potpisali su genije amnestiju. Da li znaš šta znači ta reč?
	PREDSEDAVAJUĆA: Ne možete da dobacujete sa mesta.
	MILENKO JOVANOV: Hajde, kucaj na „Čet Dži-Pi-Ti“ da ti objasni, nek ti objasni veštačka inteligencija kada prirodu nemaš. Znaš. Pa pročitaš amnestiju, šta znači amnestija, šta znači ta reč, koga obuhvata i šta sve znači. I da li to znači da onda taj koji je amnestiran ima puna prava kao svaki drugi, kao da nije podigao oružje na svoju državu ili ne znači? Ma ne, nego je kako?
	(Jelena Milošević: Bezbednosna procena nema vez sa tim.)
	Mi ne pričamo ovde o tome. Mi ne pričamo ovde o tome. On ne priča o bezbednosnoj proceni. On ne priča o bezbednosnoj proceni.
	(Narodni poslanik Aleksandar Ivanović dobacuje.)
	Polako Ivanoviću, niste upravu. Ja ne pričam o tome. Ovde nije rečeno – on ima lošu ili lažnu ili ne znam kakvu bezbednosnu procenu, nego se ovde priča o tome da su ljudi koji su ratovali za ove PBM, kako svu ih već zvali, sada u policiji. A sad vi kao advokat objasnite je l' amnestija podrazumeva njegova puna prava, kao da nije ratovao? Da ili ne? Da.
	Prema tome, 2001. godine potpisana amnestija. Kako nema veze? Pa znate šta znači ta reč, ljudi moji? Je l' znate šta znači ta reč, pobogu? 
	(Jelena Milošević: Može da radi, ali ne može da bude policajac.)
	PREDSEDAVAJUĆA: Kolege, šta vam je? Zašto se raspravljate ovako?
	MILENKO JOVANOV: A gde piše? U amnestiji piše da ne može? 
	(Jelena Milošević: Ko je vršio proveru?)
	PREDSEDAVAJUĆA: Sve je u redu, ali ne možete jedni drugima tako.
	(Jelena Milošević: Pa mi to pitamo.)
	MILENKO JOVANOV: Kako je prošao proveru. Pa ne pita on to. Pa ne pita on to.
	PREDSEDAVAJUĆA: Super je što vi tako, ali vi se pozivate na Poslovnik.

	MILENKO JOVANOV: Pita nešto drugo, a ja sada pitam od kada je tu? Što nemamo tu godinu? Od kada je u policiji, od koje godine je zaposlen u policiji.
	(Slobodan Petrović: Pitaj Batu Gašića.)
	Bata Gašić ga…Dobro, hajde sad, papagajski. On čovek ne zna – Bata Gašić ga unapredio, Bata Gašić ga unapredio. Dobro, Bata Gašić ga je unapredio. Ko ga je zaposlio? Koje godine? 
	(Slobodan Petrović: Ti si vlast, ti treba da odgovoriš.)
	Eto ti, evo videli ste, poštovani građani, kako to… Veljko, je l' sam rekao nešto pogrešno? 
	Znači, ljudi, našao dečko nešto i sada će da napadne Batu Gašića i misli – evo, sad sam ga ulovio, kad ono ispade tropa, ponovo, stativa ponovo. Stativa, stativa, gospođo je u tome što ne znate šta znači reč amnestija i ne znate šta je i kad taj čovek zaposlen, koje godine? Kako je ušao u policiju bre, koje godine? Kako ga je unapredio ako ga neko pre toga nije zaposlio? Šta pričate bre ljudi? Pa ne možete da krenete od kraja valjda se kreće od početka. I amnestija i abolicija. Pričate gluposti.
	A što se tiče samog inspektora Kluzoa, koji je ovde otkrio strašne stvari, drž' se ti sinko vodomera. 
	PREDSEDAVAJUĆA:  Gospođa Ana Jakovljević po istom amandmanu.
	Izvinite, repliku…
	(Aleksandar Ivanović: Replika.)
	Ja se izvinjavam, ali svi su međusobno razgovarali. Svi. Vi odavde, oni odande. 
	Hajte, gospođo Jakovljević, vi po amandmanu.
	ANA JAKOVLjEVIĆ: Član 18. definiše bezbednosnu smetnju za nabavljanje oružja. Već su kolege iz Pokreta slobodnih građana i Zeleno-levog fronta govorili. I taj član kaže da kada postoji bezbednosni problem kod pravosnažno kažnjavanih lica ili kao što, evo, sada se polemika vodila ovde oko opštih normi koje daju diskreciono ovlašćenje da se nekome oružje ne dodeli. I ono što upravo i smatramo da je to diskreciono ovlašćenje i preširoka definicija problem upravo zbog broja stradalih žena i nasilja u porodici koje se u Srbiji beleži, te smo mi predložili amandman koji jasnije definiše i precizira ovu odredbu koja se tiče bezbednosne smetnje i uvodimo da ukoliko je licu izrečena bilo kakva zaštitna ili hitna mera, kao i ako se protiv njega vodi istražni postupak za krivična dela sa elementima nasilja, a naročito ako je ono usmereno na bivšeg partnera ili članove zajedničkog domaćinstva.
	Ovim amandmanom zapravo želimo da uklonimo sivu zonu i, kao što sam i rekla, diskrecionu procenu policiji i nadležnim organima jer se ostavlja prostor da oni odluče da li će se oružje oduzeti ili ne, a ovim uvodimo imperativnu normu gde neko koje u fazi istražnog postupka prosto je opravdano da mu se oduzme oružje, jer ako se vodi istraga za nasilje protiv nekog tada osoba, imajući u vidu kontekst društva u kojem živimo, prosto nije opravdano da u tom trenutku oružje i dalje ostane kod njega.
	Krivični zakon ponekad tumači restriktivno pojam porodice pa je ovde ideja da se proširi fokus i na vanbračne partnere, bivše partnere i sve članove zajedničkog domaćinstva bez obzira na krvno srodstvo i ovaj predlog je u skladu sa Zakonom o sprečavanju nasilja u porodici. 
	Ja bih samo volela da ministru skrenem pažnju da tako široko postavljena definicija u samom članu nije jasna, iako tvrdi da jeste, jer bih morala da podsetim građane da je 2025. godine izvršeno 18 femicida i 13 pokušaja ubistva žena, da u 78% 

slučajeva ubistvo žene se desilo u privatnom prostoru, a u 61% slučajeva ubica je bio sadašnji ili bivši partner. Tako da smatramo da bi apsolutno trebalo precizirati ovu kaučuk odredbu jer moramo da se bavimo nasiljem koje se dešava nad ženama i koje one trpe od strane svojih partnera i u porodici. Tako da vas pozivamo da usvojite ovaj amandman.
	PREDSEDAVAJUĆA: Hvala, gospođo Jakovljević.
	Nisam htela da vas prekidam, ali malo ste požurili.
	Mi smo na 18. amandmanu koje su kolege iz PSG podneli.
	Vi ste otišli dva amandmana unapred. 
	Nisam htela da vas prekidam, ali zato baš i ministru Vujiću dajem reč da vam odgovori.
	NENAD VUJIĆ: Član 18. se ne odnosi za oduzimanje, nego se odnosi za dobijanje. Tako da, ovo je prilikom dobijanja dozvole za nošenje, posedovanje oružja. Tako da je to potpuno različito  od situacije gde govorimo kada se nekom oduzima dozvola i zato jeste ova tačka 3), ono o čemu smo govorili postavljena ovako široko, da može da se predvide i da može da obuhvati sve situacije gde postoje nekakve indicije i informacije o nečijim navikama, ponašanju, sklonostima kojima može predstavljati opasnost za sebe i druge. I zato smo ono nešto što smo malopre isto govorili o tim tzv. kaučuk normama koje baš i služe tome da imate jednu postavljenu situaciju da ne biste nabrajanjem onda ispustili određena lica. Ponavljam, član 18. odnosi se na dobijanje, a ne na oduzimanje. 
39/1	MV/IR		17.10 – 17.20

	PREDSEDAVAJUĆA: Hvala, gospodine ministre.
	Na član 18. amandman su zajedno podneli narodni poslanici Zeleno-levog fronta – Ne davimo Beograd.
	Reč ima gospođa Biljana Đorđević.
	Izvolite.
	BILjANA ĐORĐEVIĆ: Zahvaljujem.
	Mi isto ovde tražimo preciziranje ovog 1. stava tačke 1, zato što smatramo da bezbednosnu smetnju za posedovanje oružja treba da predstavlja svaka osuda za navedena krivična dela, ne samo osuda na kaznu zatvora, kao i da to što se protiv lica vodi pretkrivični postupak, dakle, treba uključiti – ne samo krivični postupak. 
	Ne razumemo razlog iza činjenice da je odlaganje krivičnog gonjenja kao smetnja navedena samo za krivično delo nezakonit lov, a da ne važi za sva navedena krivična dela u ovom stavu i zato to isto ispravljamo, da važi za sva navedena krivična dela. Jer, ukoliko ostane ova formulacija, ovako kako je predložena, to bi značilo i moglo bi dovesti do toga da se učiniocima nasilja u porodici, kojima se u 70% slučajeva izriču uslovne kazne zatvora, ne bi činjenica osude smatrala bezbednosnom smetnjom. 
	Paradoksalno je da smetnju predstavlja činjenica da se vodi krivični postupak za neko od navedenih dela, a ne i da je osoba osuđena za vršenje nekog od navedenog krivičnih dela uslovnom osudom, tako da se nadamo da ćete prihvatiti ovaj amandman. 
	PREDSEDAVAJUĆA: Hvala. 
	Gospođo Milošević, na ovaj isti? 
	Izvolite.
	JELENA MILOŠEVIĆ: Upućivanje u stavu 2. na Zakon o unutrašnjim poslovima otvara rizičnu pravnu prazninu u kojoj se bezbednosne provere za građane koji legalno poseduju ili žele da legalno pribave oružje sprovode pod velom tajnosti operativnog rada policije.
	Ovde je problematično što se ovim izmenama cementiraju ovlašćenja policije. To praktično znači da načelnik policije ili neki drugi pripadnik Ministarstva unutrašnjih poslova ima takozvano, ovde mnogo puta pomenuto, diskreciono pravo, odnosno subjektivnu procenu da odluči ko može, a ko ne može da dobije oružje. Ono što je problematično jeste što on uopšte nije dužan da objasni zašto neko lice ne može da dobije oružje, odnosno to lice kojem se na neki način zabranjuje da nabavi oružje ostaje pravno bespomoćno jer prosto ne može da svoje pravo ostvari u sudskom postupku.
	Takođe, ovo otvara mogućnost za korupciju, otvara mogućnost za lične animozitete, što nije nemoguće, posebno po malim mestima jer može da se desi da komšija koji je u svađi zbog međe u nekom selu, u Žitorađi, traži od svog drugog komšije da dobije oružje i da mu komšija prosto iz lične mržnje i netrpeljivosti ne da. 
	Posebno otvara mogućnost za diskriminaciju po različitim osnovama, jer da li je po pitanju, ne znam, da li neko navija za Zvezdu ili Partizan, da li ide na utakmice ili ne, da li je član političke grupe ili ne, da li ide na proteste ili ne ide, omogućava da na osnovu toga bude diskriminisan, da ne može da poseduje oružje. 
	Takođe je problematični i što bi verovatno ovo bilo normalno u nekoj zemlji u kojoj poverenje u policiju postoji. Mi nemamo loše zakone. Naši zakoni uopšte nisu loši. Mi imamo problem sa primenom zakona. Zašto? Pa kako može da se veruje policiji ako je iz policijskih stanica u Nišu, to je ono što znamo sigurno, postoje sudski postupci, u dva navrata nestalo oko 800 komada oružja? Iz policijske ispostave Pantelej je nestalo 272 komada oružja. Iz policijske stanice u Doljevcu je nestalo oko 

500 komada oružja. To je oružje koje su građani vraćali, legalno ili ne, nakon majskih tragedija, na apel države i nadležnih organa kada je bila masovna akcija razoružavanja građana. 
	Protiv nekih pripadnika Ministarstva unutrašnjih poslova jesu pokrenuti neki postupci, do kraja nije najjasnije protiv kojih, jer optužnica se nekoliko puta vraća na ispravku, a tek nakon što je drugi put nestalo oružje, odnosno što se saznalo je smenjen načelnik Policijske uprave u Nišu. Pa, kako mislite da ljudi koji su dobrovoljno vratili svoje legalno oružje, evo, moj otac je vratio svoje legalno oružje, ima godina koliko ima i smatra da mu ne treba više, kako on da zna gde je sada njegov pištolj? Naša policija ni danas ne zna šta se desilo sa tim oružjem. Znači, mi ovim zakonom ne rešavamo problem nelegalnog oružja, mi napadamo na neki način i uskraćujemo pravo ljudima koji žele da legalno poseduju oružje. 
	Zato, pozivam Ministarstvo unutrašnjih poslova da razmisli i da prosto na neki način tim ljudima koji žele da imaju oružje izađe u susret tako što će da im kaže jasno zašto mogu ili ne mogu da budu vlasnici oružja, a ne ovako diskriminatorne izmene zakona. Hvala. 
	PREDSEDAVAJUĆA: Hvala vama.
	Pravo da vam kažem, ni meni nije jasno zašto neko kaže ili ne kaže – možeš, ne možeš. Ali, za svaki postupak organa uprave vi faktički na svaku svoju pismeno vi pokrećete suštinski upravni…
	(Jelena Milošević: Ne, pročitajte amandman.)
	Sad sam pitala državnog sekretara. 
	(Jelena Milošević: …može da se desi da oni ćute, da čovek čeka dve godine i više…)
	Tako je. A što se tiče vraćanja oružja, da, znamo za te slučajeve. Odgovornost onoga momenta kad vi to predate, napravi se zapisnik, više nije onoga ko je predao svoje oružje, već nadležne policijske uprave.
	(Jelena Milošević: Ja to nisam ni rekla.)
	Pa neka se oni nose sa tim, pravo da vam kažem. 
	(Jelena Milošević: Kako?)
	Evo na ovaj način, tako što ćemo postavljati redovno pitanja i, nadam se, dobijati odgovore. 
	Ministar pravde Nenad Vujić. 
	Izvolite. 
	NENAD VUJIĆ: Građani u svakom slučaju mogu da pokrenu i zbog ćutanja upravne postupke, tako da ta sudska zaštita i zaštita uopšte nije onemogućena. 
	Što se tiče samih postupaka, ovde moramo ući u nešto, a to je u Krivičnom zakoniku imamo i pravne posledice osude. To je nešto o čemu isto mora da se vodi računa. One su predviđene tačkama 1. i 2. člana 18. Vrlo jasno se propisuju u članu 94. pravne posledice osude i na koje mogu da se odnose. Zato i ova tačka 3. je ovako postavljena jer obuhvata onda one sve situacije u kojima nemamo pravne posledice osude. Tako da, razmišljalo se sistemski.
	Druga stvar, nešto o čemu se govori, a to je da u zakonu propišemo obavezu upravnom sudu da vodi spor pune jurisdikcije. To je nešto što nije moguće. Upravni sud odlučuje sam kao sud da li će u nekom predmetu ući u spor pune jurisdikcije ili ne. To je potpuno jedno odvojeno pitanje. 

	Ponavljam, tačkom 3. zakona o oružju i municiji predviđene su situacije koje organima neće vezivati ruke. Taksativnim nabrajanjem može doći do toga. Na kraju, uvek se kaže – nekad je bolje pustiti deset osumnjičenih i kriminalaca nego osuditi jednog nevinog. Tako i ovde isto možemo da kažemo – bolje se ogrešiti možda u devet slučajeva i nekom primenom diskrecionog ovlašćenja ne dati mu pravo da nosi oružje i napraviti grešku u jednoj situaciji u kojoj ćete licu kome niste trebali da date oružje zbog određenih ograničenja kada imamo taksativno nabrajanje, to su mnogo teže posledice nego nekim licima uskratiti to pravo. Tako da, ova tačka 3. pokriva situacije u kojima organi mogu reagovati na pravi način. 
	Stalno spominjemo te neke situacije da su izrečene određene mere, ali i pre nego što se bilo kakva mera izrekne uvek imamo i nekakve postupke koji tome prethode. To je ova situacija u kojoj onda organima onemogućava. Ponavljam, ovo je za dobijanje dozvole, a ne za oduzimanje i ukidanje dozvole koja je data. Hvala.         

	PREDSEDAVAJUĆA: Mislim da je suština pitanja gospođe Milošević bila, ako se ne varam, zašto se ne dobije obrazloženje zašto neko… Ali da vas ja ne tumačim, evo izvolite reč.
	JELENA MILOŠEVIĆ: Gospodine ministre, uopšte nije sporno da se nekom ne izda dozvola. Taman posla, pa bolje da se nekom ne izda, nego da se izda kom ne treba. Sporno je što taj neko kome se dozvola neće izdati ne zna razlog zašto nije dobio dozvolu kao što ovde piše.
	Dakle, policijski službenik koji donese odluku da je neko bezbednosni rizik, nema obavezu da tom nekom obrazloži zašto je on bezbednosni rizik. To je prvi problem. Drugi problem, vi pominjete punu jurisdikciju, gde na to nemate prava. Pa to niko od vas nije ni tražio. Suština je da kad se policija ne izjasni zašto neko ne dobija dozvolu, taj neko ne može ni da se obrati Upravnom sudu, jer ne zna čovek na šta da se žali, ne zna šta u toj odluci piše, koji su razlozi zbog čega je on odbijen, odnosno zbog čega postoji bezbednosni rizik. 
	I mi smo, gospođo Raguš, u stavu 3. tražili, budući da smo svedoci da je ćutanje administracije svakodnevna pojava, da se u razumnom roku, u roku od 15 dana, nekom licu odgovori da li može ili ne, da prosto ima dozvolu, i zašto ne može i to je suština. Suština je zašto neko ne može da dobije dozvolu i suština je da rad policije bude transparentan, a ne da se operativni rad policije sakriva bukvalno pod veo tajne zato što ja ne znam da igde postoji da se nekom ne obrazloži zašto je on bezbednosni rizik, jer tu razlozi mogu da budu mnogo dublji od oružja. Hvala.
	PREDSEDAVAJUĆA: Tako mi se i učinilo. Znači da sam vas dobro razumela.
	Ministar pravde Nenad Vujić.
	Izvolite.
	NENAD VUJUĆ: Ukoliko dobije dokument kojim se odbija, znači on ima pravo žalbe, znači imamo član 103 – pravo na žalbu, onda imamo član 104 – primena drugih zakona, tako da svako može da pokrene spor, može na kraju krajeva i da pokrene i zbog ćutanja uprave. Vrlo jasna su pravila i po tom pitanju i praksa Upravnog suda. 
	Druga stvar, svakako na odbijanje može da se žali, a sva obrazloženja koja se traže, jednostavno onda će sud ceniti opravdanost onoga što ovde postoji, a to je ponašanjem, navikama ili sklonostima, zato što će vrlo jasno u tom rešenju pisati da se to onda odnosi na tačku 3), zato što to lice svojim ponašanjem, navikama ili sklonostima ukazuje da je predstavljao opasnost za sebe ili druge.
	Takođe, Zakon o upravnim sporovima govori o roku za podnošenje tužbe zbog ćutanja uprave. Ako govorimo o drugoj situaciji da ne dobije nikakav odgovor, to je članom 19. takođe predviđeno. Tako da, ovde je sve pokriveno, kažem kao pravna situacija. Naravno, u rešenju koje dobije postojaće nešto što se zove – da svojim ponašanjem i navikama i svemu ostalom, a onda će to ceniti i sud. I on se žali na rešenje, a onda će sud ceniti njegove navike, sklonosti itd., iz onog što će biti dostavljeno u tom jednom sudskom postupku. Hvala.
	PREDSEDAVAJUĆA: Mnogo hvala na ovakvoj raspravi. Mi smo i dalje u procesu rasprave u pojedinostima.
	Nadam se da će resor i državni sekretar da dobro razmisli o vašim amandmanima.
	Na član 18. amandmane su zajedno podneli narodni poslanici Narodnog pokreta Srbije – Novo lice Srbije.
	Gospođa Jakovljević je malopre govorila.
	Da li još neko od predlagača želi da se javi za reč? (Ne.)

	Na član 18. amandman su zajedno podneli narodni poslanici Stranke slobode i pravde.
	Da li neko od predlagača želi reč? (Ne.)
	(Narodna poslanica Jelena Milošević dobacuje.)
	Ja verujem da vi mislite da ja imam super sluh, što zbog krštenice, što zbog očigledno loše akustike, ja vas zaista ne čujem kada me pitate. Izvinite što ne dajem odmah odgovor. 
	Na član 19. amandman su zajedno podneli narodni poslanici Mi – Snaga  naroda.
	Na član 20. amandman su zajedno podneli narodni poslanici Srbija centar – SRCE. 
	Da li neko želi reč? Da. 
	Gospodin Bošković, izvolite.
	PETAR BOŠKOVIĆ: Hvala, predsedavajuća.
	Da ne ostanemo nejasni kada je reč o čuvenim navikama, sklonostima i ponašanju. Znači, to su suprotna načela pravne sigurnosti i određenosti norme, član 34. Ustava i načelne srazmernosti, član 20. Ustava, a odstupaju od zahteva kvaliteta zakona, iz prakse Evropskog suda za ljudska prava. 
	Hteo bih još jednu stvar da kažem. Molim vas, kada je reč o navikama, sklonostima i ponašanju, znači, reč je o psihološkim, a ne o pravnim kategorijama. Mi samo želimo da ove tri reči stavite u pravne kategorije. Nije sporan član 1. i član 2, jer tu navodite taksativno od lovaca, ribolovaca, navijača i svega ostalog. Međutim, ovde se radi o ljudima koji nemaju mrlju u svom dosijeu. Takvim ljudima službenik može jednostavno da kaže – imaš sklonosti, pa da da ih ne navodim prema čemu i kome, ne možete dobiti oružje. Tačka. 
	Da završim s tim i da se prebacim na član 20, pravo stranke na uvid u podatke. Znači, u članu 20. posle stava u kome nadležni organ podatke pribavlja po službenoj dužnosti, jer organ po službenoj dužnosti pribavlja niz podataka, i to nije sporno, i na osnovu njih, tako bi trebalo da bude, donosi odluku. A stranka nema uvid u tome, u tome je ceo problem. 
	Prema tome, mi predlažemo da se doda novi stav u članu 20, koji glasi: „Podnosilac zahteva ima pravo da pre donošenja odluke bude upoznat sa sadržinom podataka i dokaza koje je nadležni organ pribavio po službenoj dužnosti, a kojima namerava da zasnuje odluku i da se o njima izjasni, osim podataka čije bi otkrivanje ugrozilo vođenje krivičnog postupka“. Što bi rekla deca, šta ovde nije jasno? Hvala.
	PREDSEDAVAJUĆA: Pa sad, kako bih vam rekla, puno toga može da se odgovori na to pitanje, što bi rekla deca. 
	Moliću ministra samo da sačeka da prođemo još nekoliko članova. Verujem da ćete onda dati iscrpan odgovor. 
	Na član 20, isti član, podneli su članovi Poslaničkog kluba PSG – SDA – PDD. 
	Gospodin Škrijelj, podnosilac.
	Izvolite.
	AHMEDIN ŠKRIJELj: Hvala.
	Dakle, mi smo amandmanom na ovaj član Zakona pokušali da uredimo dve važne garancije u postupku odlučivanja o nabavljanju oružja. 
	Prvo, provera prostorno-tehničkih uslova mora biti sprovedena na način koji ne dovodi u pitanje ustavno pravo na nepovredivost stana. Predlog zakona predviđa da policijski službenik utvrđuje uslove na adresi podnosioca zahteva, ali je tu odredbu 

potrebno jasno propisati, da se takva provera vrši uz prethodnu najavu, kako smo i predložili amandmanom, uz dobijenu saglasnost vlasnika, odnosno držaoca prostora. Ako lice koje traži odobrenje ne omogući proveru, ono može snositi posledicu u postupku dokazivanja uslova, ali se time ne može stvoriti ovlašćenje za ulazak u stan bez saglasnosti, odnosno bez odluke suda. 
	Dakle, pravo na posedovanje oružja nikako ne može da bude suprotstavljeno pravu na nepovredivost stava, niti ovlašćenja državnih organa u pogledu kontrole i nadzora, kada su ova pitanja, kad se o njima radi, ne mogu da naruše član 40. Ustava koji definiše pravo na nepovredivost stana. 
41/1	MT/MP		17.30 – 17.40

	Mi smo ovim amandmanom propisali da, prema našem modelu, policija najavi proveru, vlasnik omogući kontrolu, ako bez razloga odbije dobije pisani poziv, ako ponovo odbije smatra se da nije dokazao uslov za bezbedno očuvanje, ali ni pod kojim uslovima policija ne može bez odobrenja suda da ulazi u bilo čije prostorije, bilo da se radi o privatnim ili poslovnim, kako se to u ovom Predlogu zakona kaže. Jer, davanje ovlašćenja za nenajavljene dolaske i ulaske naoružanih policijskih službenika u privatne objekte i posede građana radi provere prostorno-tehničkih uslova posebno je osetljivo u nacionalno mešovitim sredinama u kojima su tokom devedesetih godina pravno neutemeljeni upadi naoružane policije u domaćinstva ostavili društvene posledice koje se osećaju i danas. 
	Nadam se da će Vlada,, radi poštovanja ustavnosti i omogućavanja građanima da im se ovim zakonom ne oduzmu prava koja im Ustav garantuje, prihvatiti ovaj naš amandman. 
	Hvala. 
	PREDSEDAVAJUĆA: Hvala.
	Na isti član amandman su zajedno podneli narodni poslanici članovi Zeleno-levog fronta.
	Reč ima gospođa Đorđević.
	Izvolite.
	BILjANA ĐORĐEVIĆ: Zahvaljujem.
	Dakle, mi predlažemo ovim amandmanom da se propiše obaveza pribavljanja mišljenja članova porodice sa kojima lice koje podnosi zahtev za držanje oružja živi u zajedničkom domaćinstvu. 
	Smatramo da to što članovi porodice žive u istom stanu sa licem koje podnosi zahtev ne podrazumeva automatsku saglasnost da vatreno oružje bude u kući, u stanu u kome žive. Dakle, ti stavovi neslaganja po pitanju držanja oružja mogu da se razlikuju kako između supružnika, tako između odrasle dece i njihovih roditelja, odnosno braće i sestara i njihovih supružnika kada svi žive u istom porodičnom domaćinstvu. 
	Podsetila bih ponovo na neke podatke, već sam ih govorila, da prema tim podacima koje imamo 6,2% žena, ali i, bogami, i 45.2% muškaraca smatra da ih oružje u domu čini manje bezbednim, što ovaj amandman dodatno potkrepljuje.
	 E sad, želela bih isto da skrenem pažnju i na to da prisustvo oružja u kući u slučajevima o kojima sam govorila, to je nasilje u porodici, kada je prisustvo oružja dostupno učiniocu nasilja to žrtve drži u strahu i sprečava ih i da se obrate nadležnim institucijama, ali to sprečava i moguće svedoke nasilja da prijave delo ili da pomognu žrtvi. Dakle, zato ova tema nije nimalo nevažna.
	Još jedna stvar. Više puta sam govorila o tome koliko nemamo podatke ili imamo neka istraživanja, ovo koja ja citiram je iz 2019. godine, ima nekih i drugih, ali nemam  skorašnjih.  Ja sam pre tri godine, kao tada kao članica Odbora za ljudska i manjinska prava, predlagala javno slušanje o femicidu. Jedan od zahteva tog javnog slušanja, i tadašnji predsednik Odbora je pohvalno govorio o tome, da to treba, ali se nekako nikada se to nije našlo na dnevnom redu Odbora, dakle jedan od zahteva bio je da se priča o tom nacionalnom kontrolnom mehanizmu za praćenje i analizu femicida. I onda bismo tu prosto mogli da skupimo zvanične podatke o tome i da onda imamo, prosto,  izvore na osnovu kojih bi mogli da pripremamo nekakva zakonska rešenja, uključujući i ovaj,  dakle i ove amandmane koje Zeleno-levi front podnosi.

	Dakle, to ne samo što je bio moj predlog, nisam ga ja izmislila, to je inicijativa specijalne izvestiteljke UN o nasilju prema ženama, koja je pozvala države da objavljuju ove podatke na godišnjem nivou, a ne da ženske organizacije skupljaju iz medija, dakle, i da to budu jedini podaci za praćenje femicida, a to je čak i bilo u nacionalnoj strategiji koja je istekla. Dakle i Srbija se sama, i bivša Vlada, obavezala na to i to nije uradila. 
	Dakle, zbog toga bi bilo dobro da te stvari konačno uradimo i onda bismo imali i podatke koji su svežiji od 2019. godine. Zahvaljujem.
	PREDSEDAVAJUĆA: Najlepše hvala.
	Na član 21. poslanici kluba Mi snaga naroda – dr Branimir Nestorović.
	Na član 22. amandmane su zajedno podneli narodni poslanici Zeleno-levog fronta – Ne davimo Beograd.
	Da li se neko od podnosilaca javlja za reč? (Ne.)
	Izvinite. 
	Reč ima gospođa Đorđević.
	Izvolite. 
	BILjANA ĐORĐEVIĆ: Da, ovo je zapravo, ja mislim, na 21, ali svakako se tiče ponovo onog zahteva da se ne vrši odobrenje za nabavljanje oružja, neograničenog broja oružja, nego jednog komada. 
	Dakle, podsetiću, to je naš stav. To je bio i stav koji je zastupao Autonomni ženski centar koji mi ovde ponavljamo. Obrazloženje koje je tada u Javnoj raspravi, a videćemo da li ćemo uopšte dobiti neko obrazloženje na ovoj sednici, bilo da to nije u duhu zakona. Znači, izgleda da je u duhu zakona da ljudi mogu beskonačno oružje da pribavljaju sa jednom dozvolom. 
	Dakle, ako im je potrebno, prosto, zašto ne bi svaki put zahtevali? Čini mi se da za ličnu bezbednost jedan komad oružja je sasvim dovoljan. 
	Hvala. 
	PREDSEDAVAJUĆA: Hvala. 
	Na član 22. amandman su zajedno podneli narodni poslanici MI – Snaga naroda. 
	Na član 23. narodni poslanici istog kluba.
	Na član 24. amandman su podneli narodni poslanici istog kluba. 
	Reč ima podnosilac gospodin Lukić.
	Izvolite. 
	BRANKO LUKIĆ: Hvala, predsedavajuća. 
	Dakle, 24. član govori o vrstama oružanih listova. I ovaj zakon, kao i prethodni pravi distinkciju između oružanog lista za držanje oružja i oružanog lista za držanje i nošenje oružja.
	Izdavanje odobrenja za oružje za ličnu bezbednost mora da uključuje i pravo na nošenje istog. Nelogično je da ti nadležna institucija kojoj si dokazao da ti je bezbednost ugrožena zabrani da nosiš oružje. 
	Recimo, baviš se istraživanjem ekstremizma, bivši si upravnik zatvora, imamo mnogo situacija u kojima ljudi lako dokažu da im je ugrožena bezbednost, a onda taj pištolj koji su dobili, dobili su dozvolu za držanje kod kuće, moraju da ga drže zaključanog u kući. Kakva je funkcija oružja zaključanog u kući?
	Čuli smo od ministra unutrašnjih poslova da je u ovom trenutku broj dozvola za nošenje oružja nekoliko stotina. Dakle, sve one hiljade oružja koje su date ljudima koji su dokazali da im je ugrožena bezbednost, jer to je kod nas, Bože, sad obaveza svakog pojedinca da dokaže da mu je ugrožena bezbednost, za razliku od zemalja EU gde 

policija mora da dokaže. Recimo, u Čehoslovačkoj policija mora da dokaže da vi ne možete da nosite oružje, a kod nas čovek mora svaki da dokaže da mu je ugrožena bezbednost. I onda taj pištolj koji dobiješ držiš zaključan kući. Pa, neće… Kod kuće su napadi zbog pljačke, zadesni. Ako neko želi da te napadne to će da se desi na ulici gde si razoružan odlukom državnog organa, a ja sumnjam da država ima kapacitet da štiti svakog građanina od napada, svakodnevnih, koji se dešavaju.
	Dakle, smatramo da je neodrživo stanje da postoji samo dozvola za držanja oružja. Moramo da se vratimo na rešenja iz osamdesetih godina kada je svaka dozvola za posedovanje oružja podrazumevala i držanje i nošenje oružja. 
	Hvala vam.
	PREDSEDAVAJUĆA: Da, ali, Branko, to vam je razlika između… To zaključano u kući znači da vi imate dozvolu samo za posedovanje, nemate za nošenje. A za nošenje to su posebne kategorije ljudi i zaista su bezbednosne provere…
	BRANKO LUKIĆ: To je novo rešenje koje nije u redu.
	PREDSEDAVAJUĆA: Dobro. Ministar će odgovoriti na to.
	Na član 25. amandman su podneli poslanici kluba MI – Snaga naroda – dr Branimir Nestorović.
	Na član 26. zajedno su podneli članovi istog kluba. 
	Na član 27. kolege iz istog kluba, MI – Snaga naroda. 
	Podnosilac želi reč?
	Izvolite, reč ima gospodin Lukić.
	BRANKO LUKIĆ: Za 28, ako nema niko za 27, a mislim da ima još neko na 27.  Rističević.
	PREDSEDAVAJUĆA: Na član 27. amandman je podneo narodni poslanik gospodin Marijan Rističević.
	Vlada i nadležni odbori su prihvatili i ovaj amandman je postao sastavni deo Predloga zakona. 
	Na član 28. amandman su zajedno podneli narodni poslanici poslaničkog kluba MI – Snaga naroda. 
	Podnosilac gospodin Lukić ima reč.
	Izvolite. 

	BRANKO LUKIĆ: Ovim članom se ustvari kaže da se zabranjuje korišćenje kolekcionarskog oružja. Čemu onda kolekcionarstvo? To isto kao kada biste kolekcionaru automobila zabranili da vozi te automobile koje kolektuje. Smatramo da nema nikakvog opravdanja. Šta se ustvari želi ako ćemo da idemo do kraja? 
	Pošto se u ovoj državi i mi smo jedna od retkih država u kojoj se plaća porez na posedovanje oružja. Pošto se plaća porez, želi se na svaki način obesrahbriti da se poseduje kolekcionarsko oružje nego da se ono smatra nekim drugim sportskim ili da se smatra za lov, pa da morate na njega da plaćate porez. Zato je na ovaj način otežan položaj ljudi koji poseduju kolekcionarsko oružje.
	Takođe, zabrana skupljanja municije je sada uvedena ovim zakonom. Ova municija za kolekcionarsko oružje, sada može da se drži samo ako je delaborisano. Laboracija je punjenje municije, delaboracija je ustvari vađenje tog punjenja iz svakog metka. Znate li vi koliko je to komplikovan proces. Sada svako treba, svaki onaj metak da odnese u Agenciju da mu bude delaborisano da bi mogao tako prazan metak da čuva. Nema nikakvog smisla, verujte mi. Jedno rešenje koje je nelogično po meni. Zato smo tražili i da se ovaj član briše. Hvala vam.
	PREDSEDAVAJUĆA: Hvala najlepše.
	Na član 29. zajedno su podneli istog kluba.
	Na član 31. su podneli poslanici istog kluba Mi snaga naroda.
	Na član 32. podneli su poslanici istog kluba Mi snaga naroda.
	Na član 33. podneli su poslanici istog kluba.
	Na član 34. podneli su amandman poslanici istog kluba.
	Na član 34. poslanici Srbija centar SRCE.
	Da li predlagač gospodin Petar Bošković.
	PETAR BOŠKOVIĆ: Hvala predsedavajuća.
	Član 34. govori o prelasku oružja u vlasništvo Republike Srbije. To pokušavam svaki put da i narodu Srbije bude što jasnije jer oni nisu dužni da baš sve normativno-pravne regulative znaju. Nije sporno da pređe ali ne može automatski trajni prelazak u vlasništvo države bez pravosnažne sudske odluke predstavlja de fakto, da ne kažem de jure konfiskaciju. Pazite, vi ste to kako god da god.
	Ustav jamči mirno uživanje svojine i dopušta oduzimanje samo u javnom interesu na osnovu zakona uz naknadu, član 58, a isto jemči član 1. Protokola broj 1 uz Evropsku konvenciju. Ovo je direktiva i ja znam da je ona data do 30. juna i znam takođe da je nažalost ovaj zakon ušao samo dan posle odluke suda vezano za Ribnikar. Ništa više ne verujem da je slučajno. 
	Stvarno molim da se povede računa o amandmanima jer i ovim ću završiti, gospodo nije ovde reč samo o zakonu i o vašoj strani i o našoj strani. Ovde je reč o nečemu što će ostati sutra, a sutra će taj policijski službenik biti neko drugi, biće neki drugi načelnik koga nećete moći da kontrolišete, a koji će imati diskreciona prava. Hvala najlepša.
	PREDSEDAVAJUĆA: Hvala vama. Vi imate sledeći amandman, naziv i novi član 34a.
	Gospodine ministre izvolite.
	NENAD VUJIĆ: Poštovana potpredsednice Narodne skupštine, uvažene narodne poslanice i narodni poslanici.
	Što se tiče prelaska oružja u vlasništvo Republike Srbije, vlasnik može u svakom trenutku nadležnom organu predati registrovano oružje, znači predaje ga dobrovoljno.

	Drugim stavom, kaže oružje i osnovni delovi vatrenog oružja i municija ali bez porekla, znači opet govorim o nečem što je ilegalno i zato imamo ono o čemu govorimo, a to je izmena člana 348. jer tu imamo vezano i za krivično delo bez porekla itd. takođe se oduzima i postaje vlasništvo Republike Srbije, tako da nešto što je bez porekla, ono ne postoji u nekom pravnom prometu i nije u legalnom pravnom prometu, tako da ne možemo govoriti ni o primeni člana 1. Protokola 1. uz Evropsku konvenciju, kada govorimo o vlasništvu, pa i o vlasništvu nad oružjem, jer u stavu 1. ponavljam, govorimo o dobrovoljnosti da ga može predati, a ovde u stavu 2. govorimo o nečemu što je bez porekla pa je samim tim, ne zna se čije je. Toliko i o tome kada govorimo i o primeni člana 1. Protokola 1. Evropske konvencije. Kada smo kod Evropske konvencije, takođe postavilo se pitanje vezano za procene za procenu i diskrecionu ocenu, koju donosi određeni organ i tu smo isto govorili o određenim standardima, koji važe uz Evropsku konvenciju.
	Naime, u predmetu koji je relativno nov iz 2017. godine, to je Regner protiv Češke, gde je oduzet bezbednosni sertifikat, ponavljam, jer smo i dalje na terenu kada govorimo o izdavanju dozvole, ali možemo analogno primeniti kada govorimo o diskrecionom ovlašćenju za izdavanje ili za njegovo oduzimanje. Ovde u ovom predmetu je došlo do oduzimanja bezbednosnog sertifikata i u toj odluci nisu bili otkriveni svi razlozi zbog kojih je to urađeno. 
	Kada se uđe u čitav predmet tu je došlo do premeštanja na drugo radno mesto i tako dalje. Evropski sud za ljudska prava je rekao da država nije prekoračila svoju diskrecionu ocenu, zato što je ona u toj svojoj odluci obrazložila koliko je mogla da obrazloži, ali da nije otkrila sve i da to nije prekoračilo granice nečeg što se zove pravo na pravično suđenje, tako da i to jeste u praksi Evropskog suda i kada govorimo o nekim najširim normama, o kojima je ovde bilo reči i kojima je moguće onda pokriti sve neke pravne situacije.
	Kada govorimo o kolekcionarskom oružju, moramo se osvrnuti na član 5. zakona koji govori, a to je član pojedinih pojmova i izraza, i u članu 33. se jasno kaže šta je kolekcionar, pa samim tim i govorimo i o kolekcionarskom oružju, a to je fizičko ili pravno lice ili preduzetnik koji je posvećen prikupljanju i očuvanju i čuvanju vatrenog oružja, osnovnih delova vatrenog oružja i delaborisane municije u istorijske kulturne i naučne tehničke, obrazovne svrhe, kao i u svrhu očuvanja nasleđa kome je izdata kolekcionarska dozvola. Znači ne govorimo ovde o upotrebi kolekcionarskog oružja, vrlo jasno iz definicije kolekcionara, da je to zbog istorijske, kulturne, naučne i tehničke obrazovne svrhe, on ga može izlagati i tako dalje, ali nikako ne može biti za upotrebu. I to je vrlo jasno predviđeno ovim zakonom i nema nikakve zabune ni ograničenja.
43/1	GD/VZ			17.50 – 18.00

	Čak Zakon o oružju i municiji, iako nismo sada na tom još delu, on negde otvara i dodatno reguliše i ovaj prostor kada govorimo o kolekcionarskom oružju i kroz ovu definiciju šta je kolekcionar vrlo jasno, ali po prvi put na mnogo jasniji način regulišemo situaciju, recimo, upotrebe ovog kolekcionarskog oružja u filmovima, prilikom filmova, serija itd., jer nemojmo zaboraviti da u Srbiji sve više imamo i jačanje ove filmske industrije, pa tako na zakonski način regulišemo i upotrebu oružja iz kolekcija istorijskog oružja prilikom snimanja filmova, serija koje imaju istorijsku konotaciju. Tako da, ceo ovaj zakon mnogo šire reguliše ovu oblast. 
	Govorilo se ovde i spominjala određena lica, i ono što, pored toga što mogu da ga pitam i za određena pojašnjenja, tu  je gospodin Odalović, koji mi u šali kaže da imam neke koristi od njega, ali imam mnogo koristi od gospodina Odalovića, ali kada su u pitanju imena koja su se pojavila ovde, a to je Bektaši Besnik, Mehmeti Jetula. Oni rade u MUP-u od 2002. godine, to su podaci koje je gospodin Odalović pribavio i, znači, to je isto ono što je ovde govoreno, a vezano posle amnestije koja je data i samim tim svi znamo šta znači amnestija, i onda su oni i mogli da se 2002. godine i zaposle u MUP Republike Srbije. To je podatak koji smo dobili i pribavili od MUP-a Republike Srbije. 	
	Kada govorimo dalje o diskrecionom ovlašćenju, ponavljam Zakon o oružju i municiji je zakon koji reguliše situaciju kada je neko kvalifikovan da može da drži, odnosno nosi oružje i municiju. 
	Kada smo kod samog tog razdvajanja pojmova, on nije ovim zakonom razdvojen. To je već odavno učinjeno. Zakonska regulativa u Republici Srbiji ima tradiciju razdvajanja dozvole za držanje i nošenje i to nije uvedeno ovim zakonom, nego to je već nešto što je u našoj pravnoj tradiciji kada govorimo o ovoj oblasti i inače to jeste pravna tradicija Evrope. Mislim na Evropu kao kontinenta i svih zemalja koje su u Evropi i u evropskoj nekoj pravnoj tradiciji, a to je da je razdvojen termin nošenja oružja i držanje i vrlo jasno je precizirano.	
	Takođe, ovde smo imali vezano za pravo na sudsku zaštitu, i to smo isto objasnili, zato što u članu 103. ovog zakona omogućena je i sudska zaštita, ali kada govorimo onda i o upravnom postupku, naravno, u Republici Srbiji postoji postupak kada imamo tzv. ćutanje uprave. 
	Ponovo, kada govorimo o izdavanju određenih rešenja, naravno, i zakon u pojmovniku u članu 5. govori i o vršenju bezbednosnih provera i to je postupak koji sprovodi policija u skladu sa zakonom gde je regulisano i zakonskom regulativom kako se vrše i ona se vrši u cilju utvrđivanja postojanja ili ne postojanja bezbednosne smetnje za nabavljanje, držanje i nošenje oružja, tako da i bezbednosna provera o kojoj se ovde govorilo je nešto što jeste standard i jeste standard i o kome govori i Evropska konvencija, odnosno praksa Evropskog suda koja vrlo jasno je definisala pravo države da može da izvrši bezbednosne provere, da može, kao što sam i naveo u ovom predmetu Regner protiv Češke, i da ukine bezbednosni sertifikat, a u ovom slučaju i da ukine dozvolu za držanje i nošenje oružja i da to jeste pravo države koja može sprovesti i da nije u obavezi da otkriva detalje i sve razloge zašto se ovaj, recimo, kao u ovom slučaju, bezbednosni sertifikat povlači. To je nešto što nama onda omogućava da se izvrši procena opravdanosti zašto određenom licu možemo dati da drži, odnosno pravo da drži, odnosno nosi oružje. 
	I opet je tu isto tako evropska pravna tradicija i tradicija Republike Srbije, a to je da to nije ljudsko pravo, pravo na nošenje oružja, već je nešto što je strogo kontrolisano pravo koje se ovim zakonom reguliše i daje ovlašćenje državi da ona proceni da li neko lice može da drži ili nosi oružje. 

	Takođe, svedoci smo da je bilo dosta pozivanja na ovaj zakon kao da ono uskraćuje nekom neko pravo. Ne, ovo je nešto što na jasan način reguliše način pristupa ostvarivanju prava na nošenje, odnosno posedovanje oružja, ali, kažem, kroz jedan restriktivan pristup. Država ovim uvodi i evidenciju i podiže jedan nivo efikasnosti kroz primere koje smo naveli, a isto tako i reguliše oblast koja do sada nije bila regulisana, a to je ovo pitanje vezano kada se upotrebljava za snimanje filmova ili serija kolekcionarsko oružje i isto tako kroz izdavanje dozvole pokrivaju se situacije, odnosno imaju se na umu situacije mnogo šire, a to je i kada nemamo da postoji nešto pravnosnažna presuda, ali postoji nešto da neko lice predstavlja opasnost za sebe i za druge i o tome već imamo određene indicije i određene i podatke i zato govorimo ono što se ovde spominjalo o tim tzv. kaučuk normama koje na jedan opštiji način regulišu nekakve situacije kako bismo izbegli situaciju da nam neka životna situacija ostane nepokrivena. 
	Svakako, ovaj zakon ide ka unapređenju efikasnosti sistema, a ujedno i podizanju nivoa bezbednosti. 
	Ono što se isto tako pominjalo zašto je pomerena granica sa 18 na 21 godinu. To nije ništa neubičajno i imamo i norme u samom krivičnom zakoniku gde govorimo da se određene kazne, određene sankcije mogu izreći licima koja su starija od 21 godinu i ako možemo da lice ispod 21 godine ne bude osuđeno, recimo, na doživotni zatvor ili na 40 godina. U toj onda pravnoj situaciji logično je da se pomeri granica za izdavanje dozvole za oružje sa 18 na 21. godinu. To su sve pravne situacije koje prilikom izrade zakona imalo se na umu kako bismo dobili Zakon o oružju i municiji koji onda prati i izmena člana 348. Krivičnog zakonika, jer tim članom se reguliše svaka ona situacija u kojoj lice nema dozvolu za posedovanje i ono nelegalno poseduje oružje i municiju ili ga stavlja u promet i, ono što smo rekli, vezano je i za 3D nacrte i 3D štampače. Hvala vam. 
	PREDSEDAVAJUĆA: Hvala, gospodine ministre. 
	Tačno je 18.00 časova. 
	Dame i gospodo narodni poslanici, nastavljamo sutra u 10.00 sati. 
	Najlepše hvala gospodinu Odaloviću što je promptno reagovao i dao odgovore zainteresovanim poslanicima, gospodinu ministru Vujiću, njegovom timu. 
	Hvala najlepše. 
	Vidim da ćemo imati puno posla tokom rasprave o ovim zakonima. 
	Nadam se da ćemo ta diskreciona prava malo bolje da pojasnimo na opšte zadovoljstvo svih nas. 
	Hvala još jednom. 
	Vidimo se sutra u 10.00 časova 

